Davlat soliq xizmati organlari faoliyatini yanada takomillashtirish chora-tadbirlari toʻgʻrisida
(resolution, 2026-01-23)

Oʻzbekiston Respublikasi Prezidentining “Davlat soliq xizmati organlari faoliyatini tubdan takomillashtirish chora-tadbirlari toʻgʻrisida” 2018-yil 26-iyundagi PQ-3802-son qarorini bajarish yuzasidan, shuningdek, davlat soliq xizmati organlari faoliyatini yanada takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Soliq qoʻmitasi toʻgʻrisidagi nizom 1-ilovaga muvofiq; Yirik soliq toʻlovchilar boʻyicha hududlararo soliq inspeksiyasi toʻgʻrisidagi nizom 2-ilovaga muvofiq; Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi toʻgʻrisidagi nizom 21-ilovaga muvofiq; Oʻzbekiston Respublikasi davlat soliq xizmati organlarida xizmatni oʻtash toʻgʻrisidagi nizom 3-ilovaga muvofiq tasdiqlansin. 2. Oʻzbekiston Respublikasi davlat soliq xizmati xodimlari mehnatiga Yagona tarif setkasi boʻyicha haq toʻlash boʻyicha razryadlar 4 — 7-ilovalarga muvofiq belgilansin. Oʻzbekiston Respublikasi Davlat soliq qoʻmitasi Moliya vazirligi bilan birgalikda ikki hafta muddatda Oʻzbekiston Respublikasi Davlat soliq qoʻmitasining xarajatlar smetasi va shtatlar jadvaliga tegishli qoʻshimcha va oʻzgartirishlar kiritsin. 3. Oʻzbekiston Respublikasi Davlat soliq qoʻmitasi oʻn kun muddatda: Qoraqalpogʻiston Respublikasi, viloyatlar va Toshkent shahar davlat soliq boshqarmalari toʻgʻrisidagi nizomlarni; tuman (shahar) davlat soliq inspeksiyalari toʻgʻrisidagi namunaviy nizomni tasdiqlasin. 4. Oʻzbekiston Respublikasi Hukumatining ayrim qarorlariga 8-ilovaga muvofiq oʻzgartirishlar kiritilsin. 5. Oʻzbekiston Respublikasi Hukumatining ayrim qarorlari 9-ilovaga muvofiq oʻz kuchini yoʻqotgan deb hisoblansin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov va Oʻzbekiston Respublikasi Davlat soliq qoʻmitasi raisi B.A. Musayev zimmasiga yuklansin. 1. Ushbu Nizom “Davlat soliq xizmati toʻgʻrisida”gi Oʻzbekiston Respublikasi Qonuniga, Oʻzbekiston Respublikasining Soliq kodeksiga, Oʻzbekiston Respublikasi Prezidentining “Soliq maʼmuriyatchiligini tubdan takomillashtirish, soliqlar va boshqa majburiy toʻlovlarning yigʻiluvchanligini oshirish chora-tadbirlari toʻgʻrisida” 2017-yil 18-iyuldagi PF-5116-son Farmoniga, Oʻzbekiston Respublikasi Prezidentining “Respublika soliq organlari tizimini yanada modernizatsiya qilish chora-tadbirlari toʻgʻrisida” 2010-yil 8-yanvardagi PQ-1257-son va “Davlat soliq xizmati organlari faoliyatini tubdan takomillashtirish chora-tadbirlari toʻgʻrisida” 2018-yil 26-iyundagi PQ-3802-son qarorlariga muvofiq Oʻzbekiston Respublikasi Soliq qoʻmitasining (keyingi oʻrinlarda Qoʻmita deb ataladi) maqomi, asosiy vazifalari, funksiyalari, huquqlari, majburiyatlari, faoliyatini tashkil etish tartibi va hisobotini, shuningdek, davlat soliq xizmati organlari rahbarlarining funksional majburiyatlari va javobgarliklarini belgilaydi. 2. Qoʻmita soliq toʻgʻrisidagi qonun hujjatlariga rioya etilishini va davlatning iqtisodiy manfaatlari himoya qilinishini taʼminlash sohasidagi nazorat boʻyicha respublika davlat boshqaruvi organi hisoblanadi. Qoʻmita Oʻzbekiston Respublikasi Vazirlar Mahkamasiga boʻysunadi. 3. Qoʻmita oʻz faoliyatida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, shuningdek, ushbu Nizomga hamda boshqa qonun hujjatlariga amal qiladi. 4. Davlat soliq xizmati organlari tomonidan oʻz vakolatlari doirasida qabul qilingan qarorlar davlat va xoʻjalik boshqaruvi organlari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shuningdek, soliq toʻlovchilar, shu jumladan yuridik va jismoniy shaxslarning ijro etishi uchun majburiy hisoblanadi. 5. Qoʻmita, Qoraqalpogʻiston Respublikasi, viloyatlar va Toshkent shahar soliq boshqarmalari, tumanlar (shaharlar) soliq inspeksiyalari (keyingi oʻrinlarda — soliq xizmatining hududiy organlari), Yirik soliq toʻlovchilar boʻyicha hududlararo soliq inspeksiyasi va Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi (keyingi oʻrinlarda — Hududlararo inspeksiyalar) yuridik shaxs hisoblanadi, Oʻzbekiston Respublikasi Davlat gerbi tasviri tushirilgan hamda oʻz nomi davlat tilida yozilgan muhrga va blankalarga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, shu jumladan, chet el valyutasidagi hisobvaraqlariga ega. Qoʻmita tizimiga kiradigan tashkilotlar yuridik shaxs hisoblanadi, Oʻzbekiston Respublikasi Davlat gerbi tasviri tushirilgan hamda oʻz nomi davlat tilida yozilgan muhrga va blankalarga, bank hisobvaraqlariga, shu jumladan, chet el valyutasidagi hisobvaraqlariga ega. 6. Davlat soliq xizmati organlari oʻz faoliyatini qonun hujjatlariga muvofiq, davlat boshqaruvi organlari, mahalliy davlat hokimiyati organlaridan mustaqil ravishda amalga oshiradilar. 7. Qoʻmitaning rasmiy nomi: a) davlat tilida: toʻliq nomi — Oʻzbekiston Respublikasi Soliq qoʻmitasi, qisqartmasi — Soliq qoʻmitasi; b) rus tilida: toʻliq nomi — Nalogoviy komitet Respubliki Uzbekistan, qisqartmasi — Nalogoviy komitet; v) ingliz tilida: toʻliq nomi — Tax Committee of the Republic of Uzbekistan, qisqartmasi — Tax Committee. 8. Soliq qoʻmitasining joylashgan joyi (pochta manzili): Toshkent shahri, Abdulla Qodiriy koʻchasi, 13A-uy, 100011. 9. Qoʻmita tuzilmasiga quyidagilar kiradi: Qoʻmita markaziy apparati; Qoraqalpogʻiston Respublikasi, viloyatlar va Toshkent shahar soliq boshqarmalari; tumanlar (shaharlar) soliq inspeksiyalari; Yirik soliq toʻlovchilar boʻyicha hududlararo soliq inspeksiyasi; Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi; yuridik shaxs maqomiga ega boʻlgan tasarrufidagi tashkilotlari (keyingi oʻrinlarda — tasarrufidagi tashkilotlar): “Soliq-servis” AJ; “Yangi texnologiyalar” ilmiy-axborot markazi” AJ; “Gʻazalkent sogʻlomlashtirish markazi” davlat muassasasi; “Soliq maʼlumotlarini qayta ishlash markazi” MCHJ. 10. Quyidagilar Qoʻmitaning asosiy vazifalari hisoblanadi: davlat soliq siyosatini amalga oshirish hamda soliq toʻgʻrisidagi qonun hujjatlariga rioya etilishi, soliqlar va yigʻimlarning toʻgʻri hisoblab chiqarilishi, toʻliq va oʻz vaqtida toʻlanishi yuzasidan nazoratni taʼminlash; Oʻzbekiston Respublikasi Davlat budjeti (keyingi oʻrinlarda Davlat budjeti deb ataladi) va davlat maqsadli jamgʻarmalariga soliqlar va yigʻimlarning soliq toʻgʻrisidagi qonun hujjatlariga muvofiq oʻz vaqtida va bir xildagi tushumini taʼminlash hisobiga Davlat budjeti va davlat maqsadli jamgʻarmalarining daromad qismini barqaror shakllantirish; soliq toʻlovchilar va soliq solish obyektlarining oʻz vaqtida hamda ishonchli hisobga olinishini taʼminlash, ularning toʻliq qamrab olinish mexanizmlarini soliq maʼmuriyatchiligi jarayoniga maʼlumotlarni toʻliq yigʻish va qayta ishlashni taʼminlaydigan zamonaviy axborot-kommunikatsiya texnologiyalari va ilgʻor avtomatlashtirilgan tahlil uslublarini keng joriy etish orqali takomillashtirish; soliq solinadigan bazani kengaytirish boʻyicha tahlil qilish va taʼsirchan choralar ishlab chiqish, shu jumladan makroiqtisodiy koʻrsatkichlarning dinamikasi va hududlarning soliq salohiyatini tizimli tahlil qilish orqali taʼsirchan choralar ishlab chiqish, soliqlar yigʻilishini oshirish boʻyicha choralarni amalga oshirish, soliq nazoratini amalga oshirishning zamonaviy uslublarini joriy etish; pul mablagʻlarining gʻayriqonuniy aylanishi manbalariga barham berish, aholi bilan pulli hisob-kitoblarni amalga oshiruvchi yuridik va jismoniy shaxslar tomonidan naqd pul tushumining toʻliq va oʻz vaqtida topshirilishi yuzasidan muntazam nazoratni taʼminlash; bozorlar va savdo komplekslarining moliya-xoʻjalik faoliyati, ular tomonidan soliq toʻgʻrisidagi qonun hujjatlariga rioya etilishi yuzasidan nazoratni amalga oshirish hamda ularning hududida aniqlangan huquqbuzarliklar boʻyicha tergovga qadar tekshiruv oʻtkazib, jinoyat ishlarini tergovga tegishliligiga koʻra huquqni muhofaza qiluvchi organlarga topshirish; soliq toʻlovchilar oʻz soliq majburiyatlarini ixtiyoriy bajarishi uchun maqbul shart-sharoitlar yaratish, har bir xodim tomonidan “Soliq xizmati –insofli soliq toʻlovchilarning ishonchli hamkori” degan maqsadli vazifani soʻzsiz bajarish; soliq toʻlovchilarning huquqiy madaniyatini oshirish boʻyicha ishlarni amalga oshirish, soliqqa oid huquqbuzarliklarning profilaktikasi, ularni aniqlash va bartaraf etish boʻyicha kompleks tadbirlarni bajarish; soliq toʻlovchilarga muloqotsiz elektron xizmat koʻrsatishga toʻliq oʻtish yoʻli orqali soliq toʻlovchilar bilan ishlashni takomillashtirish; qonun hujjatlarini takomillashtirish va soliq toʻlovchilarning faoliyatini ragʻbatlantirish boʻyicha takliflar kiritish; kadrlarni tanlash va joy-joyiga qoʻyish, davlat soliq xizmati organlarini yuksak maʼnaviy-axloqiy sifatlarga ega boʻlgan malakali xodimlar bilan toʻldirish, shuningdek, kadrlarni kasbga tayyorlash va qayta tayyorlash boʻyicha tizimli ishlarni amalga oshirish; davlat soliq xizmati organlari xodimlariga korporativ etikani singdirish, korrupsiya faktlariga keskin barham berish boʻyicha taʼsirchan choralarni, shu jumladan xodimlar manfaatlarining toʻqnashuvini hal qilish yoʻli bilan amalga oshirish, ishga rasmiyatchilik bilan yondashishga barham berish, shuningdek, xodimlar oʻrtasida huquqbuzarliklar profilaktikasini taʼminlash, oʻz xizmat faoliyati samaradorligini oshirish motivatsiyasi tizimini joriy etish va ular uchun xizmatni oʻtashning munosib shart-sharoitlarini yaratish. hududlarni kompleks ijtimoiy-iqtisodiy rivojlantirish boʻyicha davlat soliq xizmati organlariga biriktirilgan sektorlarda soliq solish sohasidagi tizimli muammolarni oʻrganish va aniqlash hamda ularni bartaraf etish boʻyicha takliflar ishlab chiqish. 11. Qoʻmita oʻziga yuklangan vazifalarga muvofiq quyidagi funksiyalarni amalga oshiradi: a) davlat soliq siyosatini amalga oshirish hamda soliq toʻgʻrisidagi qonun hujjatlariga rioya etilishi, soliqlar va yigʻimlarning toʻgʻri hisoblab chiqarilishi, toʻliq va oʻz vaqtida toʻlanishi yuzasidan soliq nazoratini taʼminlash sohasida: soliqlar va yigʻimlarning Davlat budjetiga va davlat maqsadli jamgʻarmalariga tushishi prognozini ishlab chiqishda qatnashadi; soliq toʻlovchilar faoliyatining soliq tekshiruvlarini, shuningdek, soliq toʻlovchilar tomonidan fuqarolarning shaxsiy jamgʻarib boriladigan pensiya hisobvaraqlariga jamgʻarib boriladigan pensiya badallarining toʻgʻri hisoblab chiqarilishi, toʻliq va oʻz vaqtida kiritilishi tekshiruvlarini belgilangan tartibda oʻtkazadi; davlat soliq xizmati organlari tomonidan xoʻjalik yurituvchi subyektlar faoliyatini soliq tekshiruvi oʻtkazilishida qonun hujjatlarida belgilangan tartibiga rioya qilinishi yuzasidan nazoratni amalga oshiradi; yuridik va jismoniy shaxslar tomonidan valyuta eksport-import operatsiyalarini amalga oshirishda qonun hujjatlariga rioya etilishini belgilangan tartibda nazorat qiladi; soliq toʻlovchilardan yoki ularning mansabdor shaxslaridan tushuntirishlar oladi, soliq toʻlovchining mol-mulki mavjudligini tekshiradi, shuningdek, hududlarni, ishlab chiqarish, omborxona, savdo binolarini va boshqa binolarni, shu jumladan soliq toʻlovchilar tomonidan daromadlar olish uchun foydalaniladigan yoxud soliq solish obyektini saqlash bilan bogʻliq joylarni koʻzdan kechiradi yoki tekshiradi; xoʻjalik yurituvchi subyektlar tomonidan pul mablagʻlari va moddiy boyliklarning buxgalteriya hisobini yuritishning belgilangan tartibiga rioya qilinishini, korxonalar hududiga moddiy boyliklarni olib kirish va u yerdan olib chiqishda korxonalarda ruxsat berish tizimi ishlarining tashkil etilishi holatini tekshiradi; soliq toʻlovchining moliya-xoʻjalik faoliyatini tekshirish (taftish qilish) jarayonida hisobotdagi maʼlumotlarning ishonchliligi va toʻgʻriligini aniqlash, davlat soliq xizmati organlariga taqdim etilgan moliyaviy hisobotlar va soliq hisob-kitoblarida faktlarning buzib koʻrsatilishini aniqlash va ularni bartaraf etish uchun buxgalteriya hisoblarini va moliyaviy hisobotlarni tekshiradi; soliq auditini oʻtkazish davomida xom ashyo, materiallar, yarim fabrikatlar va tayyor buyumlarni tortib koʻradi va oʻlchaydi, ishlab chiqarilgan mahsulotning haqiqiy tannarxini va taqdim etilgan soliq hisob-kitoblarining toʻgʻriligini aniqlash uchun xomashyo va materiallar sarfi normalari, ularning mahsulot ishlab chiqarish uchun toʻgʻri hisobdan chiqarilishini, tayyor mahsulotning toʻliq kirim qilinishini, mahsulot chiqishi normalari hamda moddiy boyliklarni saqlash va tashishda tabiiy yoʻqotishlar normalari toʻgʻri belgilanishini aniqlash uchun xomashyo va materiallarni ishlab chiqarishda nazorat tariqasida ishlatib koʻradi, xomashyo, materiallar va tayyor mahsulotlarni nazorat tariqasida tekshiradi; yuridik shaxslar va yakka tartibdagi tadbirkorlar tomonidan tadbirkorlik faoliyatini amalga oshirishning qonun hujjatlarida belgilangan tartibiga rioya etilishini nazorat qiladi; jismoniy va yuridik shaxslardan soliq toʻgʻrisidagi qonun hujjatlarining buzilishi toʻgʻrisida kelib tushgan murojaatlar, xabarlar va boshqa axborotlarni tekshiradi; soliq toʻgʻrisidagi qonun hujjatlarining buzilishi faktlarini tahlil qiladi hamda soliqqa oid huquqbuzarliklarga olib keladigan sabablar va shart-sharoitlarni bartaraf etish yuzasidan tegishli organlarga takliflar kiritadi; huquqni muhofaza qiluvchi organlar bilan birgalikda soliqqa oid huquqbuzarliklarga qarshi kurashishning uzoq muddatli hamda joriy dasturlarini ishlab chiqadi va amalga oshiradi; b) Davlat budjeti va davlat maqsadli jamgʻarmalariga soliqlar va yigʻimlarning soliq toʻgʻrisidagi qonun hujjatlariga muvofiq oʻz vaqtida va bir xildagi tushumini taʼminlash hisobiga Davlat budjeti va davlat maqsadli jamgʻarmalarining daromad qismini barqaror shakllantirish sohasida: soliq toʻlovchilarning majburiyatlari paydo boʻlishi (toʻxtatilishi) toʻgʻrisida axborot taqdim etadigan organlar va tashkilotlar bilan oʻzaro hamkorlik qiladi; belgilangan tartibda soliq toʻlovchilar tomonidan taqdim etilgan moliya va soliq hisobotlarini, shuningdek, soliq toʻlovchilarning faoliyati toʻgʻrisida soliq organlarining yagona integratsiyalashtirilgan axborot resurs bazasida yigʻilgan boshqa hujjatlarni oʻrganish va tahlil qilish asosida kameral soliq tekshiruvini amalga oshiradi; oʻzaro tuzilgan kelishuv asosida soliq monitoringida ishtirok etayotgan soliq toʻlovchi tomonidan soliq toʻgʻrisidagi qonun hujjatlariga rioya etilishi, soliqlar va yigʻimlarning toʻgʻri hisoblanishi, toʻliq va oʻz vaqtida toʻlanishi soliq monitoringini qonun hujjatlarida belgilangan tartibda amalga oshiradi; davlat daromadiga oʻtkazilgan mol-mulkni sotishdan olingan pul mablagʻlarining davlat daromadiga toʻliq va oʻz vaqtida tushishi nazoratini, shuningdek, davlat organlariga berilgan mol-mulkning hisobga olinishini taʼminlaydi; soliqlar va yigʻimlarning tushumini taʼminlash, shu jumladan respublika va mahalliy budjetlar daromadlarini oshirishning qoʻshimcha zaxiralarini aniqlash boʻyicha moliya organlari, manfaatdor vazirliklar va idoralar, shuningdek, mahalliy davlat hokimiyati organlari bilan hamkorlik qiladi; v) soliq toʻlovchilar va soliq solish obyektlarining oʻz vaqtida hamda ishonchli hisobga olinishini taʼminlash, ularning toʻliq qamrab olinishi mexanizmlarini soliq maʼmuriyatchiligi jarayoniga maʼlumotlarni toʻliq yigʻish va qayta ishlashni taʼminlaydigan zamonaviy axborot-kommunikatsiya texnologiyalari va ilgʻor avtomatlashtirilgan tahlil usullarini keng joriy etish orqali takomillashtirish sohasida: soliq toʻlovchilar, soliq solinadigan baza, shuningdek, soliq solish obyektlari va soliq solish bilan bogʻliq boʻlgan obyektlarning toʻliq, oʻz vaqtida va ishonchli hisobga olinishini taʼminlaydi; yuridik va jismoniy shaxslarga, ularni soliq toʻlovchining identifikatsiya raqamlari berilgan holda soliq toʻlovchilar sifatida hisobga qoʻyish toʻgʻrisida hujjatlar berilishini qonun hujjatlarida belgilangan tartibda tashkil qiladi; kelgusida tovar va xizmatlarning majburiy tasniflanishini joriy qilgan holda elektron hisobvaraq-fakturalari toʻliq kiritilishini taʼminlaydi; Oʻzbekiston Respublikasi soliq toʻlovchilarining yagona reyestrini shakllantiradi va yuritadi; soliq organlarining yagona integratsiyalashtirilgan axborot resurs bazasida soliq toʻlovchilar boʻyicha soliqlar va yigʻimlarning hisoblab chiqilishi va amaldagi tushumlari hisobini yuritadi; soliqlar va yigʻimlar boʻyicha imtiyozlar hisobini yuritadi; banklar tomonidan tegishli axborot taqdim etilishiga koʻra bank hisobvaraqlari boʻyicha olti oy mobaynida pul operatsiyalarini amalga oshirgan holda moliya-xoʻjalik faoliyatini yuritmayotgan, shuningdek, olti oy davomida elektron hisobvaraq-fakturalarni rasmiylashtirmagan, onlayn nazorat-kassa texnikalari, virtual kassa yoki marketpleys toʻlov tizimidan foydalanmagan, tashqi savdo operatsiyalarini amalga oshirmagan korxonalarni aniqlaydi; tadbirkorlik faoliyatini amalga oshirayotgan yuridik va jismoniy shaxslarning davlat soliq xizmati organlarida hisobga turishdan boʻyin tovlash mexanizmlarini oʻrganadi, aniqlaydi va bartaraf etadi; axborot xavfsizligi taʼminlanishini hisobga olgan holda barcha soliq toʻlovchilar va soliq tushumlari boʻyicha soliq organlarining yagona integratsiyalashtirilgan axborot resurs bazasini yaratadi; soliq axborotlarini qabul qilib olish, qayta ishlash, uzatish va saqlash jarayonlarini avtomatlashtirish choralarini koʻradi; davlat soliq xizmati organlarida axborot xavfsizligini taʼminlashni hisobga olgan holda yagona axborot, dasturiy-texnik va telekommunikatsiya tizimi joriy etilishini tashkil qiladi; soliq maʼmuriyatchiligini takomillashtirish jarayonida davlat soliq xizmati organlari ishiga zamonaviy axborot-kommunikatsiya texnologiyalarini joriy etadi hamda xarajatlarni maqbullashtirish va resurs taʼminotini rivojlantirish uchun ularni texnologik jarayonlarni yuritishning zamonaviy tizimlari va boshqarishning tezkor vositalari bilan jihozlaydi; davlat soliq xizmati organlarining butun vertikal boʻylab biznes jarayonlarini qayta tashkil etish va ularni parallel ravishda raqamlashtirish hamda kelgusida avtomatlashtirish bilan amalga oshiradi va shu asosda inson omili taʼsirini kamaytiradi. g) soliq solinadigan bazani kengaytirish boʻyicha tahlil qilish va taʼsirchan choralar ishlab chiqish, shu jumladan makroiqtisodiy koʻrsatkichlarning dinamikasi va hududlarning soliq salohiyatini tizimli tahlil qilish orqali taʼsirchan choralar ishlab chiqish, soliqlar yigʻilishini oshirish boʻyicha choralarni amalga oshirish, soliq nazoratini amalga oshirishning zamonaviy uslublarini joriy etish sohasida: soliq toʻlovchilarni “xavf-xatar” guruhi boʻyicha segmentlashni amalga oshiradi; soliqlar va yigʻimlarni toʻlashdan boʻyin tovlash faktlarini aniqlaydi va tegishli choralar koʻradi; soliq nazoratini amalga oshirishda zamonaviy usullarni qoʻllaydi; Qoʻmitaning texnik bazasini modernizatsiya qilish, mustahkamlash va yangilash bilan tashqi va ichki manbalardan kelib tushadigan maʼlumotlarni tahlil qilishning ilgʻor avtomatlashtirilgan usullarini joriy etadi; makroiqtisodiy koʻrsatkichlar dinamikasi va hududlarning soliq salohiyatini tizimli tahlil qilish orqali soliq solinadigan bazani kengaytirish boʻyicha samarali chora-tadbirlarni amalga oshiradi; Oʻzbekiston Respublikasining Soliq kodeksiga hamda boshqa qonun hujjatlariga muvofiq Davlat budjetiga va davlat maqsadli jamgʻarmalariga soliqlar va yigʻimlar boʻyicha soliq qarzini undirishni belgilaydigan qonun hujjatlarida nazarda tutilgan chora-tadbirlarning tashkillashtirilishini va qoʻllanishini taʼminlaydi; xoʻjalik yurituvchi subyektlar xodimlarining hisobotdagi va haqiqiy soni muvofiqligi yuzasidan monitoringni amalga oshiradi; xoʻjalik yurituvchi subyektlar faoliyatida belgilangan tartibda xronometraj koʻzdan kechirish oʻtkazadi; soliq solinadigan bazaga tuzatishlar kiritish uchun qonun hujjatlarida belgilangan tartibda koʻzdan kechirish hamda soʻrov oʻtkazishni amalga oshiradi; ishlab chiqarish va daromadlar miqdorlarini yashirish, sotilgan mahsulotlar, ishlar va xizmatlar hajmlarini kamaytirib koʻrsatish mexanizmlarini oʻrganish va aniqlashni tashkillashtiradi va amalga oshiradi, koʻrsatib oʻtilgan mexanizmlarning qoʻllanishini bartaraf etish tadbirlarini ishlab chiqadi va amalga oshiradi; aniq maqsad parametrlarini belgilash bilan yashirin iqtisodiyot darajasini pasaytirish strategiyasi, konsepsiyasi va dasturlarini ishlab chiqadi; soliq maʼmuriyatchiligi islohoti va rivojlanish strategiyasini ishlab chiqadi va uning ijrosi monitoringini amalga oshiradi. d) mablagʻlarning gʻayriqonuniy aylanish manbalariga barham berish yuzasidan muntazam nazoratni taʼminlash sohasida: savdo va xizmatlar koʻrsatishni tashkil etishning qonun hujjatlariga muvofiqligi, shu jumladan, nazorat-kassa texnikalarini, qonun hujjatlarida nazarda tutilgan hollarda esa onlayn nazorat-kassa texnikalari yoki virtual kassalarni, plastik kartochkalardan toʻlovlarni qabul qilib olish boʻyicha hisob-kitob terminallarini qoʻllash, alkogolli va tamaki mahsulotlarini sotish hamda markirovka qilish qoidalariga rioya etilishi yuzasidan nazoratni amalga oshiradi; tadbirkorlik subyektlarida, shuningdek, bozorlar va savdo komplekslarida bir martalik yigʻimlar, bozorlar, savdo komplekslari va ularning filiallarida koʻrsatilgan xizmatlar uchun ijara toʻlovlarining oʻz vaqtida va toʻliq undirilishi, savdo va xizmat koʻrsatish qoidalari bajarilishi, naqd pul yoki plastik kartochkalar boʻyicha toʻlov shakliga qarab narxlarning sunʼiy ravishda oshirilishi yoki pasaytirilishi, nazorat-kassa texnikalarining yoki virtual kassalarning, toʻlov terminallarining qoʻllanilishi belgilangan tartibda talon va cheklarning berilishi boʻyicha belgilangan tartibda sayyor soliq tekshiruvlarini oʻtkazadi; e) bozorlar va savdo komplekslarining moliya-xoʻjalik faoliyati, ular tomonidan soliq toʻgʻrisidagi qonun hujjatlariga rioya etilishi yuzasidan nazoratni amalga oshirish hamda ularning hududida aniqlangan huquqbuzarliklar boʻyicha tergovga qadar tekshiruv oʻtkazib, jinoyat ishlarini tergovga tegishliligiga koʻra huquqni muhofaza qiluvchi organlarga topshirish sohasida: bozorlar, savdo komplekslari hududlarida va ularga tutash boʻlgan avtomobillarni vaqtinchalik saqlash joylarida moliyaviy-iqtisodiy hamda soliq sohasidagi jinoyatlar va boshqa huquqbuzarliklarni aniqlaydi, oldini oladi va bartaraf etadi; bozorlar va savdo komplekslari hududlarida sifatsiz, qalbakilashtirilgan (yasama) yoki noqonuniy olib kirilgan tovarlarni tayyorlash va sotishga qarshi kurashadi; bozorlar, savdo komplekslari, ularga tutash boʻlgan avtomobil vositalarining toʻxtash joylari, shuningdek, ular hududida faoliyat koʻrsatayotgan tadbirkorlik subyektlari faoliyatidan olingan pul oqimlari harakati monitoringini va mablagʻlar tushumi hisobining toʻliqligini taʼminlaydi; bozorlar, savdo komplekslari, ularga tutash boʻlgan avtotransport vositalarini vaqtincha saqlash joylari, shuningdek, ularning hududida faoliyatni amalga oshiruvchi tadbirkorlik subyektlari pul mablagʻlari tushumlari va tovar aylanmasi toʻgʻrisida davlat soliq xizmati organlariga tushadigan maʼlumotlarning ishonchliligini tekshirish uchun banklar hamda statistika organlari bilan oʻzaro hamkorlik qiladi; bozorlar, savdo komplekslari hududlarida, ularga tutash boʻlgan avtomobil vositalarining toʻxtash joylarida moliyaviy-iqtisodiy va soliq sohalarida huquqni buzish sodir etilishi holatlari boʻyicha tergovga qadar tekshiruvlarni tashkil etadi va olib boradi, jinoiy ishlar qoʻzgʻaydi, jinoyat ishlarini tergovga tegishliligiga koʻra huquqni muhofaza qiluvchi organlarga beradi; soliqqa oid huquqbuzarliklar natijasida davlatga, yuridik va jismoniy shaxslarga yetkazilgan zararning belgilangan tartibda undirilishini taʼminlash choralarini koʻradi; j) soliq toʻlovchilar oʻz soliq majburiyatlarini ixtiyoriy bajarishi uchun maqbul shart-sharoitlar yaratish, har bir xodim tomonidan “Soliq xizmati — insofli soliq toʻlovchilarning ishonchli hamkori” degan maqsadli vazifani soʻzsiz bajarish sohasida: soliq toʻlovchilarga soliq majburiyatlarini bajarishda har tomonlama koʻmaklashadi; soliqlar va yigʻimlarning oʻz vaqtida va toʻliq toʻlanishini taʼminlash uchun soliq toʻlovchilarga xizmat koʻrsatish sifatini oshirish boʻyicha choralarni amalga oshiradi, shuningdek, zarur hollarda soliq toʻlovchilar oʻrtasida soʻrovnomalar oʻtkazadi; qonun hujjatlarida belgilangan tartibda ayrim turdagi soliqlarni hisoblash tarzida soliq toʻlovchilarga servis xizmatlari koʻrsatadi; yuridik va jismoniy shaxslarning soliq sohasidagi huquqlari va qonun bilan muhofaza qilinadigan manfaatlari himoyalanishini taʼminlaydi; davlat soliq xizmati organlari faoliyatining ochiqligi va shaffofligini taʼminlaydi; soliq toʻlovchi toʻgʻrisidagi maʼlumotlarning qonun hujjatlariga muvofiq sir tutilishiga rioya etish ishlarini tashkil qiladi; z) soliq toʻlovchilarning huquqiy madaniyatini oshirish boʻyicha ishlarni amalga oshirish, soliqqa oid huquqbuzarliklarning profilaktikasi, ularni aniqlash va bartaraf etish boʻyicha kompleks tadbirlarni bajarish sohasida: soliq solish masalalariga daxldor normativ-huquqiy hujjatlarni soliq toʻlovchilarga va aholiga oʻz vaqtida tanishtirish va yetkazish ishlarini tashkil etadi; soliq sohasida amalga oshirilayotgan islohotlarning mazmun-mohiyati toʻgʻrisida joylarda va ommaviy axborot vositalari orqali keng tushuntirish ishlarini olib boradi; soliqqa doir qonun hujjatlarini nashr etish, koʻpaytirish va davlat soliq xizmatining hududiy organlariga yetkazish, maslahat xizmatlari koʻrsatish, soliq toʻlovchilarni soliqlarni toʻgʻri va oʻz vaqtida hisoblab chiqarishga, soliq hisobotlarini va soliqlar hamda yigʻimlarni hisoblab chiqish, toʻlash bilan bogʻliq boʻlgan boshqa hujjatlarni taqdim etishga oʻqitish uchun servis-markazlar tashkil qiladi; soliq toʻgʻrisidagi qonun hujjatlari boʻyicha normativ-huquqiy hujjatlar toʻplamlarini nashr etadi, davlat soliq xizmati organlarini qonun hujjatlari bilan taʼminlash choralarini koʻradi; jismoniy va yuridik shaxslarning soliq solish va soliq toʻgʻrisidagi qonun hujjatlari buzilishi masalalari boʻyicha murojaatlarini belgilangan tartibda koʻrib chiqadi; soliqqa oid huquqbuzarliklar profilaktikasi boʻyicha davlat dasturlarini ishlab chiqish va amalga oshirishda ishtirok etadi; soliqqa oid huquqbuzarliklar profilaktikasini amalga oshiradi, shu jumladan ularning sodir etilishi sabablarini aniqlaydi va bartaraf etadi; huquqbuzarliklar profilaktikasini bevosita amalga oshiruvchi va unda ishtirok etuvchi boshqa organlar hamda muassasalar bilan oʻzaro hamkorlik qiladi; aksizosti tovarlarini ishlab chiqarishda va aylanmasida huquqbuzarliklarni aniqlash, oldini olish va bartaraf etilishini belgilangan tartibda tashkillashtiradi va amalga oshiradi; soliqqa oid huquqbuzarliklarni sodir qilgan shaxslarni qidirib topish uchun materiallarni huquqni muhofaza qiluvchi organlarga beradi, davlatga yetkazilgan zararni belgilangan tartibda undirishni taʼminlash choralarini koʻradi; maʼmuriy huquqbuzarliklar boʻyicha ishlarni yuritadi; soliqqa oid huquqbuzarliklar sodir etgan jismoniy va yuridik shaxslarning hisobini yuritadi, mazkur maʼlumotlarning tahlilini amalga oshiradi; soliqqa oid jinoyatlarning sodir etilishi holatlarini aniqlash uchun, surishtiruv, tergov va suddan yashirinib yurgan shaxslarni qidirib topish uchun ommaviy-axborot vositalari imkoniyatlaridan foydalanadi; i) soliq toʻlovchilarga muloqotsiz elektron xizmat koʻrsatishga toʻliq oʻtish yoʻli orqali soliq toʻlovchilar bilan ishlashni takomillashtirish sohasida: soliq toʻlovchilar bilan ishlashda axborot-kommunikatsiya texnologiyalaridan keng foydalanilishini taʼminlaydi; soliq toʻlovchilarga real vaqt rejimida keng koʻlamli interaktiv xizmatlar koʻrsatilishini tashkil etadi; soliq toʻlovchilarga soliq toʻlovchining shaxsiy kabineti orqali, shu jumladan Yagona interaktiv davlat xizmatlari portali orqali elektron xizmat koʻrsatilishini taʼminlaydi; soliq toʻlovchilarni qonun hujjatlarida belgilangan tartibda ayrim soliqlar boʻyicha hisoblab chiqarilgan soliqlar summasi haqida soliq toʻlovchining shaxsiy kabineti orqali xabardor qiladi; k) qonun hujjatlarini takomillashtirish va soliq toʻlovchilarning faoliyatini ragʻbatlantirish boʻyicha takliflar kiritish sohasida: soliq toʻgʻrisidagi qonun hujjatlarini, shu jumladan tabiiy resurslardan ehtiyotlab va samarali foydalanishni ragʻbatlantirishga yoʻnaltirilgan soliqqa oid qonun hujjatlarini yanada takomillashtirish, soliqlar va yigʻimlarni birxillashtirish, soliq yukini qisqartirish, yuridik va jismoniy shaxslar faoliyatini ragʻbatlantirish, ularga zarur imtiyozlar va preferensiyalar berish boʻyicha takliflar tayyorlashda qatnashadi; qonunlar va boshqa normativ-huquqiy hujjatlar loyihalarini ishlab chiqadi va ularni belgilangan tartibda koʻrib chiqish uchun kiritadi; Oʻzbekiston Respublikasi Iqtisodiyot va moliya vazirligi hamda boshqa vazirliklar va idoralar bilan birgalikda qonun hujjatlarida belgilangan tartibda soliq solish masalalari boʻyicha normativ-huquqiy hujjatlarni ishlab chiqadi va tasdiqlaydi; soliq hisobotlari hamda soliqlar va yigʻimlarni hisoblab chiqarish, toʻlash bilan bogʻliq boshqa hujjatlar shakllarini Oʻzbekiston Respublikasi Iqtisodiyot va moliya vazirligi bilan birgalikda ishlab chiqadi va belgilangan tartibda tasdiqlaydi; Oʻzbekiston Respublikasining xorijiy davlatlar bilan maʼlumotlarni almashish va soliq sohasida hamkorlik qilish masalalari boʻyicha xalqaro shartnomalari loyihalarini ishlab chiqishda qatnashadi hamda ularning belgilangan tartibda Oʻzbekiston Respublikasi Vazirlar Mahkamasiga kiritilishini taʼminlaydi; l) kadrlarni tanlash va joy-joyiga qoʻyish, davlat soliq xizmati organlarini yuksak maʼnaviy-axloqiy sifatlarga ega boʻlgan malakali xodimlar bilan toʻldirish, shuningdek, kadrlarni kasbga tayyorlash va qayta tayyorlash boʻyicha tizimli ishlarni amalga oshirish sohasida: qoʻyilgan talablarga muvofiq davlat soliq xizmati organlariga maʼnaviy-axloqiy jihatdan yuqori malakali xodimlarni tanlash va toʻldirish boʻyicha ishlarni tashkil etadi; belgilangan tartibda taʼlim muassasalari tashkil etish yoʻli bilan, davlat oliy taʼlim muassasalari imkoniyatlaridan foydalangan holda davlat soliq xizmati organlari kadrlarini tayyorlash, qayta tayyorlash va ularning malakasini oshirish ishlarining tizimli ravishda tashkil etilishini taʼminlaydi, shuningdek, rivojlangan xorijiy mamlakatlarning soliq organlari va oʻquv muassasalari bilan tajriba almashishning kengaytirilishini amalga oshiradi; davlat soliq xizmati organlari xodimlari lavozimlarining malaka tavsifnomalarini ishlab chiqadi, rahbarlar va mutaxassislarni attestatsiyadan oʻtkazadi, ularga oʻz vakolatlari doirasida maxsus unvonlar beradi; tegishli tanlovdan oʻtmagan yoki lavozim vazifalarini jiddiy buzganligi uchun ilgari davlat soliq xizmati organlaridan boʻshatilgan shaxslarning ishga qabul qilinishiga yoʻl qoʻymaslik yuzasidan nazoratni taʼminlaydi; davlat soliq xizmati organlari kadrlarini tayyorlash boʻyicha xizmat koʻrsatishga yoʻnaltirilgan tizimni joriy etadi, soliq toʻlovchilar bilan nizoli vaziyatlar yuzaga kelganda ularga stressga bardoshlilikni singdirish, shuningdek, xodimlarning axloqiy — psixologik holatini oshirish boʻyicha psixologik treninglarni joriy qiladi; m) davlat soliq xizmati organlari xodimlariga korporativ etikani singdirish, korrupsiya faktlariga keskin barham berish boʻyicha taʼsirchan choralarni, shu jumladan xodimlar manfaatlarining toʻqnashuvini hal qilish yoʻli bilan amalga oshirish, ishga rasmiyatchilik bilan yondashishga barham berish, shuningdek, xodimlar oʻrtasida huquqbuzarliklar profilaktikasini taʼminlash, oʻz xizmat faoliyati samaradorligini oshirish motivatsiyasi tizimini joriy etish va ular uchun xizmatni oʻtashning munosib shart-sharoitlarini yaratish sohasida: kadrlarni Oʻzbekiston Respublikasiga sodiqlik, vatanparvarlik, halollik hamda huquqiy davlat gʻoyalari va asoslarini hurmat qilish ruhida tarbiyalash yuzasidan uzluksiz ishlarni amalga oshiradi; davlat soliq xizmati organlari xodimlari tomonidan soliq toʻlovchilarga nisbatan gʻarazli maqsadlarda noqonuniy taʼsir koʻrsatish holatlarini aniqlaydi va ularga barham beradi; davlat soliq xizmati organlarida korrupsiya holatlarini aniqlashga, ularning oldini olishga, qarshi kurashishga va bartaraf etishga yoʻnaltirilgan chora-tadbirlarni ishlab chiqadi, tashkil etadi va ularni amalga oshirishda qatnashadi; davlat soliq xizmati organlarining xodimlari oʻrtasida huquqbuzarliklar profilaktikasi boʻyicha chora-tadbirlarni amalga oshiradi; xizmat vazifalarini bajarayotganda davlat soliq xizmati organlari xodimlarini noqonuniy tajovuzlardan himoya qilishni taʼminlash yuzasidan chora-tadbirlar kompleksini ishlab chiqadi va amalga oshiradi; har ikki yilda koʻpi bilan bir marta davlat soliq xizmatining hududiy organlari hamda Hududlararo inspeksiyalarning budjet va xoʻjalik faoliyati boʻyicha xarajatlar smetalari ijrosi yuzasidan taftishni amalga oshiradi. Juda zarur boʻlganda va moliya-xoʻjalik faoliyatida qonun buzilishlariga yoʻl qoʻyilgan holatlar toʻgʻrisida ishonchli axborot mavjud boʻlgan taqdirda navbatdan tashqari taftishlar oʻtkazilishi mumkin; davlat soliq xizmatining hududiy organlari hamda Hududlararo inspeksiyalar tomonidan moddiy va pul resurslaridan oqilona foydalanish chora-tadbirlari bajarilishini taʼminlaydi, xoʻjasizlik, isrofgarchilik, davlat mablagʻlarini va budjetdan tashqari mablagʻlarni asossiz ravishda sarflash, smeta-shtat intizomini buzish hollariga barham beradi; mamlakat iqtisodiy manfaatlarini himoya qilish borasida vijdonan xizmat qilayotgan xodimlarni ularning shaxsiy hissasidan kelib chiqqan holda ragʻbatlantirish mexanizmlarini yaratadi. n) hududlarni kompleks ijtimoiy-iqtisodiy rivojlantirish boʻyicha davlat soliq xizmati organlariga biriktirilgan sektorlarda soliq solish sohasidagi tizimli muammolarni oʻrganish va aniqlash xamda ularni bartaraf etish boʻyicha takliflar ishlab chiqish sohasida: hududlarni ijtimoiy-iqtisodiy rivojlantirish va kambagʻallikni qisqartirish boʻyicha loyihalarni amalga oshirishda davlat soliq xizmati organlarining ishtirokini faollashtiradi; soliq solish sohasida ishlarni haqqoniy holatini chuqur va xar tomonlama oʻrganishni amalga oshiradi; birinchi navbatda, uyma-uy yurish, jismoniy va yuridik shaxslarning murojaatlarini koʻrib chiqish, aholining turli qatlamlari bilan toʻgʻridan-toʻgʻri muloqotni tashkil etish orqali toʻplangan muammolar va tizimli kamchiliklarni aniqlash boʻyicha ishlarini amalga oshiradi; soliq solish sohasidagi muammolarni bartaraf etish boʻyicha maqsadli chora-tadbirlarni amalga oshiradi; soliq toʻlovchilar oʻrtasida amalga oshirilayotgan islohotlarning mazmun va mohiyatini tushuntirish boʻyicha ishlarni tashkil etadi. 12. Qoʻmita markaziy apparati, davlat soliq xizmatining hududiy organlarining funksiyalari Qoʻmita raisi tomonidan tasdiqlanadigan nizomlar bilan belgilanadi. 13. Qoʻmita xodimlarining huquqlari, majburiyatlari va javobgarligi Oʻzbekiston Respublikasining “Davlat soliq xizmati toʻgʻrisida”gi Qonuni, ushbu Nizom, shuningdek, Oʻzbekiston Respublikasi davlat soliq xizmati organlarida xizmatni oʻtash toʻgʻrisidagi nizom bilan aniqlanadi. 14. Qoʻmita oʻziga yuklangan vazifa va funksiyalarni amalga oshirish uchun oʻz vakolatlari doirasida quyidagi huquqlarga ega: 1) Oʻzbekiston Respublikasi Vazirlar Mahkamasi yoki Oʻzbekiston Respublikasi Prezidenti Administratsiyasiga belgilangan tartibda meʼyoriy-huquqiy hujjatlar loyihalari, shuningdek, Qoʻmitaga yuklangan vazifa va funksiyalarni bajarish bilan bogʻliq boʻlgan boshqa hujjatlarni kiritish; 2) Qoʻmitaning vakolatiga kiradigan masalalarda davlat va xoʻjalik boshqaruvi organlari, mahalliy davlat hokimiyati organlari faoliyatini belgilangan tartibda muvofiqlashtirish; 3) Qoʻmitaning vakolatiga kiradigan masalalarni hal etish uchun zarur boʻlgan axborotlarni, maʼlumotlarni, maʼlumotnomalarni davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlardan bepul soʻrash va olish; 4) Qoʻmita va uning tasarrufidagi tuzilmalari oʻzining tashkiliy tuzilmasi doirasida davlat mulkini belgilangan tartibda bir tuzilmadan boshqa tuzilmaga tezkor boshqaruv huquqi asosida oʻtkazish; 5) Qoʻmita, davlat soliq xizmatining hududiy organlari, Hududlararo inspeksiyalari va tasarrufidagi tashkilotlar xodimlarini moddiy ragʻbatlantirish, mukofotlash tartibi, miqdorlari va shartlarini belgilash; 6) Qoʻmitaning vakolatiga kiradigan masalalar boʻyicha takliflarni Oʻzbekiston Respublikasi Vazirlar Mahkamasi, davlat va xoʻjalik boshqaruvi organlariga, joylardagi mahalliy davlat hokimiyati organlariga koʻrib chiqish uchun kiritish; 7) Qoʻmitaning vakolatiga kiradigan masalalar boʻyicha idoralararo tusdagi xalqaro shartnomalarni belgilangan tartibda tuzish; 8) Qoʻmitaning vakolatiga kiradigan masalalar boʻyicha xalqaro darajada Oʻzbekiston Respublikasining manfaatini belgilangan tartibda ifoda etish; 9) soliq toʻlovchilarning moliyaviy hujjatlarini, shartnomalarini (kontraktlarini), rejalarini, smetalarini, daromadlari toʻgʻrisidagi deklaratsiyalarini hamda soliqlar va yigʻimlarni hisoblab chiqish va toʻlash, fuqarolarning yakka tartibdagi jamgʻarib boriladigan pensiya hisob raqamlariga jamgʻarib boriladigan majburiy pensiya badallarini toʻlash bilan bogʻliq boshqa hujjatlarini, shu jumladan elektron hujjatlarini, shuningdek, eksport-import operatsiyalari bilan bogʻliq hujjatlarini belgilangan tartibda tekshirish; 10) oʻtkazilayotgan kameral soliq tekshiruvini xolisona amalga oshirish maqsadida qoʻshimcha maʼlumotlar olish zarurati yuzaga kelganda qonun hujjatlarida belgilangan tartibda sayyor soliq tekshiruvlarini amalga oshirish; 11) soliq tekshiruvlarini oʻtkazayotganda: hududni, ishlab chiqarish, omborxona, savdo binolarini va boshqa binolarni (shuningdek, alohida rejimda ishlaydigan korxonalarni), shu jumladan soliq toʻlovchi tomonidan daromadlar olish uchun foydalaniladigan yoxud soliq solish obyektlarini saqlash bilan bogʻliq joylarni, ularning joylashgan joyidan qatʼi nazar, tekshirish; mol-mulklarni xatlovdan oʻtkazish va bajarilgan ishlarni, koʻrsatilgan xizmatlarni nazorat tartibida oʻlchash; kassalarni hamda tovar-moddiy boyliklar va hujjatlarni (shu jumladan elektron tarzidagi hujjatlarni) saqlash joylarini muhrlab qoʻyish; soliqlar va yigʻimlarni hisoblab chiqish va toʻlash bilan bogʻliq hujjatlarni talab qilish; hujjatlarni (nusxalarini, shuningdek, asl nusxalarini), shu jumladan elektron hujjatlarni, predmetlarni (tovarlar, buyumlar, xomashyolar, materiallar va yarim tayyor mahsulotlar namunalarini), shuningdek, huquqbuzarlik predmetlarini olib qoʻyish, olib qoʻyilishi soliq toʻlovchi faoliyatining toʻxtab qolishiga olib keladigan hujjatlar bundan mustasno. Soliq toʻlovchi faoliyatining toʻxtab qolishiga olib keladigan hujjatlar va predmetlarni olib qoʻyish faqat sud qarori asosida amalga oshiriladi; soliq toʻlovchidan, shuningdek, soliq toʻlovchining rahbarlik funksiyalarini yoki buxgalteriya hisobi va moliyaviy boshqaruv funksiyalarini amalga oshirayotgan shaxslardan, boshqa moddiy javobgar xodimlardan tushuntirishlar olish; tekshirilayotgan soliq toʻlovchilarning rahbarlaridan asosiy vositalar, tovar-moddiy boyliklar, pul mablagʻlari va hisob-kitoblarni xatlovdan oʻtkazishni talab qilish; tarjimonni, ekspertni jalb etish va ekspertizani tayinlash; aniqlangan soliq qonunchiligining buzilishlarini bartaraf etilishini talab qilish; Oʻzbekiston Respublikasining Soliq kodeksida va boshqa qonun hujjatlarida nazarda tutilgan boshqa xatti-harakatlarni amalga oshirish; 12) savdo, tovarlar sotish va pulli xizmatlar koʻrsatish qoidalariga rioya etilishi, shuningdek, naqd pul yoki plastik kartochkalar boʻyicha toʻlov shakliga qarab narxlarni sunʼiy ravishda oshirish yoki pasaytirish, nazorat-kassa texnikalaridan, qonun hujjatlarida nazarda tutilgan hollarda esa onlayn nazorat-kassa texnikalari yoki virtual kassalardan, hisob-kitob terminallaridan foydalanish, belgilangan tartibda talonlar va cheklarni berish masalalari yuzasidan tekshiruvlarni belgilangan tartibga muvofiq oʻtkazish; 13) soliq nazoratini amalga oshirishda qonun hujjatlarida belgilangan tartibda fiskal xotirali nazorat-kassa mashinasida, onlayn nazorat-kassa mashinalari yoki virtual kassalarda saqlanayotgan maʼlumotlardan foydalanish; 14) soliq solinadigan bazani aniqlashtirish maqsadida xoʻjalik yurituvchi subyektlar xodimlarining hisobotdagi va haqiqiy sonining muvofiqligi yuzasidan monitoringni amalga oshirish; 15) soliq monitoringini amalga oshirishda soliq toʻlovchidan soliqlar va yigʻimlarning toʻgʻri hisoblanishi, toʻliq va oʻz vaqtida toʻlanishi bilan bogʻliq zarur hujjatlar, maʼlumotlar, tushuntirishlarni talab qilib olish; 16) xoʻjalik yurituvchi subyektlar faoliyatida oʻtkazilgan xronometraj koʻzdan kechirish natijalariga koʻra tovar (ish, xizmat)lar realizatsiyasidan kamaytirib koʻrsatilgan tushumni qayta hisob-kitob qilgan holda soliqlarni hisoblashni amalga oshirish toʻgʻrisida talabnoma yuborish; 17) davlat soliq xizmatlari organlarida soliq solish obyektlari va soliq solish bilan bogʻliq obyektlar toʻgʻrisidagi mavjud maʼlumotlarni aniqlashtirish maqsadida, qonun hujjatlarida belgilangan tartibda, koʻzdan kechirish hamda soʻrov olib borish; 18) belgilangan tartibda quyidagilarni: banklardan va boshqa kredit-moliya tashkilotlaridan soliq toʻlovchilarning hisob-kitob hisobvaraqlarida yoki boshqa hisobvaraqlarida amalga oshirilgan operatsiyalar haqidagi, shuningdek, ushbu hisobvaraqlardagi mavjud pul mablagʻlari toʻgʻrisidagi maʼlumotlarni; bojxona organlaridan va boshqa vakolatli organlardan import-eksport operatsiyalari amalga oshirilganligi va soliq toʻlovchilar toʻgʻrisidagi boshqa zarur maʼlumotlarni; vazirliklar, idoralar va boshqa tashkilotlardan davlat soliq xizmati organlari mansabdor shaxslarining xizmat vazifalari masalalari boʻyicha maʼlumotlarni olish; 19) belgilangan tartibda: qurilish, montaj, taʼmirlash va boshqa ishlarni nazorat oʻlchovidan oʻtkazish uchun malakali mutaxassislarni jalb etish; iqtisodiy jinoyatlar bilan kurashishda ilmiy-texnik vositalardan va usullardan foydalanish; oʻtkaziladigan tekshirishlarda boshqa nazorat qiluvchi organlar, vazirliklar va idoralar bilan hamkorlik qilish; mansabdor shaxslarni, fuqarolarni aniqlangan huquqbuzarlik faktlari boʻyicha tushuntirishlar berish uchun davlat soliq xizmati organlariga taklif etish; 20) soliq toʻlovchi tomonidan hisobga olish hujjatlari yoʻqotib qoʻyilgan yoki yoʻq qilingan holatlarda Davlat budjetiga va davlat maqsadli jamgʻarmalariga toʻlanishi kerak boʻlgan soliqlar hamda yigʻimlar summasini soliq toʻlovchi toʻgʻrisida oʻzida mavjud boʻlgan axborotlar, shuningdek, boshqa ana shunday soliq toʻlovchilar toʻgʻrisidagi maʼlumotlar asosida hisob-kitob qilish yoʻli bilan mustaqil ravishda belgilash; 21) soliq majburiyati boʻyicha daʼvo qilish muddati mobaynida soliqlar va yigʻimlarning hisoblab chiqilgan summasini hisoblab chiqarish yoki qayta koʻrib chiqish; 22) soliqlar va yigʻimlarni undirish funksiyalarini amalga oshiruvchi davlat organlari va tashkilotlarni soliqlar va yigʻimlarning toʻgʻri hisoblab chiqilganligi, toʻliq undirilganligi va Davlat budjetiga hamda davlat maqsadli jamgʻarmalariga oʻz vaqtida oʻtkazilganligi yuzasidan nazorat qilish; 23) Soliq toʻlovchining (soliq agentining) bankdagi hisobvaraqlari boʻyicha operatsiyalarni oʻn kundan koʻp boʻlmagan muddatga toʻxtatib turish. Soliq toʻlovchining (soliq agentining) bankdagi hisobvaraqlari boʻyicha operatsiyalarni oʻn kundan koʻp muddatga toʻxtatib turish boʻyicha sud tartibida choralar koʻrish (jinoiy faoliyatdan olingan daromadlarni legallashtirish hamda terrorizmni moliyalashtirish, shuningdek, mazkur kichik bandning ikkinchi xatboshida nazarda tutilgan holatlar bundan mustasno). Yuridik shaxslar va yakka tartibdagi tadbirkorlarning bankdagi hisobvaraqlari boʻyicha operatsiyalarni oʻn kundan koʻp boʻlmagan muddatga toʻxtatib turish soliq organi tomonidan mazkur soliq toʻlovchilarning (soliq agentlarining) soliq majburiyatlari bajarilishini taʼminlash uchun quyidagi hollarda qoʻllanilishi mumkin: ushbu soliq toʻlovchi (soliq agenti) tomonidan soliq organiga moliyaviy va (yoki) soliq hisoboti bunday hisobotni taqdim etishning belgilangan muddati tugaganidan keyin oʻn kun ichida taqdim etilmaganda; soliq toʻlovchi (soliq agenti) tomonidan soliq organining kameral soliq tekshiruvi natijalari boʻyicha talabnomasiga tushuntirishlar va (yoki) tuzatishlar belgilangan muddatda taqdim etilmaganda, shuningdek soliq toʻlovchi tomonidan soliq organi talab qilgan hujjatlar taqdim etilmaganda; soliq tekshiruvini oʻtkazayotgan soliq organlarining mansabdor shaxslarini koʻrsatilgan hududga yoki binoga (bundan turar joylar mustasno) kirishiga toʻsqinlik qilishda. Soliq organi mansabdor shaxsining kirishiga toʻsqinlik qilinishi uning oʻzi va tekshirilayotgan shaxs tomonidan imzolanadigan dalolatnoma bilan rasmiylashtiriladi. Bunday dalolatnoma asosida soliq organi bankdagi hisobvaraqlar boʻyicha operatsiyalarni toʻxtatib turadi; soliq toʻlovchining (soliq agentining) oʻzi koʻrsatgan manzilda yoʻqligida; 25) qonun hujjatlarida belgilangan tartibda: soliqqa oid huquqbuzarliklar toʻgʻrisidagi ishni koʻrib chiqish va yuridik hamda jismoniy shaxslarga nisbatan moliyaviy sanksiyalarni qoʻllash; maʼmuriy huquqbuzarliklar toʻgʻrisidagi ishlarni koʻrib chiqish va maʼmuriy jazolar qoʻllash; 26) aniqlangan soliqqa oid huquqbuzarliklar boʻyicha tovar-moddiy boyliklarni qonun hujjatlarida belgilangan holatlarda va tartibda davlat daromadiga oʻtkazish. Soliq toʻlovchilar — yuridik shaxslar, yakka tartibdagi tadbirkorlarning tovar-moddiy boyliklarini davlat daromadiga oʻtkazish sud tartibida amalga oshiriladi; 27) soliq toʻlovchilar tomonidan noqonuniy olingan mablagʻlarni davlat daromadiga undirish toʻgʻrisida ularga nisbatan sudga daʼvolar taqdim etish; 28) oʻtkazilgan kameral nazorat natijalari boʻyicha soliq toʻlovchi aniqlashtirilgan soliq hisobotini taqdim etmasa yoki aniqlangan tafovutlar boʻyicha asosnomalarni taqdim etmasa yoxud taqdim etgan asosnomalar yetarli emas deb topilsa soliq organi soliq toʻlovchiga soliq auditini tayinlash; 29) davlat ulushlari boʻyicha dividendlarni va davlat unitar korxonalarining sof foydasidan Davlat budjetiga ajratmalarni undirish; 30) soliq toʻlovchi majburiyatlarining bajarilishi zarurligi toʻgʻrisida va soliq qarzini majburiy tartibda undirish boʻyicha koʻriladigan choralar toʻgʻrisida soliq toʻlovchiga talabnoma yuborish; 31) soliq toʻlovchi soliq hisoboti taqdim etilgan sanadan eʼtiboran oʻn kun mobaynida yozma ariza bermagan taqdirda, soliqlar va yigʻimlarning ortiqcha toʻlangan summalarini soliq qarzini, shu jumladan, ular boʻyicha penya va jarimalarni uzish hisobidan hisobga olish toʻgʻrisida Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasiga mustaqil ravishda xulosa taqdim etish; 32) Oʻzbekiston Respublikasining Soliq kodeksida belgilangan holatlarda hujjatlarni, agar ular chet tilda tuzilgan boʻlsa, notarial tasdiqlagan holda davlat tiliga tarjima qilishni talab qilish; 33) yuridik shaxslarning mol-mulkiga solinadigan soliq, suv resurslaridan foydalanganlik uchun soliq boʻyicha soliq davrida boʻnak toʻlovlari summasi soliq hisobotida koʻrsatilgan, budjetga toʻlanishi lozim boʻlgan soliq summasiga nisbatan 10 foizdan ortiq kamaytirilgan taqdirda, boʻnak toʻlovlarini soliqlarning haqiqiy summasidan kelib chiqib, penya hisoblagan holda qaytadan hisoblash; 34) bozorlarda, savdo komplekslarida va ularga tutash boʻlgan avtotransport vositalarini vaqtincha saqlash joylarida bir martalik yigʻimning toʻliq tushganligini va uni topshirish hisobini, ijara toʻlovini, nazorat-kassa texnikalaridan, qonun hujjatlarida nazarda tutilgan hollarda esa onlayn nazorat-kassa texnikalari yoki virtual kassalardan foydalanilishini, hisob-kitob terminallarini, savdo va xizmatlar koʻrsatish qoidalariga rioya etilishini belgilangan tartibda qisqa muddatli tekshirishlarni amalga oshirish, shu jumladan, naqd pul yoki plastik kartochkalar boʻyicha toʻlov shakliga qarab narxlarni sunʼiy ravishda oshirish yoki pasaytirish, shuningdek, belgilangan tartibda talonlar va cheklarni berish masalalari yuzasidan tekshiruvlar oʻtkazish; 35) bozorlar, savdo komplekslari hududlarida va ularga tutash boʻlgan avtotransport vositalarini vaqtinchalik saqlash joylarida aniqlangan moliya-iqtisodiy va soliq sohalaridagi buzilishlar sodir etilganligi faktlari boʻyicha tergovga qadar tekshiruvlar oʻtkazish, ular boʻyicha jinoiy ishlar qoʻzgʻash, keyinchalik ishlarni tergovga tegishliligiga qarab qonun hujjatlariga muvofiq huquqni muhofaza qiluvchi organlarga berish. Davlat soliq xizmati organlari ushbu Nizomda va boshqa qonun hujjatlarida nazarda tutilgan boshqa huquqlarga ham egadir. 36) Soliq va yigʻimlarni yigʻish maqsadida davlat soliq xizmati organlarining budjetdan tashqari mablagʻlari hisobidan toʻgʻridan-toʻgʻri shartnoma orqali qaytarish sharti bilan tijorat banklariga “0” foiz stavkada depozitga mablagʻ joylashtirish. 37) tijorat banklarida korporativ bank kartalarini ochish va ulardan nazorat xaridlarini amalga oshirish maqsadida foydalanish. 15. Ushbu Nizomning 14-bandida nazarda tutilgan huquqlar belgilangan vakolatlar doirasida: ushbu Nizomning 14-bandidagi 9 — 22, 33 — 35-kichik bandlari — davlat soliq xizmati organlarining mansabdor shaxslariga beriladi; ushbu Nizomning 14-bandidagi 1 — 8, 23 — 32 va 36-kichik bandlari — davlat soliq xizmati organlari boshliqlari va ularning oʻrinbosarlariga beriladi. 16. Qoʻmita markaziy apparati tarkibiy boʻlinmalari va davlat soliq xizmatining hududiy organlarining huquqlari Qoʻmita raisi tomonidan tasdiqlanadigan nizomlarda belgilanadi. 17. Qoʻmita: yuklangan vazifa va funksiyalarni samarali amalga oshirish, shuningdek, soliq toʻgʻrisidagi qonun hujjatlariga rioya etilishini taʼminlash sohasida davlat boshqaruvi nazoratini samarali bajarish; Davlat budjetiga va davlat maqsadli jamgʻarmalariga soliqlar va yigʻimlar tushumi prognoz koʻrsatkichlariga erishilishini soʻzsiz taʼminlash; Oʻzbekiston Respublikasi Vazirlar Mahkamasi va Oʻzbekiston Respublikasi Prezidenti Administratsiyasiga kiritiladigan, shuningdek, Qoʻmita tomonidan qabul qilinadigan normativ-huquqiy hujjatlar loyihalari va boshqa hujjatlarni amalga oshirish sifati, natijalari va yakuniy natijasi; davlat soliq xizmati organlarini rivojlantirish, shuningdek, hududlarni ijtimoiy-iqtisodiy rivojlantirish va muammoli masalalarni hal etish boʻyicha dasturlar, chora-tadbirlar rejalari, “yoʻl xaritasi” va boshqa dasturiy hujjatlarni samarali amalga oshirish; fuqarolar va tadbirkorlik subyektlarining huquqlari va qonuniy manfaatlarini himoya qilish va rioya etilishini taʼminlash uchun javob beradi. 18. Qoʻmita markaziy apparati tarkibiy boʻlinmalari va davlat soliq xizmatining hududiy organlarining javobgarligi Qoʻmita raisi tomonidan tasdiqlanadigan nizomlarda belgilanadi. 19. Quyidagilar Qoʻmita raisining asosiy funksional majburiyatlari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) Qoʻmita faoliyatiga umumiy rahbarlik qilish, tegishli qonun hujjatlari bilan Qoʻmita zimmasiga yuklangan vazifa va funksiyalarning bajarilishini tashkil etish; 3) Oʻzbekiston Respublikasi Prezidenti hujjatlari va Oʻzbekiston Respublikasi Vazirlar Mahkamasining qarorlari bilan tasdiqlangan Qoʻmita faoliyatini yanada takomillashtirish boʻyicha konsepsiyalar, kompleks dasturlar hamda kompleks tadbirlar ijrosini tanqidiy va chuqur tahlil qilish; 4) Davlat budjetiga, davlat maqsadli jamgʻarmalariga soliqlar va yigʻimlar tushumi prognoz koʻrsatkichlariga erishishni soʻzsiz taʼminlash boʻyicha taʼsirchan choralarni ishlab chiqish va qabul qilish; 5) Qoʻmita faoliyati sohasiga kiruvchi masalalar boʻyicha Oʻzbekiston Respublikasi Prezidenti Administratsiyasining boʻlinmalari va Oʻzbekiston Respublikasi Vazirlar Mahkamasi kotibiyatlari, shuningdek, tegishli vazirliklar va idoralar bilan oʻzaro hamkorlik qilish, Oʻzbekiston Respublikasi Vazirlar Mahkamasi va uning Rayosati majlislarida masalalarni koʻrib chiqishda ishtirok etish; 6) Oʻzbekiston Respublikasi Prezidenti, Oʻzbekiston Respublikasining Bosh vaziri va uning oʻrinbosarlarining topshiriqlarini ijro etish; 7) oʻz oʻrinbosarlari vakolatlarini belgilash, ular oʻrtasida vazifalarni taqsimlash, Qoʻmitaning boshqa mansabdor shaxslari vakolatlarini belgilash, Qoʻmita faoliyatining alohida uchastkalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy masʼuliyati darajasini belgilash; 8) Qoʻmita faoliyatini rejalashtirishni tashkil etish, Qoʻmita va oʻz oʻrinbosarlarining har choraklik ish rejalarini tasdiqlash, ularning bajarilishi yuzasidan nazoratni taʼminlash; 9) Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari hamda topshiriqlari ijrosini tashkil etish va monitoringini olib borishning taʼsirchan tizimini yaratish, Qoʻmita faoliyatida ijro intizomini mustahkamlash boʻyicha kompleks amaliy chora-tadbirlarni bajarish, qonun hujjatlarida belgilangan tartibda topshiriqlarning oʻz vaqtida va sifatli ijro etilishi uchun tarkibiy va hududiy boʻlinmalar, shuningdek, tasarrufidagi tashkilotlar rahbarlarining shaxsiy javobgarligini oshirish choralarini koʻrish; 10) Qoʻmita xodimlarini qayta tayyorlash va ularning malakasini oshirishni tizimli tashkil etish; 11) Qoʻmita tizimida kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Qoʻmitaning kadrlar zaxirasini shakllantirish; 12) Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Oʻzbekiston Respublikasi Vazirlar Mahkamasi nomenklaturasiga kiradigan vakant rahbar lavozimlarga taklif etilgan kadrlar, shuningdek, Qoʻmitaga ishga qabul qilinayotgan boshqa kadrlarning professionalligi, oʻz ishini bilishi, amaliy tajribasi, yuqori darajadagi ishchanlik va maʼnaviy-axloqiy fazilatlari kafolatini taʼminlash; 13) faoliyat sohasiga kiradigan masalalar boʻyicha normativ-huquqiy hujjatlar loyihalari sifatli ishlab chiqilishini, ularning qonun hujjatlarida belgilangan talablarga qatʼiy muvofiq ravishda oʻz vaqtida Oʻzbekiston Respublikasi Vazirlar Mahkamasiga kiritilishini tashkil etish; 14) qonun hujjatlarida belgilangan tartibda Qoʻmitaning qonun loyihalarini tayyorlash faoliyatini tashkil etish; 15) Qoʻmita vakolatiga kiruvchi masalalar boʻyicha normativ-huquqiy hujjatlarni, zarurat boʻlganda, boshqa vazirliklar va idoralar bilan birgalikda tegishli qarorlar qabul qilish; 16) Qoʻmitaga taqdim etilgan takliflar va normativ-huquqiy hujjatlar loyihalarining toʻliq hamda har tomonlama koʻrib chiqilishini taʼminlash, ularni qonun hujjatlarida belgilangan muddatlarda kelishish (viza qoʻyish); 17) Qoʻmita rahbarlari va xodimlari xizmat safarlarini qonun hujjatlari talablariga toʻla muvofiq ravishda bajarish va tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; 18) oʻz oʻrinbosarlari hamda tarkibiy va davlat soliq xizmatining hududiy organlari rahbarlari faoliyati samaradorligi va natijadorligini tizimli tanqidiy tahlil qilish, Qoʻmitaning hayʼati majlislarida ularning shaxsiy hisobotlarini eshitish, yakunlari boʻyicha zarur choralar koʻrish; 19) Qoʻmita xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish hamda intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflar kiritish, ularning shaxsiy javobgarligini oshirishga doir tizimli choralarni amalga oshirish; 20) Qoʻmita xodimlari tomonidan Qoʻmita tomonidan belgilangan tartibda tasdiqlanadigan xodimlarning odob-axloq qoidalari talablariga hamda ichki mehnat tartibi qoidalariga rioya etilishini taʼminlashni nazorat qilish; 21) qonun hujjatlarida belgilangan talablarga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonun hujjatlarini takomillashtirish boʻyicha chora-tadbirlarni ishlab chiqish hamda amalga oshirish yoʻli bilan ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 22) Qoʻmita, Hududlararo inspeksiyalar, davlat soliq xizmatining hududiy organlari va tasarrufidagi tashkilotlar ishini tashkil etishning zamonaviy shakllari joriy etilishini taʼminlash; 23) aholi va tadbirkorlik subyektlari bilan oʻzaro hamkorlik qilishda, shu jumladan “yagona darcha” prinsipini joriy etish orqali davlat xizmatlari koʻrsatish sifati va samaradorligini oshirish hamda ulardan erkin foydalanishni taʼminlash va Oʻzbekiston Respublikasining “Elektron hukumat toʻgʻrisida”gi Qonunini amalga oshirish doirasida zamonaviy axborot-kommunikatsiya texnologiyalaridan foydalanish; 24) jismoniy va yuridik shaxslarning murojaatlarini koʻrib chiqish, aholi bilan bevosita va ochiq muloqotni yoʻlga qoʻyish, qonun hujjatlarida belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan sayyor qabullar oʻtkazish; 25) Oʻzbekiston Respublikasi Prezidentining Xalq qabulxonalari bilan samarali hamkorlikni, ular faoliyatida Qoʻmita xodimlari hamda rahbarlarining faol ishtirok etishini tashkillashtirish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushadigan murojaatlari oʻz vaqtida hamda toʻliq koʻrib chiqilishini taʼminlash; 26) davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya qilish; 27) zarur hollarda markaziy apparat va hududiy boʻlinmalar, Hududlararo inspeksiyalarning tasdiqlangan tuzilmalariga boshqaruv xodimlarining umumiy cheklangan soni va ish haqi fondi doirasida oʻzgartirishlar kiritish; 30) Oʻzbekiston Respublikasi Prezidenti Administratsiyasi bilan kelishilgan holda Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlari hisobidan davlat soliq xizmati organlari boshqaruv xodimlari mutaxassislarining qoʻshimcha shtat birliklarini joriy etish; 31) Qoʻmita markaziy apparatining tarkibiy tuzilmalari, davlat soliq xizmatining hududiy organlari toʻgʻrisidagi nizomlarni hamda tasarrufidagi tashkilotlar ustavlarini belgilangan tartibda tasdiqlash; 32) Qoʻmita markaziy apparati, Hududlararo inspeksiyalarning shtatlar jadvalini tasdiqlash; 33) Qoʻmita xodimlarini, Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari oʻrinbosarlari, Qoraqalpogʻiston Respublikasi, viloyatlar va Toshkent shahar soliq boshqarmalari hamda Hududlararo inspeksiyalarning boʻlim (shuʼba) boshliqlari, Qoraqalpogʻiston Respublikasi, viloyatlar va Toshkent shahar soliq boshqarmalari soliq organlari faoliyatini nazorat qilish va shaxsiy xavfsizlik boʻlimlari (shuʼbalari) xodimlarini, tuman (shahar) soliq inspeksiyalari boshliqlari, Hududlararo inspeksiyalar boshligʻi va boshliq oʻrinbosarlari, Hududlararo inspeksiyalar shaxsiy xavfsizlik boʻlimlari xodimlarini lavozimga tayinlash va lavozimdan ozod qilish; 34) Qoʻmita hayʼati va markaziy apparati majlislarini boshqarish; 35) Qoʻmita va davlat soliq xizmatining hududiy organlari, Hududlararo inspeksiyalarning xodimlari tomonidan bajarilishi majburiy boʻlgan buyruqlar chiqarish, yoʻriqnomalar, qoidalar, nizomlarni tasdiqlash hamda koʻrsatmalar berish, shuningdek, ularning belgilangan tartibda ijro etilishini nazorat qilish; 36) davlat soliq xizmati organlari xodimlarini moddiy ragʻbatlantirish, shu jumladan mukofotlash toʻgʻrisida qarorlar qabul qilish; 37) davlat soliq xizmati organlari tizimidagi xodimlar va mutaxassislarni ularning koʻp yillik va samarali faoliyati, alohida yutuqlari va xizmatlari uchun belgilangan tartibda Oʻzbekiston Respublikasi davlat mukofotlariga bilan taqdirlashga taqdim qilish va tavsiyalar berilishini taʼminlash; 38) davlat organlari va boshqa tashkilotlarda, shuningdek, boshqa davlatlarning davlat soliq xizmati organlari bilan munosabatlarda davlat soliq xizmati organlarining manfaatlarini ifodalash. 39) boʻysunuvchi tashkilotlarning xodimlari sonini aniqlash, ularning tuzilmasi, shtat birligi, shu jumladan, boshqaruv xodimlari, ish haqi fondi, xarajatlar smetasi, transport vositalarining meʼyorlarini tasdiqlash, shuningdek, ularning mol-mulkini tasarruf etish. 20. Quyidagilar Qoʻmita raisi oʻrinbosarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish; 2) Qoʻmita raisi vaqtincha boʻlmaganda tegishli buyruq asosida uning vazifalarini bajarish; 3) Qoʻmitaning mutasaddilik qilinadigan tarkibiy tuzilmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash; 4) Qoʻmitaning mutasaddilik qilinadigan faoliyat yoʻnalishlari boʻyicha Oʻzbekiston Respublikasi Prezidenti hujjatlari va Oʻzbekiston Respublikasi Vazirlar Mahkamasining qarorlari bilan tasdiqlangan Qoʻmita faoliyatini yanada takomillashtirish boʻyicha konsepsiyalar, kompleks dasturlar hamda kompleks chora-tadbirlar ijrosini tanqidiy va chuqur tahlil qilish; 5) mutasaddilik qilinadigan tarkibiy tuzilmalar tomonidan prognoz koʻrsatkichlariga erishishni soʻzsiz taʼminlash boʻyicha taʼsirchan choralar koʻrish, tuzilmalar rahbarlari hisobotlarini muntazam eshitish va qayd etilgan koʻrsatkichlarga erishish uchun ularning shaxsiy javobgarligini oshirish; 6) mutasaddilik qilinadigan tarkibiy tuzilmalar rahbarlarining har choraklik rejalarini tasdiqlash, ularning bajarilishi ustidan nazoratni taʼminlash; 7) Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi qarorlari hamda topshiriqlari ijrosini taʼminlash, Qoʻmitaning mutasaddilik qilinadigan tarkibiy tuzilmalarda ijro intizomini mustahkamlash boʻyicha kompleks amaliy choralarni amalga oshirish, shuningdek, qonun hujjatlarida belgilangan tartibda topshiriqlarning oʻz vaqtida va sifatli ijro etilishi uchun tarkibiy tuzilmalar rahbarlarining shaxsiy javobgarligini oshirish choralarini koʻrish; 8) Qoʻmita hayʼati qarorlari, Qoʻmita raisining buyruq va topshiriqlari oʻz vaqtida hamda sifatli bajarilishini taʼminlash; 9) mutasaddilik qilinadigan tarkibiy tuzilmalarda kadrlarni tanlash va joy-joyiga qoʻyish boʻyicha Qoʻmita raisiga takliflar taqdim etish, ularning professionalligi, oʻz ishini bilishi, amaliy tajribasi, yuqori darajadagi ishchanlik va maʼnaviy-axloqiy fazilatlari kafolatini taʼminlash, ularning kasbiy malakasini oshirish choralarini koʻrish, mutasaddilik qilinadigan tarkibiy tuzilmalarda kadrlar zaxirasini shakllantirish; 10) normativ-huquqiy hujjatlar loyihalari mutasaddilik qilinadigan tarkibiy tuzilmalar tomonidan sifatli ishlab chiqilishini tashkil etish, Qoʻmitaning tarkibiy tuzilmalarida tayyorlangan hujjatlar loyihalarini koʻrib chiqish va ular keyinchalik Qoʻmita raisi tomonidan koʻrib chiqilishi, imzolanishi (viza qoʻyilishi) uchun viza qoʻyish, ularning qonun hujjatlari talablariga qatʼiy muvofiq ravishda Oʻzbekiston Respublikasi Vazirlar Mahkamasiga oʻz vaqtida kiritilishini taʼminlash; 11) Qoʻmitaga taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; 12) xizmat safarlarini qonun hujjatlari talablariga toʻliq muvofiq amalga oshirish va tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; 13) mutasaddilik qilinadigan tarkibiy tuzilmalar rahbarlari va xodimlari faoliyati samaradorligi hamda natijadorligini tizimli tanqidiy tahlil qilish, Qoʻmita hayʼati majlislarida ularning shaxsiy hisobotlarini eshitish, yakunlari boʻyicha zarur choralar koʻrish; 14) mutasaddilik qilinadigan tarkibiy tuzilmalarning faoliyat sohasiga tegishli boʻlgan masalalar boʻyicha Qoʻmita faoliyatini takomillashtirishga doir amaliy choralar koʻrish, qonun hujjatlarini takomillashtirish yuzasidan takliflar ishlab chiqish hamda ularni Qoʻmita raisiga kiritish; 15) mutasaddilik qilinadigan tarkibiy tuzilmalar rahbarlari va xodimlarini ragʻbatlantirish, moddiy ragʻbatlantirish, mukofotlash hamda intizomiy javobgarlikka tortish, shu jumladan ularning egallab turgan lavozimida qolishi maqsadga muvofiqligi toʻgʻrisidagi masalani koʻrib chiqish boʻyicha takliflarni Qoʻmita raisiga kiritish, funksional vazifalar va yuklangan vazifalar bajarilishi uchun ularning shaxsiy javobgarligini oshirish boʻyicha tizimli choralarni amalga oshirish; 16) Qoʻmita tomonidan belgilangan tartibda tasdiqlangan xodimlarning odob-axloq qoidalari hamda ichki mehnat tartibi qoidalari talablariga rioya etish, koʻrsatilgan qoidalar mutasaddilik qilinadigan tarkibiy tuzilmalar rahbarlari va xodimlari tomonidan rioya etilishini taʼminlash; 17) qonun hujjatlarida belgilangan talablarga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonun hujjatlarini takomillashtirish boʻyicha chora-tadbirlar ishlab chiqish hamda amalga oshirish yoʻli bilan ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 18) Qoʻmita raisiga davlat xizmatlari samaradorligi, sifati va ulardan erkin foydalanishni oshirishga doir takliflar kiritish; 19) jismoniy va yuridik shaxslarning murojaatlarini koʻrib chiqish boʻyicha samarali ishlarni tashkil etish, aholi bilan bevosita va ochiq muloqotni yoʻlga qoʻyish, muntazam shaxsiy qabullar oʻtkazish, shu jumladan qonun hujjatlarida belgilangan muddatlarda va tartibda jismoniy shaxslarni va yuridik shaxslarning vakillarini sayyor qabul qilish; 20) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida qonun hujjatlari talablariga muvofiq faol ishtirok etish, jismoniy va yuridik shaxslarning Oʻzbekiston Respublikasi Prezidentining Virtual qabulxonasidan kelib tushadigan barcha murojaatlarini oʻz vaqtida hamda toʻliq koʻrib chiqilishini taʼminlash; 21) davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya qilish; 22) vazirliklar, idoralar, mahalliy ijro etuvchi organlar va boshqa tashkilotlarning soliq toʻgʻrisidagi qonun hujjatlariga rioya etilishini taʼminlash sohasidagi ishlarni muvofiqlashtirishda ishtirok etish. 21. Qoʻmita markazi apparatining tarkibiy tuzilmalari va davlat soliq xizmatining hududiy organlari rahbarlarining asosiy funksional majburiyatlari Qoʻmita raisi tomonidan tasdiqlanadi. 22. Qoʻmita raisi: 1) Qoʻmitaga yuklangan vazifa va funksiyalarning bajarilishi; 2) Davlat budjeti va davlat maqsadli jamgʻarmalariga tushumlar prognozining bajarilishi; 3) soliqlar va yigʻimlarning toʻliq va oʻz vaqtida tushishini taʼminlash yuzasidan lozim darajada nazorat oʻrnatilishi; 4) Oʻzbekiston Respublikasi Prezidenti, Oʻzbekiston Respublikasi Vazirlar Mahkamasining qarorlari, boshqa normativ-huquqiy hujjatlari talablarining oʻz vaqtida va sifatli bajarilishi; 5) davlat soliq xizmati organlariga yuqori maʼnaviy-axloqiy sifatlarga ega malakali xodimlarni jalb etishga qaratilgan, kadrlarni tanlash, joy-joyiga qoʻyish va ragʻbatlantirishning mutlaqo yangi tizimi yaratilishi; 6) xodimlarning xizmatga boʻlgan munosabatini tubdan oʻzgartirish, qonun buzilishining barcha koʻrinishlariga nisbatan murosasiz munosabatda boʻlish muhiti yaratilishi, jamoada sogʻlom muhit shakllantirilishi; 7) davlat soliq xizmati organlari faoliyatining ochiqligi taʼminlanishi, soliq toʻlovchilar bilan toʻgʻridan-toʻgʻri aloqasiz muloqot oʻrnatilishi; 8) soliq maʼmuriyatchiligining zamonaviy uslublarini joriy etish sohasida xalqaro ekspertlar, grantlarni jalb etish ishlari; 9) davlat soliq xizmati organlarining moddiy-texnika jihatdan taʼminlanishi; 10) ushbu Nizomning 17-bandida nazarda tutilgan Qoʻmitaning tegishli javobgarlik sohalari; 11) ushbu Nizomning 19-bandida nazarda tutilgan oʻz funksional majburiyatlarining sifatli bajarilishi uchun shaxsan javob beradi. 23. Qoʻmita raisining birinchi oʻrinbosari: 1) Davlat budjetiga va davlat maqsadli jamgʻarmalariga soliqlar va yigʻimlar toʻliq va oʻz vaqtida tushishining taʼminlanishi; 2) soliq toʻgʻrisidagi qonun hujjatlari va huquqni qoʻllash amaliyotini takomillashtirish boʻyicha takliflar tayyorlanishi, soliq nazoratini amalga oshirishning zamonaviy uslublari joriy etilishi, soliq sohasidagi huquqbuzarliklarning kelib chiqish sabab va shart-sharoitlari tahlil qilinishi, ularga barham berish choralari koʻrilishi; 3) soliq solish bazasini kengaytirish boʻyicha, jumladan hududlarning makroiqtisodiy koʻrsatkichlar dinamikasi va soliq salohiyatini tizimli tahlil qilish orqali kompleks choralar koʻrilishi; 4) nazorat amalga oshirilishi va soliq qarzdorligi oshishiga yoʻl qoʻyilmasligi, xalqaro tajribani chuqur oʻrganish orqali soliq tizimining modernizatsiyalanishi; 5) Qoʻmitaga yuklangan vazifa va funksiyalarning Qoʻmita markaziy apparatining mutasaddilik qilinadigan tarkibiy tuzilmalarida bajarilishi; 6) mutasaddilik qilinadigan masalalar boʻyicha ushbu Nizomning 17-bandida nazarda tutilgan Qoʻmitaning tegishli javobgarlik sohalari; 7) ushbu Nizomning 20-bandida nazarda tutilgan oʻz funksional majburiyatlarining sifatli ijro etilishi uchun shaxsan javob beradi. 24. Qoʻmita raisi oʻrinbosarlari: 1) soliq maʼmuriyatchiligi samaradorligini oshirishga koʻmaklashuvchi soliq toʻgʻrisidagi qonun hujjatlarini ishlab chiqish va qoʻllash metodologiyasining takomillashtirilishi; 2) Davlat budjeti daromadlari darajasini oshirish uchun zaxiralarni izlash va aniqlash boʻyicha tizimli ishlar olib borilishi; 3) soliq majburiyatlarini oʻz vaqtida bajarganligi uchun tadbirkorlik subyektlarini ragʻbatlantirish choralari koʻrilishi; 4) soliq solish qismida iqtisodiyotning xufiyona sektorini legallashtirishga qaratilgan tizimli nazorat taʼminlanishi; 5) sifatsiz, qalbaki (yasama) va noqonuniy olib kirilgan tovarlar ishlab chiqarilishi, shuningdek, realizatsiya qilinishiga qarshi kurashishning holati va samaradorligi; 6) soliq maʼmuriyatchiligi jarayoniga zamonaviy axborot-kommunikatsiya texnologiyalari va tahlilning ilgʻor avtomatlashtirilgan uslublari, elektron hisobvaraq-fakturalarni hisobga olish va onlayn nazorat-kassa mashinalarining avtomatlashtirilgan monitoringi boʻyicha dasturiy mahsulotlar joriy etilishi hamda samarali faoliyat koʻrsatishi; 7) jismoniy va yuridik shaxslarning murojaatlari puxta, har tomonlama, toʻliq va obyektiv koʻrib chiqilishi, fuqarolarning shaxsan qabul qilinishi; 9) Qoʻmita vazifa va funksiyalarining Qoʻmitaning mutasaddilik qilinadigan tarkibiy tuzilmalarida bajarilishi; 10) mutasaddilik qilinadigan masalalar boʻyicha ushbu Nizomning 17-bandida nazarda tutilgan Qoʻmitaning tegishli javobgarlik sohalari; 11) ushbu Nizomning 20-bandida nazarda tutilgan oʻz funksional majburiyatlarining sifatli ijro etilishi uchun shaxsan javob beradi. 25. Qoʻmitaning mansabdor shaxslari: oʻzlarining funksional vazifalarini bajarmaganligi yoki zarur darajada bajarmaganliklari, ijro intizomini buzganliklari; ushbu Nizom va Oʻzbekiston Respublikasining boshqa qonun hujjatlari talablariga rioya qilmaganliklari; noqonuniy xatti-harakatlar (harakatsizlik) tufayli soliq toʻlovchilarga moddiy va maʼnaviy zarar yetkazganliklari; oʻzlarining noqonuniy xatti-harakatlari (harakatsizligi) tufayli xoʻjalik yurituvchi subyektlarning ishlab chiqarish hajmlarini pasaytirganliklari va soliq solish bazasini kamaytirganliklari; qonun hujjatlariga muvofiq boʻlmagan qarorlar qabul qilganliklari; qonun hujjatlarida nazarda tutilgan boshqa huquqbuzarliklar uchun qonun hujjatlarida belgilangan tartibda javob beradilar. 26. Davlat soliq xizmati organlari xodimlarining oʻz xizmat vakolatlari doirasidan chetga chiqqanligi, shuningdek, zimmasiga yuklangan xizmat vazifalarini bajarmaganligi qonun hujjatlarida belgilangan tartibda intizomiy, maʼmuriy yoki jinoiy javobgarlikka sabab boʻladi. 27. Soliq nazoratini amalga oshirishda davlat soliq xizmati organlari mansabdor shaxslarining noqonuniy xatti-harakatlari (harakatsizligi) tufayli yetkazilgan zararlar qonunda belgilangan tartibda qoplanadi. 28. Soliq organlari soliq toʻlovchining aynan bitta davr uchun aynan bir xil soliqlar boʻyicha bir martadan ortiq soliq auditini oʻtkazishga haqli emas, Soliq kodeksida belgilangan holatlar bundan mustasno. 29. Jismoniy va yuridik shaxslar oʻz huquq va erkinliklarini buzayotgan davlat soliq xizmati organlari mansabdor shaxslarining xatti-harakatlari (harakatsizligi) yoki qarorlari yuzasidan qonun hujjatlarida belgilangan tartibda Qoʻmita rahbariyatiga yoxud bevosita sudga shikoyatlar bilan murojaat qilishga haqlidirlar. 30. Qoʻmitaga Oʻzbekiston Respublikasi Oliy Majlisi Qonunchilik palatasi maʼqullaganidan keyin kiritilgan Oʻzbekiston Respublikasi Bosh vazirining taqdimnomasiga binoan Oʻzbekiston Respublikasi Prezidenti tomonidan tasdiqlanadigan va lavozimidan ozod qilinadigan rais boshchilik qiladi. 31. Qoʻmita raisi oʻz maqomiga koʻra Oʻzbekiston Respublikasi Vazirlar Mahkamasining aʼzosi hisoblanadi. 32. Qoʻmita raisining Oʻzbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan birinchi oʻrinbosari va oʻrinbosarlari boʻladi. 33. Qoʻmita raisi boʻlmagan vaqtda uning vakolatlari vazifalar taqsimotiga binoan uning oʻrinbosarlari tomonidan bajariladi. 34. Qoraqalpogʻiston Respublikasi, viloyatlar va Toshkent shahar soliq boshqarmalariga Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan boshliqlar boshchilik qiladi. Hududlararo inspeksiyalar, tuman (shahar) soliq inspeksiyalariga belgilangan tartibda Qoʻmita raisi tomonidan tayinlanadigan va lavozimdan ozod etiladigan boshliqlar boshchilik qiladi. 35. Qoʻmita markaziy apparatining tarkibiy tuzilmalari, hududiy soliq boshqarmalari toʻgʻrisidagi nizomlar Qoʻmita raisi tomonidan, tumanlar (shaharlar) soliq inspeksiyalari toʻgʻrisidagi nizomlar esa Qoʻmita raisi tomonidan tasdiqlanadigan tuman (shahar) soliq inspeksiyasi toʻgʻrisidagi Namunaviy nizom asosida hududiy soliq boshqarmalari boshliqlari tomonidan tasdiqlanadi. 36. Qoʻmita markaziy apparati tarkibiy tuzilmalarining davlat soliq xizmatining hududiy organlari, Hududlararo inspeksiyalar va tasarrufidagi tashkilotlar bilan oʻzaro hamkorligining taʼminlanishi Qoʻmita markaziy apparati tarkibiy tuzilmalari rahbarlari tomonidan amalga oshiriladi. 37. Qoʻmita markaziy apparati tarkibiy tuzilmalari oʻz faoliyat yoʻnalishlari boʻyicha davlat soliq xizmatining hududiy organlari, Hududlararo inspeksiyalar va tasarrufidagi tashkilotlar bilan oʻzaro hamkorlik qilib: 1) topshiriqlarni davlat soliq xizmatining hududiy organlari, Hududlararo inspeksiyalar va tasarrufidagi tashkilotlarga yetkazadi va ularning ijrosini nazorat qiladi; 2) davlat soliq xizmatining hududiy organlari, Hududlararo inspeksiyalar va tasarrufidagi tashkilotlarga bevosita tarkibiy tuzilmaning faoliyatiga oid masalalar boʻyicha soʻrovnomalar yuboradi va ular ijrosini nazorat qiladi; 3) tekshiruvlar va oʻrganishlar oʻtkazadi, davlat soliq xizmatining hududiy organlari, Hududlararo inspeksiyalar va tasarrufidagi tashkilotlarning amaliy faoliyatini umumlashtiradi, uni takomillashtirishga qaratilgan chora-tadbirlarni ishlab chiqadi va qabul qiladi; 4) davlat soliq xizmatining hududiy organlari, Hududlararo inspeksiyalar va tasarrufidagi tashkilotlari faoliyatini tashkil etish va natijalari haqidagi hisobot va axborot materiallari, statistik va boshqa maʼlumotlarni oʻrganishni tashkil etadi; 5) davlat soliq xizmatining hududiy organlari, Hududlararo inspeksiyalar va tasarrufidagi tashkilotlari ish rejalarini tahlil qiladi, ularning faoliyatlarini rejalashtirishni takomillashtirish boʻyicha choralarni koʻradi; 6) davlat soliq xizmatining hududiy organlari, Hududlararo inspeksiyalar va tasarrufidagi tashkilotlardan kelib tushgan takliflarni koʻrib chiqadi; 7) normativ-huquqiy hujjatlar loyihalarini tayyorlashda davlat soliq xizmatining hududiy organlari, Hududlararo inspeksiyalar va tasarrufidagi tashkilotlarning ishtirokini tashkil etadi, qonun hujjatlarini takomillashtirish boʻyicha ulardan kelib tushgan takliflarni koʻrib chiqadi. 38. Davlat soliq xizmatining hududiy organlari, Hududlararo inspeksiyalar va tasarrufidagi tashkilotlar Qoʻmita markaziy apparati tarkibiy tuzilmalari bilan oʻzaro hamkorlik qiladi, shu jumladan: 1) Qoʻmita rahbariyati topshiriqlarining ijrosi toʻgʻrisida axborot beradi; 2) faoliyatning belgilangan sohasidagi qonun hujjatlari ijrosi yuzasidan faoliyat natijalari toʻgʻrisida axborot taqdim qiladi; 3) ularning faoliyatini oʻrganish va tekshirish natijasida aniqlangan ishdagi kamchiliklar va qonunbuzilishlarini bartaraf etish natijalari toʻgʻrisida axborot beradi; 4) oʻzining ish natijalari toʻgʻrisidagi hisobotlarni belgilangan tartibda va muddatlarda taqdim etadi; 5) soliqqa tortish va soliq toʻgʻrisidagi qonun hujjatlariga rioya etilishi sohasidagi muammolarni bartaraf etishga qaratilgan takliflarni taqdim etadi; 6) kompleks ijtimoiy-iqtisodiy rivojlantirish boʻyicha sektorlar bilan oʻzaro hamkorlik natijalari toʻgʻrisida hisobot beradi; 7) vakolatli organlar tomonidan oʻzining faoliyatida oʻtkazilgan tekshirish natijalari toʻgʻrisida xabardor qiladi. 39. Qoʻmita markaziy apparati tarkibiy tuzilmalari hamda uning hududiy davlat soliq xizmati organlari, Hududlararo inspeksiyalar va tasarrufidagi tashkilotlarning oʻzaro hamkorligi jarayonida kelib chiqadigan kelishmovchiliklar Qoʻmita raisi topshirigʻiga binoan uning tegishli oʻrinbosarlari tomonidan koʻrib chiqiladi. Agar koʻrib chiqishdan keyin kelishmovchiliklar tartibga solinmasa, ular boʻyicha qaror bevosita Qoʻmita raisi tomonidan qabul qilinadi. 40. Qoʻmita oʻz vazifalari va funksiyalarini amalga oshirishda boshqa davlat va xoʻjalik boshqaruvi organlari, mahalliy davlat hokimiyati organlari, fuqarolarning oʻzini oʻzi boshqarish organlari, huquqni muhofaza qiluvchi organlar, banklar va boshqa tashkilotlar bilan oʻzaro hamkorlik qiladi. 41. Hududlararo inspeksiyalar oʻz vazifalari va funksiyalarini amalga oshirishda boshqa davlat va xoʻjalik boshqaruvi organlari, mahalliy davlat hokimiyati organlari, fuqarolarning oʻzini oʻzi boshqarish organlari, huquqni muhofaza qiluvchi organlar, banklar va boshqa tashkilotlar bilan oʻzaro hamkorlik qiladi. 42. Davlat soliq xizmatining hududiy organlari oʻz vakolatlari doirasida boshqa hududiy davlat va xoʻjalik boshqaruvi organlari, mahalliy davlat hokimiyati organlari, fuqarolarning oʻzini oʻzi boshqarish organlari, huquqni muhofaza qiluvchi organlar, banklar va boshqa tashkilotlar bilan oʻzaro hamkorlik qiladi. Davlat soliq xizmatining hududiy organlari tegishli hududlarni ijtimoiy-iqtisodiy rivojlantirish boʻyicha “yoʻl xaritalari” ishlab chiqilishida va amalga oshirilishida kompleks ijtimoiy-iqtisodiy rivojlantirish boʻyicha sektorlar bilan yaqindan hamkorlik qiladi. 43. Qoʻmitaning faoliyatiga Oʻzbekiston Respublikasi Vazirlar Mahkamasining Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari boʻyicha Kompleks rahbari va Oʻzbekiston Respublikasi Vazirlar Mahkamasining Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari yigʻma axborot-tahlil departamenti va Oʻzbekiston Respublikasi Prezidenti boʻlinmalari mutasaddilik qiladi. 44. Qoʻmitada Qoʻmita raisi (hayʼat raisi), raisning birinchi oʻrinbosari, rais oʻrinbosarlari (lavozimi boʻyicha) va Qoʻmita faoliyatining asosiy yoʻnalishlarini muvofiqlashtiruvchi Qoʻmita tarkibiy tuzilmalari rahbarlari va Hududlararo inspeksiyalar boshligʻidan iborat tarkibda hayʼat tashkil etiladi. Hayʼatning soni va shaxsiy tarkibi Qoʻmita raisining taqdimiga binoan Oʻzbekiston Respublikasi Vazirlar Mahkamasi tomonidan tasdiqlanadi. 45. Hayʼatga quyidagi vazifalar yuklanadi: Qoʻmita faoliyatining ushbu Nizomda belgilangan asosiy yoʻnalishlarini tayyorlash va amalga oshirish; Qoʻmita tizimi rahbarlari va xodimlarining qonun hujjatlarida, Oʻzbekiston Respublikasi Prezidenti hujjatlari va Oʻzbekiston Respublikasi Vazirlar Mahkamasi qarorlarida belgilangan vazifalarning oʻz vaqtida va sifatli bajarilishini taʼminlash uchun shaxsiy javobgarligini oshirish choralarini koʻrgan holda tarkibiy va davlat soliq xizmatining hududiy organlari, Hududlararo inspeksiyalar va tasarrufidagi tashkilotlar rahbarlarining hisobotlari muntazam ravishda eshitilishini tashkil qilish; Qoʻmita faoliyati sohasida hududiy va tarmoq dasturlarini amalga oshirishning borishi natijadorligini har chorakda va tizimli koʻrib chiqish; joylarda Qoʻmita faoliyat sohasining dolzarb masalalarini muhokama qilishni taʼminlagan holda hayʼatning kengaytirilgan koʻchma majlislarini oʻtkazishni tashkil etish, shuningdek, yuzaga kelgan muammolarni bartaraf etish boʻyicha tegishli qarorlarni ishlab chiqish va qabul qilish; Qoʻmita markaziy apparati va uning tizimiga kiruvchi lavozimlar nomenklaturasini koʻrib chiqish va tasdiqlash; Qoʻmita nomenklaturasiga kiradigan lavozimlarga kadrlarni tanlash, joy-joyiga qoʻyish masalalarini koʻrib chiqish; Qoʻmita tizimidagi tashkilotlarning ustav kapitali miqdorini aniqlash va tasdiqlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi qarorlari va topshiriqlarida belgilangan vazifalarni oʻz vaqtida va sifatli amalga oshirishni taʼminlash uchun ijro intizomini mustahkamlash va Qoʻmita rahbarlari va xodimlarining shaxsiy javobgarligini oshirish. Hayʼat, shuningdek, Qoʻmita vakolatiga taalluqli boshqa masalalarni ham koʻrib chiqish huquqiga ega. 46. Hayʼat majlisiga Qoʻmita vakolatiga kiradigan masalalar boʻyicha boshqa vazirliklar, davlat qoʻmitalari, idoralar, mahalliy davlat hokimiyati organlari va tashkilotlar rahbarlari taklif etilishi mumkin. 47. Hayʼat, agar uning majlisida tarkibining yarmidan koʻpi qatnashgan taqdirda vakolatli boʻladi. Koʻrib chiqilayotgan masalalar boʻyicha qarorlar oddiy koʻpchilik ovoz bilan qabul qilinadi. 48. Hayʼat qarorlari Qoʻmita qarorlari va raisning buyruqlari bilan amalga oshiriladi. 49. Hayʼat raisi va aʼzolari oʻrtasida kelishmovchiliklar mavjud boʻlgan taqdirda rais paydo boʻlgan kelishmovchiliklar toʻgʻrisida Oʻzbekiston Respublikasi Vazirlar Mahkamasiga axborot bergan holda mustaqil ravishda qaror qabul qiladi. Hayʼat aʼzolari ham oʻz fikr-mulohazalarini Oʻzbekiston Respublikasi Vazirlar Mahkamasiga xabar qilishlari mumkin. 50. Hayʼat faoliyati tartibi uning hayʼat tasdiqlaydigan reglamentida belgilanadi. 51. Davlat soliq xizmatining hududiy organlari faoliyatining, shu jumladan, hayʼat qarorlarini va Qoʻmita topshiriqlarini bajarish bilan bogʻliq eng muhim masalalarni hal etish uchun Qoraqalpogʻiston Respublikasi, viloyatlar va Toshkent shahar soliq boshqarmalarida kengashlar tashkil qilinadi. Qoraqalpogʻiston Respublikasi, viloyatlar va Toshkent shahar soliq boshqarmalari kengashlarining shaxsiy tarkibi tegishli hududiy soliq boshqarmasi boshligʻining taqdimiga binoan Qoʻmita raisi tomonidan tasdiqlanadi. 52. Soliqqa oid qonun hujjatlarini qoʻllashning eng murakkab va munozarali masalalari boʻyicha qarorlar tayyorlash, yuqori malakali maslahatlashuvlar oʻtkazish uchun soliq boshqarmalarida maslahat-ekspert kengashlari tashkil etiladi. 53. Qoʻmitaga aholi oʻrtasida tushuntirish va profilaktika ishlarini amalga oshirish uchun qonun hujjatlariga muvofiq bosma va elektron ommaviy axborot vositalarini taʼsis etishi mumkin. 54. Qoʻmitaning samaradorligi muntazam ravishda baholanadi. 55. Qoʻmita faoliyatining samaradorligi va natijadorligini baholash quyidagi asosiy mezonlarga asoslanadi: davlat soliq xizmati organlari ishining sifatini qoniqarli baholaydigan soliq toʻlovchilar, shuningdek, ularning harakatlari va qarorlari yuzasidan shikoyatlarning soni; kameral soliq tekshiruvi natijasi boʻyicha undirilgan soliqlar va yigʻimlarning umumiy summasi; xronometraj koʻzdan kechirish va soliq tekshiruvlari natijalari boʻyicha aniqlangan davlat budjeti daromadlarini oshirish zaxiralari summasi va ularni undirish darajasi; hisoblangan soliq va yigʻimlar undirilishining toʻliqligi va soliq qarzdorligining pasayish darajasi; davlat soliq xizmati organlari bilan oʻzaro munosabatlarda “shaxsiy kabinet”dan foydalanish darajasi; elektron hisobvaraq-fakturalarni hisobga olish va onlayn nazorat-kassa mashinalarini avtomatlashtirilgan monitoring qilish boʻyicha dasturiy mahsulotlarni qoʻllayotgan soliq toʻlovchilarning qamrab olinishi. Qoʻmita markaziy apparatining tarkibiy tuzilmalari, davlat soliq xizmatining hududiy organlari, Hududlararo inspeksiyalar va tasarrufidagi tashkilotlar faoliyatining samaradorligini baholashning qoʻshimcha mezonlarini belgilashi mumkin. 56. Qoʻmita faoliyatining samaradorligi va natijadorligini baholash yakunlari boʻyicha: davlat soliq xizmati organlarining rahbarlari va xodimlariga nisbatan ragʻbatlantirish (mukofotlash) yoki intizomiy javobgarlik choralari; Qoʻmitaning faoliyatida aniqlangan kamchiliklarni bartaraf etish va uning faoliyatini yanada takomillashtirish choralari qabul qilinadi. 57. Qoʻmita faoliyatining samaradorligi va natijadorligini baholash tartibi va metodikasi qonun hujjatlarida belgilanadi. 58. Qoʻmita, davlat soliq xizmatining hududiy organlari, Hududlararo inspeksiyalarning moliyalashtirilishi va moddiy-texnika taʼminoti, shu jumladan ularning xodimlari mehnatiga haq toʻlash budjetdan ajratiladigan mablagʻlar doirasida Davlat budjeti mablagʻlari, Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlari, shuningdek, qonun hujjatlarida taqiqlanmagan boshqa manbalar mablagʻlari hisobiga amalga oshiriladi. 59. Davlat soliq xizmati organlari xodimlarining mehnatga haq toʻlash fondi quyidagilardan iborat: a) lavozim maoshi (davlat soliq xizmati organlari xodimlarining lavozim maoshini belgilashda Yagona tarif setkasi boʻyicha mehnatga haq toʻlashning tasdiqlangan razryadlariga muvofiq tarif koeffitsiyenti 1,7 baravarga oshirilgan miqdorda); b) quyidagi miqdordagi oylik ustamalar va boshqa toʻlovlar: markaziy apparat va Hududlararo inspeksiyalar xodimlariga (texnik va xizmat koʻrsatuvchi xodimlardan tashqari), alohida mehnat sharoitlari uchun lavozim ish haqiga (tarif stavkasiga) 20 foiz. Mazkur ustamalar qonun hujjatlarida belgilangan ragʻbatlantiruvchi qoʻshimcha haq va ustamalarni hisoblashda davlat soliq xizmati organlari xodimlarining lavozim maoshi tarkibiga kiritiladi; ish haqi fondining 15 foizi (budjet muassasalari va tashkilotlari xodimlarini moddiy ragʻbatlantirish maxsus jamgʻarmasidan shakllanadigan); lavozim maoshiga nisbatan 40 foiz (mehnatni ragʻbatlantirish koyeffitsiyenti); maxsus unvon uchun 0,15 dan 0,65 gacha (ragʻbatlantirish koeffitsiyentini hisobga olgan holda lavozim maoshiga nisbatan koeffitsiyentda); uzoq muddat uzluksiz xizmati uchun 0,05 dan 0,6 gacha (ragʻbatlantirish koeffitsiyentini hisobga olgan holda lavozim maoshiga nisbatan koeffitsiyentda); ikki oylik mehnat haqi fondi miqdoridagi mukofot va bir oylik mehnat haqi miqdoridagi moddiy yordam toʻlovi; qonunchilik hujjatlarida belgilangan boshqa toʻlovlar; v) ragʻbatlantiruvchi toʻlovlar; boshqa toʻlovlar, shu jumladan: ovqatlanish xarajatlarini qoplash uchun bazaviy hisoblash miqdorining ikki baravari miqdoridagi oylik toʻlovlar; davlat soliq xizmati organlari xodimlarining transport harajatlarini qoplash uchun bazaviy hisoblash miqdorining ikki baravar miqdorida oylik toʻlovlar (xizmat transporti vositalari ajratilgan xodimlardan tashqari); yiliga bir marta oylik mehnatga haq toʻlash fondi miqdorida moddiy yordam koʻrsatish; d) xodimning asoslantirilgan arizasiga asosan yuqori turuvchi tuzilma rahbarining roziligi bilan mehnatga haq toʻlash fondiga ajratilgan mablagʻlar doirasida quyidagi hollarda qoʻshimcha tarzda moddiy yordam koʻrsatilishi mumkin: yaqin qarindoshlari vafot etganda — oʻlim toʻgʻrisidagi guvohnoma nusxasiga asosan; alohida muhtojlik holatida (baxtsiz hodisa, toʻy va boshqa marosimlar munosabati bilan, uzoq muddatli kasallik sababli maxsus davolanish va sogʻliqni qayta tiklash uchun, shuningdek, oiladagi ogʻir moddiy ahvol sababli va boshqa holatlar); qonun hujjatlarida nazarda tutilgan boshqa toʻlovlar. Maxsus unvon va koʻp yillik xizmati uchun beriladigan ustama miqdorini hisoblashda Oʻzbekiston Respublikasi Davlat budjeti hisobidan toʻlanadigan lavozim maoshi va oylik ustamalarning birgalikdagi summalari hisobga olinadi. Qoʻmita xodimlari lavozim maoshlariga har oylik ustamalar va qoʻshimcha toʻlovlar Qoʻmita raisi tomonidan tasdiqlanadigan nizomga muvofiq amalga oshiriladi. 591. Davlat soliq xizmati organlari xodimlariga mazkur nizomning 59-bandi a) va b) kichik bandlarida koʻrsatilgan lavozim maoshi, ustama va boshqa toʻlovlarni moliyalashtirish budjet mablagʻlari hisobidan, v) kichik bandidagi boshqa toʻlovlarni moliyalashtirish Oʻzbekiston Respublikasi Soliq qoʻmitasining Moddiy yordam, ijtimoiy muhofaza, soliq organlarini rivojlantirish hamda koʻzda tutilmagan xarajatlar maxsus jamgʻarmasi mablagʻlari hisobidan amalga oshiriladi. 601. Qoʻmita raisining maslahatchilari (shu jumladan, Jamoatchilik bilan aloqalar boshqarmasi boshligʻi) mehnatga haq toʻlash, tibbiy va transport xizmati koʻrsatish shartlariga koʻra Qoʻmita raisining oʻrinbosariga tenglashtiriladi. 62. Quyidagilar davlat soliq xizmati organlari xodimlarini moddiy ragʻbatlantirishning asosiy turlari hisoblanadi: davlat soliq xizmati organlari faoliyati samaradorligini baholash mezonlariga asosan va erishilgan yakuniy natijalardan kelib chiqib mukofotlash; Davlat budjetiga toʻlovlar tushumlari prognozi bajarilganligi va ortigʻi bilan bajarilganligi uchun oy, chorak, yarim yillik ish yakunlari boʻyicha mukofotlash; alohida muhim topshiriqlar bajarilganligi uchun yakka tartibda mukofotlash; xodimlarning lavozim maoshiga ish uchastkasining murakkabligi va muhimligi hamda mehnatda yuqori natijalarga erishganligi uchun ustamalar toʻlash; xizmat vazifalarini bajarish chogʻidagi alohida xizmatlari uchun va pensiyaga chiqishi munosabati bilan qimmatbaho sovgʻalar bilan mukofotlash; davlat soliq xizmati organlari xodimlarining lavozim maoshlariga ularning funksional vazifalarini bajarishlarini, bilimlari darajasini, soliq toʻlovchilar bilan ish olib borish kasbiy qobiliyatlarini har yili test sinovlaridan oʻtkazish asosida belgilanadigan maxsus ragʻbatlantiruvchi ustamalar. Davlat soliq xizmati organlari xodimlari Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi hisobidan ham quyidagi summalarning 10 foiziga qadar miqdorda mukofotlanadi: kameral soliq tekshiruvi natijasi boʻyicha undirilgan soliqlar va yigʻimlar; xronometraj koʻzdan kechirish natijalari boʻyicha aniqlangan, soliq toʻlovchi toʻlab bergan soliqlar; soliq tekshiruvlari natijasi boʻyicha undirilgan soliqlar. 63. Davlat soliq xizmatining hududiy organlari xodimlarining funksional vazifalarini bajarishi, bilim darajasi, soliq toʻlovchilar bilan ish olib borish boʻyicha kasbiy qobiliyatlarini test sinovidan oʻtkazish natijalari boʻyicha beriladigan toifalarga qarab lavozim maoshlariga 10 foizdan 30 foizgacha miqdorda maxsus ragʻbatlantiruvchi ustamalarni xar yili test sinovidan oʻtkazish asosida qoʻllash tartibi Oʻzbekiston Respublikasi Iqtisodiyot va moliya vazirligi va Qoʻmita tomonidan tasdiqlanadi. 64. Davlat soliq xizmati organlari tuzilmalarining rahbar va inspektorlar tarkibi xodimlarini hamda mutaxassislarni (ishlab chiqarish xodimlari) oy, chorak, yarim yildagi ish yakunlari boʻyicha mukofotlash respublika va mahalliy budjetlarga, davlat maqsadli jamgʻarmalarga soliqlar va yigʻimlar tushumlari prognozi bajarilganligi va ortigʻi bilan bajarilganligi uchun hamda ular faoliyatini tavsiflovchi boshqa asosiy koʻrsatkichlar bajarilganligi uchun Qoʻmita raisi tomonidan tasdiqlanadigan nizomga muvofiq, davlat soliq xizmati organlarining rahbarlari qarorlari asosida amalga oshiriladi. 65. Qoʻmitada, davlat soliq xizmatining hududiy organlarida va Hududlararo inspeksiyalarda Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi tashkil etiladi. Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi toʻgʻrisidagi nizom Oʻzbekiston Respublikasi Vazirlar Mahkamasi tomonidan tasdiqlanadi. 66. Budjetdan ajratiladigan mablagʻlar hisobiga shakllantiriladigan mehnatga haq toʻlash fondi mablagʻlari, shuningdek, Oʻzbekiston Respublikasi Soliq qoʻmitasining Moddiy yordam, ijtimoiy muhofaza, soliq organlarini rivojlantirish hamda koʻzda tutilmagan xarajatlar maxsus jamgʻarmasi mablagʻlari davlat soliq xizmati organlari xodimlariga toʻlovlar, shu jumladan mukofotlar manbalari hisoblanadi. 67. Qoʻmita raisi Oʻzbekiston Respublikasi Vazirlar Mahkamasi va Oʻzbekiston Respublikasi Prezidenti oldida Qoʻmita faoliyati toʻgʻrisida muntazam ravishda hisobot beradi. 68. Oʻzbekiston Respublikasi Vazirlar Mahkamasining tegishli Kotibiyat rahbari Qoʻmita rahbarlariga yuklangan vazifalarni samarali bajarish boʻyicha ular faoliyatining doimiy monitoringini olib boradi, Qoʻmita faoliyati samaradorligiga xolis baho beradi. 69. Monitoring va baholash yakunlari boʻyicha davlat soliq xizmati organlarining alohida oʻrnak koʻrsatgan rahbarlari va xodimlari ragʻbatlantiriladi yoki yoʻl qoʻygan jiddiy kamchiliklari uchun egallab turgan lavozimidan ozod etishgacha boʻlgan javobgarlikka tortiladi. 70. Qoʻmitani qayta tashkil etish va tugatish qonun hujjatlarida belgilangan tartibda amalga oshiriladi. 1. Ushbu Nizom Yirik soliq toʻlovchilar boʻyicha hududlararo soliq inspeksiyasi (keyingi oʻrinlarda Hududlararo inspeksiya deb ataladi) faoliyatini tashkil etish tartibini belgilaydi. 2. Hududlararo inspeksiya Oʻzbekiston Respublikasi Soliq qoʻmitasining (keyingi oʻrinlarda Qoʻmita deb ataladi) mustaqil tarkibiy tuzilmasi hisoblanadi va bevosita Qoʻmita raisiga boʻysunadi. 3. Hududlararo inspeksiyaga joylashgan joyi va amalga oshirayotgan faoliyatidan qatʼi nazar, yirik soliq toʻlovchilarning soliq maʼmuriyatchiligini amalga oshirish vazifasi yuklanadi. 4. Soliq toʻlovchilarni yirik soliq toʻlovchilar toifasiga kiritish mezonlari Qoʻmita tomonidan belgilanadi. 5. Hududlararo inspeksiya oʻz faoliyatida Oʻzbekiston Respublikasi Konstitutsiyasiga, Oʻzbekiston Respublikasining Soliq kodeksiga, Oʻzbekiston Respublikasining “Davlat soliq xizmati toʻgʻrisida”gi Qonuniga va boshqa qonun hujjatlariga, Oʻzbekiston Respublikasining Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Qoʻmita qarorlariga hamda ushbu Nizomga amal qiladi. 6. Hududlararo inspeksiya yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhr va blankaga, shuningdek, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida gʻaznachilik hisobraqamlariga, bank hisobraqamlariga, shu jumladan xorijiy valyutadagi hisobraqamlariga ega. 7. Hududlararo inspeksiyaning rasmiy nomi: a) davlat tilida: toʻliq — Yirik soliq toʻlovchilar boʻyicha hududlararo soliq inspeksiyasi, qisqartirilgani — Yirik soliq toʻlovchilar boʻyicha inspeksiya; b) rus tilida: toʻliq — Mejregionalnaya nalogovaya inspeksiya po krupnim nalogoplatelshikam, qisqartirilgani — Inspeksiya po krupnim nalogoplatelshikam; v) ingliz tilida: toʻliq — Interregional tax inspection for large taxpayers, qisqartirilgani — Inspection for large taxpayers. 8. Hududlararo inspeksiyaning joylashgan joyi (pochta manzili): Toshkent shahri, Abay koʻchasi, 8-uy. 9. Hududlararo inspeksiya tomonidan qonun hujjatlarida belgilangan vakolatlari doirasida qabul qilingan qarorlar davlat va xoʻjalik boshqaruvi organlari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shuningdek, qonun hujjatlariga muvofiq maʼmuriyatchiligi Hududlararo inspeksiya tomonidan amalga oshiriladigan soliq toʻlovchilar uchun bajarish majburiy hisoblanadi. 10. Quyidagilar Hududlararo inspeksiyaning asosiy vazifalari hisoblanadi: yirik soliq toʻlovchilar hisobini tashkil etish va ulardan soliq toʻgʻrisidagi qonun hujjatlarida koʻzda tutilgan soliqlar va yigʻimlarning toʻliq tushishini taʼminlash; yirik soliq toʻlovchilar faoliyatida soliq toʻgʻrisidagi qonun hujjatlariga rioya qilinishi boʻyicha soliq nazoratini tashkil etish; yirik soliq toʻlovchilarga soliq majburiyatlarini bajarish boʻyicha oʻzaro hamkorlik asosida servis-texnik xizmat koʻrsatilishini amalga oshirish; yirik soliq toʻlovchilar maʼmuriyatchiligi doirasida soliqqa oid huquqbuzarliklarni profilaktika qilish, aniqlash va oldini olish boʻyicha kompleks tadbirlarni amalga oshirish. 11. Hududlararo inspeksiya oʻziga yuklangan vazifalarga muvofiq quyidagi funksiyalarni bajaradi: a) yirik soliq toʻlovchilar hisobini tashkil etish va ulardan soliq toʻgʻrisidagi qonun hujjatlarida koʻzda tutilgan soliqlar va yigʻimlarning toʻliq tushishini taʼminlash sohasida: qonun hujjatlarida belgilangan yirik soliq toʻlovchilar mezonlariga mos keladigan yuridik shaxslarni aniqlash va hisobga qoʻyish ishlarini yuritadi; yuridik shaxslarga ular yirik soliq toʻlovchilar jumlasiga kiritilganligi va qonun hujjatlarida belgilangan tartibda hisobga qoʻyilganligi toʻgʻrisida xabarnomalar yuboradi; yirik soliq toʻlovchilar reyestrini shakllantiradi va yuritadi; yirik soliq toʻlovchilar hisobotlarining qabul qilinishi va qayta ishlanishini amalga oshiradi; yirik soliq toʻlovchilarning shaxsiy kartochkalari yuritilishini amalga oshiradi; Oʻzbekiston Respublikasi Davlat budjeti (keyingi oʻrinlarda Davlat budjeti deb ataladi) va davlat maqsadli jamgʻarmalariga toʻlanishi lozim boʻlgan va haqiqatda toʻlangan soliqlar va yigʻimlar summalari, shu jumladan ular boʻyicha imtiyozlar, shuningdek, yirik soliq toʻlovchilar boʻyicha moliyaviy jarimalar summalari hisobini yuritadi; Yirik soliq toʻlovchilar boʻyicha Davlat budjeti va davlat maqsadli jamgʻarmalariga soliqlar va yigʻimlar tushumi prognozining ishlab chiqilishida ishtirok etadi; soliq toʻgʻrisidagi qonun hujjatlarini va soliq maʼmuriyatchiligini yanada takomillashtirish boʻyicha takliflar tayyorlashda qatnashadi; makroiqtisodiy koʻrsatkichlar dinamikasining tizimli tahlili asosida soliq solinadigan bazani kengaytirish boʻyicha samarali tadbirlarni amalga oshiradi; b) yirik soliq toʻlovchilar faoliyatida soliq toʻgʻrisidagi qonun hujjatlariga rioya qilinishi boʻyicha soliq nazoratini tashkil etish sohasida: kameral soliq tekshiruvi, shuningdek, yirik soliq toʻlovchi tomonidan taqdim etilgan maʼlumotlar ishonchliligini hamda soliq toʻlovchining hisobotlarida aks ettirilgan soliq va bojxona imtiyozlari qoʻllanilishining qonuniyligini tasdiqlash uchun qonunchilik hujjatlarida belgilangan tartibda joyiga chiqqan holda sayyor soliq tekshiruvlarini amalga oshiradi; hisobotlarda koʻrsatilgan ishchilar soni bilan haqiqatda ishlovchilar soni, shuningdek, ishlab chiqarish hajmlarining mos kelishi masalalari boʻyicha yirik soliq toʻlovchilar faoliyati monitoringini olib boradi. Soliq toʻgʻrisidagi qonun hujjatlari buzilganligi aniqlangan holatlarda qonun hujjatlarida belgilangan tartibda ularni oldini olish va bartaraf etish choralarini koʻradi; eksport-import operatsiyalari toʻgʻrisidagi qonun hujjatlariga rioya qilinishi yuzasidan oʻz vakolatlari doirasida nazoratni amalga oshiradi; qoʻshilgan qiymat soligʻi boʻyicha nol darajali stavka qoʻllanilishining asosliligi yuzasidan nazoratni amalga oshiradi; soliq nazoratini amalga oshirishda zamonaviy usullarni qoʻllaydi hamda tashqi va ichki manbalardan kelib tushadigan maʼlumotlarni tahlil qilishning ilgʻor avtomatlashtirilgan usullarini joriy etadi; yirik soliq toʻlovchilar faoliyatining soliq tekshiruvlarini belgilangan tartibda oʻtkazadi soliq toʻlovchilardan yoki ularning mansabdor shaxslaridan tushuntirishlar oladi, yirik soliq toʻlovchilarning mol-mulki mavjudligini tekshiradi, shuningdek, hududlarni, ishlab chiqarish, omborxona, savdo binolarini va boshqa binolarni, shu jumladan, yirik soliq toʻlovchi tomonidan daromadlar olish uchun foydalaniladigan yoxud soliq solish obyektini saqlash bilan bogʻliq joylarni koʻzdan kechiradi yoki tekshiradi; xoʻjalik yurituvchi subyektlar tomonidan pul mablagʻlari va moddiy boyliklarning buxgalteriya hisobini yuritishning belgilangan tartibiga rioya qilinishini, korxonalar hududiga moddiy boyliklarni olib kirish va u yerdan olib chiqishda korxonalarda ruxsat berish tizimi ishlarining tashkil etilishi holatini tekshiradi; yirik soliq toʻlovchilarda soliq auditi oʻtkazish jarayonida soliqlar va yigʻimlarning toʻgʻri hisoblanganligi va toʻlanganligini, nazorati soliq organlari zimmasiga yuklatilgan qonunchilik hujjatlariga rioya qilinganligini soliq toʻlovchining buxgalteriya, moliya, statistika, bank hujjatlari hamda boshqa hujjatlarni, maʼlumotlarni oʻrganish va tahlil qilish yoʻli bilan tekshiradi; soliq auditini oʻtkazish davomida xom ashyo, materiallar, yarim fabrikatlar va tayyor buyumlarni tortib koʻradi va oʻlchaydi, ishlab chiqarilgan mahsulotning haqiqiy tannarxini va taqdim etilgan soliq hisob-kitoblarining toʻgʻriligini aniqlash uchun xom ashyo va materiallar sarfi normalari, ularning mahsulot ishlab chiqarish uchun toʻgʻri hisobdan chiqarilishini, tayyor mahsulotning toʻliq kirim qilinishini, mahsulot chiqishi normalari hamda moddiy boyliklarni saqlash va tashishda tabiiy yoʻqotishlar normalari toʻgʻri belgilanishini aniqlash uchun xom ashyo va materiallarni ishlab chiqarishda nazorat tariqasida ishlatib koʻradi, xom ashyo, materiallar va tayyor mahsulotlarni nazorat tariqasida tekshiradi; v) yirik soliq toʻlovchilarga soliq majburiyatlarini bajarish boʻyicha oʻzaro hamkorlik asosida servis-texnik xizmat koʻrsatilishini amalga oshirish sohasida: soliq toʻlovchining shaxsiy kabineti, shu jumladan, Yagona interaktiv davlat xizmatlari portali orqali yirik soliq toʻlovchilarga elektron xizmatlar koʻrsatilishini amalga oshiradi; qonun hujjatlarida belgilangan tartibda oʻzaro tuzilgan kelishuv asosida, soliq monitoringida ishtirok etayotgan yirik soliq toʻlovchi tomonidan soliq toʻgʻrisidagi qonun hujjatlariga rioya etilishi, soliqlar va yigʻimlarning toʻgʻri hisoblanishi, toʻliq va oʻz vaqtida toʻlanishi yuzasidan soliq monitoringini amalga oshiradi; soliq toʻgʻrisidagi qonun hujjatlari normalari, shuningdek, elektron hisobvaraq-fakturalarni shakllantirishning axborot tizimlarini qoʻllash boʻyicha yirik soliq toʻlovchilarga maslahat xizmatlari koʻrsatadi; qonun hujjatlarida belgilangan tartibda soliqlar va yigʻimlarning ayrim turlarini hisoblab chiqarishda yirik soliq toʻlovchilarga servis xizmatlari koʻrsatadi; soliq toʻlovchilar bilan ishlashda axborot-kommunikatsiya texnologiyalari keng qoʻllanilishini taʼminlaydi; soliqlar va yigʻimlar, shuningdek, moliyaviy jarimalar boʻyicha yirik soliq toʻlovchilarning ortiqcha toʻlangan yoki ortiqcha undirilgan summalarini (nol darajali stavkani qoʻllash natijasida hosil boʻlgan qoʻshilgan qiymat soligʻining ortiqcha summasi bundan mustasno) qonun hujjatlarida belgilangan tartibda qaytarilishi yoki hisobga olinishini amalga oshiradi; yirik soliq toʻlovchilarning soliq sohasidagi huquqlari va qonun bilan qoʻriqlanadigan manfaatlari himoyasini taʼminlaydi; yirik soliq toʻlovchilar toʻgʻrisidagi maʼlumotlarning qonun hujjatlariga muvofiq sir saqlanishi boʻyicha ishlarni tashkil qiladi; g) yirik soliq toʻlovchilarning maʼmuriyatchiligi doirasida soliqqa oid huquqbuzarliklarni profilaktika qilish, aniqlash va oldini olish boʻyicha kompleks tadbirlarni amalga oshirish sohasida: hududiy davlat soliq xizmati organlari bilan oʻzaro hamkorlik qilish orqali yirik soliq toʻlovchilarning soliq solish bazasini, shuningdek, soliq solinadigan obyektlar va soliq solish bilan bogʻliq obyektlarning oʻz vaqtida, toʻliq va ishonchli hisobga olinishini taʼminlaydi; soliqqa oid huquqbuzarliklar profilaktikasini amalga oshiradi, shu jumladan, ushbu huquqbuzarliklar sodir etilishi sabablarini aniqlaydi va bartaraf etadi, shuningdek, huquqbuzarliklar profilaktikasini bevosita amalga oshiradigan va ishtirok etadigan boshqa organlar va tashkilotlar bilan hamkorlik qiladi; qonun hujjatlarida belgilangan tartibda maʼmuriy huquqbuzarliklar boʻyicha ishlarni yuritadi; soliqqa oid huquqbuzarliklar sodir etgan yirik soliq toʻlovchilar hisobini yuritadi, ushbu maʼlumotlarni tahlil qiladi; yirik soliq toʻlovchilarning soliq qarzini undirish boʻyicha majburiy choralar qoʻllanilishini amalga oshiradi; yirik soliq toʻlovchilarning majburiyatlari yuzaga kelganligi (bekor boʻlganligi) toʻgʻrisida maʼlumotlar taqdim etadigan organlar va tashkilotlar bilan oʻzaro hamkorlik qiladi; boshqa vazirlik va idoralar bilan birgalikda yirik soliq toʻlovchilarning moliya-xoʻjalik faoliyati yuzasidan tahliliy oʻrganish oʻtkazadi va ushbu oʻrganish doirasida soliqqa oid huquqbuzarliklar bilan kurashish boʻyicha uzoq muddatli va joriy dasturlarni ishlab chiqadi va amalga oshiradi; yirik soliq toʻlovchilarning soliq solish masalalari va soliq toʻgʻrisidagi qonun hujjatlari buzilishi toʻgʻrisidagi murojaatlarini belgilangan tartibda koʻrib chiqadi; soliq solishga oid meʼyoriy-huquqiy hujjatlarni ommaviy axborot vositalari va seminarlar, brifinglar, matbuot — konferensiyalar, “davra suhbatlari” va boshqa tadbirlarni tashkil etish orqali yirik soliq toʻlovchilarga yetkazish va tanishtirish boʻyicha ishlarni amalga oshiradi. 12. Hududlararo inspeksiya oʻziga yuklangan vazifalar va funksiyalarni bajarish uchun quyidagi huquqlarga ega: 1) yirik soliq toʻlovchilardan Hududlararo inspeksiya vakolatiga kiruvchi masalalar boʻyicha qarorlar qabul qilish uchun zarur boʻlgan maʼlumotlar va materiallarni soʻrash va olish; 2) qonun hujjatlarida belgilangan tartibda yirik soliq toʻlovchilarning buxgalteriya va soliq hisobi axborot tizimlaridan, shuningdek, hisob hujjatlaridan foydalanish; 3) davlat va xoʻjalik boshqaruvi organlari, mahalliy davlat hokimiyati organlari va boshqa tashkilotlardan Hududlararo inspeksiya vakolatiga kiruvchi masalalarni hal qilish uchun zarur boʻlgan axborotlar, maʼlumotlar va maʼlumotnomalarni soʻrash va bepul olish; 4) yirik soliq toʻlovchi tomonidan taqdim etilgan maʼlumotlar ishonchliligini hamda yirik soliq toʻlovchining hisobotlarida aks ettirilgan soliq va bojxona imtiyozlari qoʻllanilishining qonuniyligini tasdiqlash uchun kameral soliq tekshiruvi natijasi boʻyicha qonunchilik hujjatlarida belgilangan tartibda joyiga chiqqan holda sayyor soliq tekshiruvlarini amalga oshirish; 5) hisobotlarda koʻrsatilgan ishchilar soni bilan haqiqatda ishlovchilar soni, shuningdek, ishlab chiqarish hajmlari va ishlab chiqarish faoliyatida aktivlardan foydalanishning mos kelishi masalalari boʻyicha yirik soliq toʻlovchilar faoliyati monitoringini amalga oshirish; 6) soliq monitoringini amalga oshirishda soliq toʻlovchidan qonun hujjatlarida belgilangan tartibda soliqlar va yigʻimlarning toʻgʻri hisoblanishi, toʻliq va oʻz muddatida toʻlanishi bilan bogʻliq boʻlgan zarur hujjatlar, maʼlumotlar, tushuntirishlarni talab qilib olish; 7) yirik soliq toʻlovchilarga faoliyatida oʻtkazilgan xronometraj koʻzdan kechirish natijalariga koʻra tovar (ish, xizmat)lar realizatsiyasidan kamaytirib koʻrsatilgan tushumni qayta hisob-kitob qilgan holda soliqlarni hisoblashni amalga oshirish haqida belgilangan tartibda talabnoma yuborish; 8) hududiy davlat soliq xizmati organlari bilan oʻzaro hamkorlik qilish orqali soliqlar va yigʻimlarni hisoblash uchun asos boʻluvchi kuzatuv dalolatnomalarini tuzgan holda yirik soliq toʻlovchilar hisobini yuritish; 9) belgilangan tartibda quyidagilarni olish: vakolatli organlardan — yirik soliq toʻlovchilarga litsenziya va (yoki) boshqa ruxsat beruvchi hujjatlar berilganligi, shuningdek, ularning bekor qilinganligi, amal qilishi toʻxtatilganligi yoki tugatilganligi toʻgʻrisidagi maʼlumotlar; qurilish sohasida nazorat qiluvchi davlat organlaridan — yer maydonlari va obyektlarni qurishga ruxsat beruvchi hujjatlarning mavjudligi, jumladan, loyiha-smeta hujjatlari va qurilishni yakunlash muddatlari toʻgʻrisidagi maʼlumotlar; koʻchmas mulkka boʻlgan huquqni davlat roʻyxatidan oʻtkazuvchi organlardan — tegishli hududda joylashgan yer maydoni yoki boshqa koʻchmas mulkdan foydalanish huquqi toʻgʻrisidagi maʼlumotlar; suv resurslari hisobini yurituvchi organlardan — yirik soliq toʻlovchilar tomonidan foydalanilgan suv hajmlari toʻgʻrisidagi maʼlumotlar; notarial idoralardan — “Notariat toʻgʻrisida”gi Oʻzbekiston Respublikasi Qonunining 23-moddasiga binoan yirik soliq toʻlovchilar boʻyicha amalga oshirilgan notarial harakatlar toʻgʻrisidagi maʼlumotlar; foydalanishga berilgan yer qaʼri maydonlarining davlat hisobi va (yoki) yer qaʼri maydonlaridan foydalanish huquqini davlat roʻyxatidan oʻtkazishni amalga oshiruvchi organlardan — yer qaʼri maydoni joylashgan joy va mazkur yer qaʼri maydonidan foydalanish huquqi berilgan shaxs toʻgʻrisidagi maʼlumotlar; Qimmatli qogʻozlar markaziy depozitariysidan — u va investitsion vositachilar tomonidan roʻyxatga olingan aksiyalar bilan bitimlar toʻgʻrisida axborot; bank va boshqa kredit-moliya muassasalaridan — yirik soliq toʻlovchilarning hisob va boshqa raqamlarida amalga oshirilgan operatsiyalar toʻgʻrisidagi maʼlumotlar; bojxona va boshqa vakolatli organlardan — import-eksport operatsiyalari bajarilishi toʻgʻrisidagi maʼlumotlar va yirik soliq toʻlovchilar toʻgʻrisidagi boshqa zarur axborot; tegishli vazirlik va idoralardan — Hududlararo inspeksiya vakolati doirasida yuklangan vazifalarni bajarishi uchun zarur boʻlgan maʼlumotlar va boshqa turdagi axborotlar; soliq maʼmuriyatchiligi sohasidagi xorijiy davlatning vakolatli organidan — Qoʻmita bilan kelishilgan holda yirik soliq toʻlovchilar va ularning oʻzaro aloqador yuridik shaxslari tomonidan soliq toʻgʻrisidagi qonun hujjatlari, shuningdek, xalqaro shartnomalar boʻyicha majburiyatlarining bajarilishi toʻgʻrisidagi maʼlumotlar; 10) huquqbuzarlik holatlari aniqlanganda mansabdor shaxslar hamda fuqarolarni tushuntirish berish uchun Hududlararo inspeksiyaga belgilangan tartibda taklif qilish; 11) soliq majburiyati boʻyicha daʼvo qilish muddati mobaynida soliqlar va yigʻimlarning hisoblab chiqilgan summasini hisoblab chiqarish yoki qayta koʻrib chiqish; 12) yirik soliq toʻlovchilar qayd etilgan manzilda boʻlmaganda, shuningdek, soliq hisoboti va (yoki) moliyaviy hisobot, kameral soliq tekshiruvlari natijalari boʻyicha tafovutlarning asoslari yoxud aniqlashtirilgan soliq hisoboti belgilangan muddatda taqdim etilmaganda ularning bankdagi hisobraqamlari boʻyicha operatsiyalarini Oʻzbekiston Respublikasining Soliq kodeksida belgilangan tartibda toʻxtatish; 13) qonun hujjatlarida belgilangan tartibda: soliqqa oid huquqbuzarliklar toʻgʻrisidagi ishlarni koʻrib chiqish hamda yirik soliq toʻlovchilarga nisbatan moliyaviy jarimalar qoʻllash; maʼmuriy huquqbuzarliklarga doir ishlarni koʻrib chiqish hamda maʼmuriy choralar koʻrish; 14) yirik soliq toʻlovchilar tomonidan noqonuniy olingan mablagʻlarni davlat daromadiga undirish boʻyicha sudga daʼvo kiritish; 15) yirik soliq toʻlovchilar tomonidan kameral soliq tekshiruvi natijalari boʻyicha aniqlangan tafovutlarning asoslari taqdim etilmagan taqdirda soliqlar va yigʻimlarni sud tartibida undirish; 16) davlat ulushlari boʻyicha dividendlarni va yirik soliq toʻlovchi hisoblangan davlat unitar korxonalarining sof foydasidan Davlat budjetiga ajratmalarni undirish; 17) yirik soliq toʻlovchilarga ularning majburiyatlari bajarilishi lozimligi hamda soliq qarzdorligini majburiy undirish boʻyicha qoʻllanilayotgan choralar toʻgʻrisidagi talabnomani qonun hujjatlarida belgilangan tartibda yuborish; 18) yirik soliq toʻlovchi tomonidan soliq hisoboti taqdim etilgan sanadan eʼtiboran oʻn kun mobaynida yozma ariza berilmagan taqdirda, soliqlar va yigʻimlarning ortiqcha toʻlangan summalarini soliq qarzini, shu jumladan, ular boʻyicha penya va jarimalarni uzish hisobiga hisobga olishni amalga oshirish toʻgʻrisida Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasiga mustaqil ravishda xulosa taqdim etish; 19) Oʻzbekiston Respublikasining Soliq kodeksida belgilangan holatlarda chet tilida tuzilgan hujjatlarning davlat tiliga tarjimasini notarial tasdiqlangan holda talab qilish; 20) yuridik shaxslarning mol-mulkiga solinadigan soliq, suv resurslaridan foydalanganlik uchun soliq boʻyicha soliq davrida boʻnak toʻlovlari summasi soliq hisobotida koʻrsatilgan, budjetga toʻlanishi lozim boʻlgan soliq summasiga nisbatan 10 foizdan ortiq kamaytirilgan taqdirda, boʻnak toʻlovlarini soliqlarning haqiqiy summasidan kelib chiqib, penya hisoblagan holda qaytadan hisoblash; 21) Hududlararo inspeksiya vakolatlari doirasida masalalarni ishlab chiqish uchun belgilangan tartibda shartnoma asosida ekspertiza tayinlash, shuningdek, soliq nazoratining shakllarini amalga oshirish uchun ilmiy va boshqa tashkilotlar, mutaxassislar, shu jumladan, tarjimonlar va ekspertlarni jalb qilish; 22) yirik soliq toʻlovchilarga nisbatan soliq nazoratining shakllarini amalga oshirish boʻyicha oʻzaro hamkorlikni taʼminlash uchun Qoʻmita markaziy apparati tarkibiy tuzilmalarining xodimlarini jalb qilish, shu maqsadda ekspert hamda ishchi guruhlar tashkil etish; 23) nazorat tadbirlari natijasida nazorat obyektlari mansabdor shaxslari harakatlarida jinoyat alomatlari mavjud huquqbuzarlik holatlari aniqlanganda, hujjatlarni huquqni muhofaza qiluvchi organlarga taqdim etish; 24) davlat soliq xizmati organlarining tizimidagi mavjud hujjatlardan foydalanish huquqini olish; 25) davlat soliq xizmati organlarining axborot-kommunikatsiya texnologiyalari maʼlumotlar bazasidan foydalanish huquqini olish; 26) foydalanish huquqi faqat Hududlararo inspeksiya xodimlariga beriladigan lokal axborot tarmoqlardan foydalanish, oʻzining dasturiy mahsulotlari va axborot tizimlarini yaratish; 27) faoliyatining asosiy koʻrsatkichlari boʻyicha parametrlar bajarilishini hisobga olib, Hududlararo inspeksiya xodimlarini Qoʻmita bilan kelishilgan holda moddiy ragʻbatlantirish, individual ustamalarni belgilash; 28) qonun hujjatlariga asosan davlat soliq xizmati organlarining vakolat doirasiga kiradigan boshqa huquqlaridan foydalanish. 13. Hududlararo inspeksiya quyidagilar uchun javobgardir: Hududlararo inspeksiyaga yuklangan funksiya va vazifalarning sifatli va oʻz vaqtida bajarilishini taʼminlash; yirik soliq toʻlovchilar tomonidan soliqlar va yigʻimlarning Davlat budjeti va davlat maqsadli jamgʻarmalariga tushishini taʼminlash, shuningdek, ularning soliq solinadigan bazasini kengaytirishga yoʻnaltirilgan takliflar ishlab chiqish; Qoʻmitaga kiritiladigan hujjat loyihalari hamda takliflar, shuningdek, ular tomonidan qabul qilinadigan qarorlarning sifati, natijalari va oqibati; davlat soliq xizmati organlarini rivojlantirish boʻyicha dasturlar, chora-tadbirlar rejalari, “yoʻl xaritalari” va boshqa dasturiy hujjatlarning samarali amalga oshirilishi, muammoli masalalar hal etilishi; yirik soliq toʻlovchilarning huquqlari va qonuniy manfaatlarini himoya qilish va ularga rioya qilishlarini taʼminlash. 14. Quyidagilar Hududlararo inspeksiya boshligʻining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasi Soliq kodeksi, shuningdek, boshqa normativ-huquqiy hujjatlar talablariga rioya qilish; Hududlararo inspeksiya faoliyati yuzasidan umumiy rahbarlikni amalga oshirish, mazkur Nizom va boshqa qonun hujjatlari bilan Hududlararo inspeksiyaga yuklangan funksiya va vazifalarning bajarilishini tashkil qilish; Hududlararo inspeksiya faoliyati bilan bogʻliq boʻlgan prognoz koʻrsatkichlarini soʻzsiz taʼminlash boʻyicha amaliy choralar ishlab chiqish va qabul qilish; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiya xodimlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish boʻyicha choralar koʻrish; Qoʻmita Hayʼati qarorlari, Qoʻmita raisi va uning oʻrinbosarlari buyruqlari va topshiriqlarining oʻz vaqtida va sifatli ijrosini taʼminlash; oʻz oʻrinbosarlari vakolatlarini belgilash, ular oʻrtasida vazifalarni taqsimlash, Hududlararo inspeksiyaning boshqa mansabdor shaxslari vakolatlarini belgilash, Hududlararo inspeksiya faoliyatining alohida uchastkalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy masʼuliyati darajasini belgilash; Hududlararo inspeksiyaning faoliyatini rejalashtirilishni tashkil qilish hamda inspeksiyaning va oʻz oʻrinbosarlarining har choraklik ishlar rejalarini tasdiqlash, ularning bajarilishi yuzasidan nazoratni taʼminlash; Hududlararo inspeksiya tizimidagi kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Hududlararo inspeksiyaning kadrlar zaxirasini shakllantirish; Qoʻmita nomenklaturasiga kiradigan vakant lavozimlarga taklif etilgan kadrlar, shuningdek, Hududlararo inspeksiyaga ishga qabul qilinayotgan boshqa kadrlarning professionalligi, oʻz ishini bilishi, amaliy tajribasi, yuqori darajadagi ishchanlik va maʼnaviy-axloqiy fazilatlari kafolatini taʼminlash; Hududlararo inspeksiya boshligʻi va xodimlari xizmat safarlarini qonun hujjatlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; Hududlararo inspeksiya xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish hamda intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflar kiritish, ularning shaxsiy javobgarligini oshirishga doir tizimli choralarni amalga oshirish; Hududlararo inspeksiya xodimlarining Qoʻmita tomonidan belgilangan tartibda tasdiqlanadigan xodimlarning odob-axloq qoidalariga rioya qilishlarini taʼminlash; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirish boʻyicha chora-tadbirlarni ishlab chiqish hamda amalga oshirish yoʻli bilan ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; Hududlararo inspeksiya xodimlarining faoliyati samaradorligini hamda natijadorligini tizimli tanqidiy tahlil qilish, majlislarda ularning shaxsiy hisobotlarini eshitish, yakunlari boʻyicha zarur choralar koʻrish; Hududlararo inspeksiya faoliyatiga oid masalalar boʻyicha qonun hujjatlarini takomillashtirish, shuningdek, davlat xizmatlari koʻrsatishning samaradorligi, sifatliligi va ochiqligini oshirish boʻyicha takliflar ishlab chiqish hamda ularni koʻrib chiqish uchun Qoʻmita rahbariyatiga kiritish; Hududlararo inspeksiya xodimlarini tizimli qayta tayyorlash va malakasini oshirish boʻyicha tashabbus koʻrsatish; belgilangan tartibda rahbarlar va mutaxassislarni attestatsiyadan oʻtkazish boʻyicha ishchi komissiyani tashkil qilish, shuningdek, ularga belgilangan tartibda maxsus unvonlar berish toʻgʻrisida takliflar kiritish; yirik soliq toʻlovchilarning murojaatlarini koʻrib chiqish boʻyicha samarali ishlarni tashkil qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, qonun hujjatlariga muvofiq ularning faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan yirik soliq toʻlovchilarning murojaatlarini oʻz vaqtida va toʻlaqonli koʻrib chiqish; davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya qilish. 15. Quyidagilar Hududlararo inspeksiya boshligʻi oʻrinbosarlarining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasi Soliq kodeksi, shuningdek, boshqa normativ-huquqiy hujjatlar talablariga rioya qilish; boshliq vaqtincha boʻlmaganda tegishli buyruq asosida uning vazifalarini bajarish; Hududlararo inspeksiyaning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va unga bevosita rahbarlik qilish, ularning xodimlari oʻrtasida vazifalarni taqsimlash; mutasaddilik qilinadigan tarkibiy boʻlinmalar tomonidan prognoz koʻrsatkichlariga soʻzsiz erishishni taʼminlash choralarini koʻrish, tarkibiy boʻlinmalar rahbarlarining hisobotlarini muntazam ravishda eshitib borish va qayd etilgan koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy boʻlinmalar rahbarlarining har choraklik rejalarini tasdiqlash, ularning bajarilishi yuzasidan nazoratni taʼminlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiyada tarkibiy boʻlinmalar rahbarlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish boʻyicha choralar koʻrish; Qoʻmita Hayʼati qarorlari, Qoʻmita raisi va uning oʻrinbosarlari, shuningdek, Hududlararo inspeksiya boshligʻining buyruqlari va topshiriqlarining ijrosini taʼminlash; mutasaddilik qilinadigan tarkibiy boʻlinmalarda kadrlarni tanlash va joy-joyiga qoʻyish boʻyicha boshliqqa takliflar taqdim etish, ularning professionalligi, oʻz ishini bilishi, amaliy tajriba, yuqori darajadagi ishchanlik va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish boʻyicha choralar koʻrish; xizmat safarlarini qonun hujjatlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; mutasaddilik qilinadigan tarkibiy boʻlinmalar rahbarlari va xodimlarining faoliyati samaradorligini hamda natijadorligini tizimli tanqidiy tahlil qilish, majlislarida ularning shaxsiy hisobotlarini eshitish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflarni Hududlararo inspeksiya boshligʻiga kiritish, funksional majburiyatlar va yuklangan vazifalar bajarilishi uchun ularning shaxsiy masʼuliyatini oshirish boʻyicha tizimli choralarni amalga oshirish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirish boʻyicha chora-tadbirlarni ishlab chiqish hamda amalga oshirish yoʻli bilan ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; yirik soliq toʻlovchilarning murojaatlarini koʻrib chiqish boʻyicha samarali ishlarni tashkil qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, qonun hujjatlariga muvofiq ularning faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan yirik soliq toʻlovchilarning murojaatlarini oʻz vaqtida va toʻlaqonli koʻrib chiqish; davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya qilish; 16. Quyidagilar Hududlararo inspeksiya tarkibiy boʻlinmalari rahbarlarining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasi Soliq kodeksi, shuningdek, boshqa normativ-huquqiy hujjatlar talablariga rioya qilish; tarkibiy boʻlinmalar faoliyatiga bevosita rahbarlik qilishni amalga oshirish, ushbu boʻlinmalarga yuklangan vazifalar va funksiyalarning bajarilishini tashkil etish; prognoz koʻrsatkichlarining bajarilishini muntazam ravishda tahlil qilish hamda tarkibiy boʻlinmalarning ushbu koʻrsatkichlarga soʻzsiz erishishini taʼminlashga qaratilgan qoʻshimcha choralar koʻrish boʻyicha takliflarni mutasaddilik qiladigan Hududlararo inspeksiya boshligʻi oʻrinbosarlariga kiritish; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiya xodimlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, tarkibiy boʻlinmalar xodimlarining Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish boʻyicha choralar koʻrish; Qoʻmita Hayʼati qarorlari, Qoʻmita raisi va uning oʻrinbosarlari, Hududlararo inspeksiya boshligʻi va uning oʻrinbosarlari buyruqlari va topshiriqlarining oʻz vaqtida va sifatli bajarilishini taʼminlash; tarkibiy boʻlinmalarning har choraklik ish rejalari ishlab chiqilishini taʼminlash, tasdiqqa kiritish, ularda belgilangan vazifalar va tadbirlarning oʻz vaqtida va sifatli bajarilishini taʼminlash; tarkibiy boʻlinmalarga yuklangan vazifalarning ijrosini muvofiqlashtirish va nazorat qilishni amalga oshirish; tarkibiy boʻlinmalar faoliyati masalalaridagi qonun hujjatlarini takomillashtirish boʻyicha takliflar ishlab chiqish va ularni Hududlararo inspeksiya rahbariyatiga koʻrib chiqish uchun kiritish; boshliq oʻrinbosarlariga kadrlarni tanlash va joy-joyiga qoʻyishda takliflar berish, ularning professionalligi, oʻz ishini bilishi, amaliy tajriba, yuqori darajadagi ishchanlik va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish boʻyicha choralar koʻrish, boʻlinmalarda kadrlar zaxirasini shakllantirish; xizmat safarlarini qonun hujjatlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; tarkibiy boʻlinmalar xodimlari faoliyatining samaradorligini va natijadorligini tizimli tanqidiy tahlil qilish, majlislarida ularning shaxsiy hisobotlarini eshitish, natijalari boʻyicha zaruriy choralar koʻrish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirish boʻyicha chora-tadbirlar ishlab chiqish hamda amalga oshirish yoʻli bilan ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; yirik soliq toʻlovchilarning murojaatlarini koʻrib chiqish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, qonun hujjatlariga muvofiq ularning faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan yirik soliq toʻlovchilarning murojaatlarini oʻz vaqtida va toʻlaqonli koʻrib chiqish; davlat sirlariga kiritilgan axborot va maxfiy axborot bilan ishlashda qonun hujjatlari talablariga rioya qilish. 17. Hududlararo inspeksiya boshligʻi: Hududlararo inspeksiyaga yuklangan vazifa va funksiyalarning bajarilishi; mazkur Nizomning 13-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 14-bandida belgilangan oʻz funksional vazifalarining sifatli bajarilishi uchun shaxsan javob beradi. 18. Hududlararo inspeksiya boshligʻi oʻrinbosarlari: Hududlararo inspeksiyaning mutasaddilik qilinadigan tarkibiy boʻlinmalari tomonidan Hududlararo inspeksiyaga yuklangan vazifa va funksiyalarning bajarilishi; mutasaddilik qilinadigan masalalar boʻyicha qismida mazkur Nizomning 13-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 15-bandida belgilangan oʻz funksional vazifalarining sifatli bajarilishi uchun shaxsan javob beradilar. 19. Hududlararo inspeksiyaning tarkibiy boʻlinmalari rahbarlari: tegishli tarkibiy boʻlinmalariga yuklangan vazifa va funksiyalarning amalga oshirilishi; vakolatiga kiradigan masalalar boʻyicha mazkur Nizomning 13-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 16-bandida belgilangan oʻz funksional vazifalarining sifatli bajarilishi uchun shaxsan javob beradilar. 20. Hududlararo inspeksiyaning xodimlari: oʻz funksional vazifalarini bajarmaslik yoki toʻlaqonli bajarmaslik, ijro intizomini buzganliklari; noqonuniy harakatlari (harakatsizligi) oqibatida yirik soliq toʻlovchilarga moddiy va maʼnaviy zarar yetkazganliklari; oʻzlarining noqonuniy harakatlari (harakatsizligi) oqibatida yirik soliq toʻlovchilarning ishlab chiqarish hajmi kamayganligi va soliqqa tortish bazasining pasayganligi; qonun hujjatlariga muvofiq boʻlmagan qarorlar qabul qilganliklari; qonun hujjatlarida nazarda tutilgan boshqa huquqbuzarliklar uchun qonun hujjatlarida belgilangan tartibda javob beradi. 21. Hududlararo inspeksiyaning shtatdagi xodimlari soni Qoʻmita raisi tomonidan tasdiqlanadi. 22. Hududlararo inspeksiyaga Oʻzbekiston Respublikasi Prezidenti Administratsiyasi bilan kelishilgan holda Qoʻmita raisi tomonidan tayinlanadigan va lavozimidan ozod qilinadigan boshliq rahbarlik qiladi. 23. Hududlararo inspeksiya boshligʻi: Qoʻmita raisining mutasaddilik qiladigan oʻrinbosarining tavsiyasiga koʻra Qoʻmita raisi tomonidan lavozimga tayinlanadigan ikki nafar, jumladan bir nafar birinchi oʻrinbosarga ega boʻladi; oʻz faoliyatida Qoʻmita raisiga boʻysunadi va unga hisobot beradi. 24. Hududlararo inspeksiya boshligʻi boʻlmaganda uning vakolatlarini bajarish majburiyatlar taqsimotiga muvofiq uning oʻrinbosarlari tomonidan amalga oshiriladi. 25. Lavozimga tayinlash va lavozimdan ozod qilish: Hududlararo inspeksiyaning tarkibiy boʻlinmalari boshliqlari Hududlararo inspeksiya boshligʻining tavsiyasiga koʻra Qoʻmita raisi tomonidan; Hududlararo inspeksiyaning tarkibiy boʻlinmalari boshliqlari oʻrinbosarlari va boshqa xodimlari Hududlararo inspeksiya boshligʻi tomonidan amalga oshiriladi. 26. Mavqeyi, mehnatga haq toʻlash va moddiy ragʻbatlantirish shartlari boʻyicha Hududlararo inspeksiya boshligʻi va uning oʻrinbosarlari tegishli ravishda Qoʻmita markaziy apparatining boshqarma boshligʻi va boshqarma boshligʻi oʻrinbosarlariga, Hududlararo inspeksiyaning xodimlari esa — Qoʻmita markaziy apparatining xodimlariga tenglashtiriladi. 27. Hududlararo inspeksiya tarkibiy boʻlinmalarining Qoʻmita markaziy apparati tarkibiy boʻlinmalari hamda hududiy davlat soliq xizmati organlari bilan hamkorligi Hududlararo inspeksiya tarkibiy boʻlinmalarining rahbarlari tomonidan amalga oshiriladi. 28. Hududlararo inspeksiya boʻlinmalarining Qoʻmita markaziy apparati tarkibiy boʻlinmalari va hududiy davlat soliq xizmati organlari bilan hamkorligi axborot ayirboshlash va qonun hujjatlarida belgilangan soliq nazoratining shakllarini amalga oshirishga asoslangan. 29. Hududlararo inspeksiya tarkibiy boʻlinmalarining Qoʻmita markaziy apparati boʻlinmalari va hududiy davlat soliq xizmati organlari bilan hamkorligi jarayonida vujudga keladigan tushunmovchiliklar Qoʻmita raisining topshirigʻiga muvofiq uning tegishli oʻrinbosarlari tomonidan koʻrib chiqiladi. Ushbu koʻrib chiqishda tushunmovchiliklar tartibga solinmagan holatlarda, ular boʻyicha qaror bevosita Qoʻmita raisi tomonidan qabul qilinadi. 30. Hududlararo inspeksiya va uning tarkibiy boʻlinmalari oʻzlarining vazifa va funksiyalarini bajarishda davlat va xoʻjalik boshqaruvi organlari, huquqni muhofaza qiluvchi organlar, mahalliy davlat hokimiyati organlari, fuqarolarning oʻzini-oʻzi boshqarish organlari, banklar va boshqa tashkilotlar bilan hamkorlik qiladi. 31. Hududlararo inspeksiya faoliyatini baholash har chorakda Qoʻmita tomonidan amalga oshiriladi. 32. Hududlararo inspeksiya faoliyatini baholash natijalari boʻyicha Qoʻmita xulosasi: Hududlararo inspeksiya rahbarlari va xodimlarini ragʻbatlantirish (mukofotlash) yoki intizomiy javobgarlik choralarini koʻrish; Hududlararo inspeksiya faoliyatida aniqlangan kamchiliklarni bartaraf etish va kelgusida uning faoliyatini takomillashtirish boʻyicha choralar koʻrish uchun asos boʻladi. 33. Hududlararo inspeksiyani moliyalashtirish va moddiy-texnika bilan taʼminlash, jumladan, uning xodimlari mehnatiga haq toʻlash budjetdan ajratiladigan mablagʻlar doirasida Davlat budjetidan, Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlari, shuningdek, qonun hujjatlarida taqiqlanmagan boshqa manbalar mablagʻlari hisobiga amalga oshiriladi. 34. Hududlararo inspeksiya xodimlarining ish haqi lavozim maoshi, maxsus unvonlar, koʻp yil xizmat qilganlik uchun ustama haqlar, dam olish va bayram kunlari uchun toʻlovlar, boshqa ustama, qoʻshimcha haqlardan iborat boʻladi hamda u qonun hujjatlarida belgilangan tartibda toʻlanadi. Hududlararo inspeksiya xodimlarining lavozim maoshlariga oylik ustama va qoʻshimchalar Qoʻmita raisi tomonidan tasdiqlanadigan nizomlar asosida toʻlanadi. 35. Hududlararo inspeksiya xodimlarini moddiy ragʻbatlantirish, mukofotlash tartibi va turlari Qoʻmita raisi tomonidan tasdiqlanadigan tartibga asosan belgilanadi. 36. Hududlararo inspeksiya xodimlariga Oʻzbekiston Respublikasi respublika budjeti mablagʻlari hisobidan lavozim maoshlarining 20 foiz miqdorida maxsus ustama belgilanadi. 37. Oʻzbekiston Respublikasi Soliq qoʻmitasining Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlarining Hududlararo inspeksiya tomonidan shakllantirilishi va ulardan foydalanilishi Qoʻmita tomonidan belgilanadi. 38. Hududlararo inspeksiya boshligʻi Hududlararo inspeksiyaning faoliyati toʻgʻrisida Qoʻmita raisi oldida muntazam ravishda hisobot beradi. 39. Qoʻmita raisining oʻrinbosarlari Hududlararo inspeksiya rahbarlariga yuklangan vazifalarni samarali bajarishlari boʻyicha ularning faoliyatini doimiy nazorat qilib boradilar. 40. Har choraklik baho natijalari boʻyicha Hududlararo inspeksiyaning alohida oʻrnak koʻrsatgan rahbarlari va xodimlari ragʻbatlantiriladi yoki yoʻl qoʻyilgan jiddiy kamchiliklari uchun egallab turgan lavozimidan ozod qilishgacha boʻlgan javobgarlikka tortiladi. 41. Hududlararo inspeksiya xodimlariga taʼsir koʻrsatish, shuningdek, faoliyatiga obroʻsizlantirish, yuklangan vazifa va funksiyalarni bajarishiga toʻsqinlik qilish maqsadida aralashish taqiqlanadi va qonun hujjatlarida belgilangan tartibda javobgarlikka sabab boʻladi. 1. Ushbu Nizom Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi (keyingi oʻrinlarda — Hududlararo inspeksiya) faoliyatini tashkil etish tartibini belgilaydi. 2. Hududlararo inspeksiya Oʻzbekiston Respublikasi Coliq qoʻmitasining (keyingi oʻrinlarda — Qoʻmita) mustaqil tarkibiy tuzilmasi hisoblanadi va bevosita Qoʻmita raisiga boʻysunadi. 3. Hududlararo inspeksiyaga raqamli markirovka qoidalariga rioya qilinishi boʻyicha soliq maʼmuriyatchiligini amalga oshirish vazifasi yuklanadi. 4. Hududlararo inspeksiya oʻz faoliyatida Oʻzbekiston Respublikasi Konstitutsiyasiga, Oʻzbekiston Respublikasining Soliq kodeksiga, Oʻzbekiston Respublikasining “Davlat soliq xizmati toʻgʻrisida”gi Qonuniga va boshqa qonunchilik hujjatlariga, Oʻzbekiston Respublikasining Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Qoʻmita qarorlariga hamda ushbu Nizomga amal qiladi. 5. Hududlararo inspeksiya yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhr va blankaga, shuningdek, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida gʻaznachilik hisobvaraqlariga, bank hisobvaraqlariga, shu jumladan, xorijiy valyutadagi hisobvaraqlariga ega. 6. Hududlararo inspeksiyaning rasmiy nomi: a) davlat tilida: toʻliq — “Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi”, qisqartirilgani — “Raqamli markirovka qoidalariga rioya qilinishini nazorat qilish boʻyicha inspeksiya”; b) rus tilida: toʻliq — “Mejregionalnaya nalogovaya inspeksiya po kontrolyu za soblyudeniyem pravil sifrovoy markirovki”, qisqartirilgani — “Inspeksiya po kontrolyu za soblyudeniyem pravil sifrovoy markirovki”; v) ingliz tilida: toʻliq — “Interregional tax inspection for monitoring compliance with digital marking rules”; qisqartirilgani — “Inspection for monitoring compliance with digital marking rules”. 7. Hududlararo inspeksiyaning joylashgan joyi (pochta manzili): Toshkent shahri Abay koʻchasi 8-uy. 8. Hududlararo inspeksiya tomonidan qonunchilik hujjatlarida belgilangan vakolatlari doirasida qabul qilingan qarorlar respublika ijro etuvchi hokimiyat organlari, mahalliy davlat hokimiyati organlari, boshqa tashkilotlar va ularning mansabdor shaxslari, shuningdek, qonunchilik hujjatlariga muvofiq majburiy raqamli markirovka qilinishi lozim boʻlgan mahsulotlar aylanmasi ishtirokchilari uchun bajarish majburiy hisoblanadi. 9. Quyidagilar Hududlararo inspeksiyaning asosiy vazifalari hisoblanadi: raqamli markirovkalangan mahsulotlar aylanmasining barcha bosqichlarida tizimli nazoratni taʼminlash; nazorat, baholash va xavf tahlili sohasida samarali usullarni ishlab chiqish, joriy etish va takomillashtirib borish; majburiy raqamli markirovkalanadigan mahsulotlar turini bosqichma-bosqich kengaytirish uchun amaliy tajriba-sinov (eksperiment) tadbirlarini oʻtkazish; xalqaro standartlar va ilgʻor tajribalarni oʻrganish asosida raqamli markirovkalash tizimini yanada takomillashtirishga qaratilgan takliflar ishlab chiqish; majburiy raqamli markirovkalash tizimi talablari buzilishining oldini olish boʻyicha profilaktika va tushuntirish chora-tadbirlarini amalga oshirish, jumladan, ogohlantirish tizimini qoʻllash; Raqamli markirovkalash va kuzatish milliy axborot tizimini (keyingi oʻrinlarda — markirovkalash axborot tizimi) takomillashtirish, maʼlumotlar bazasini shakllantirish va yuritish asosida tahlil-monitoring tadbirlarini amalga oshirish. 10. Hududlararo inspeksiya oʻziga yuklangan vazifalarga muvofiq quyidagi funksiyalarni bajaradi: a) raqamli markirovkalangan mahsulotlar aylanmasining barcha bosqichlarida tizimli nazoratni taʼminlash sohasida: mahsulotlarga raqamli markirovka qoʻllanilgani, uning toʻgʻriligi va haqiqiyligini barcha bosqichlarda — import qilish, ishlab chiqarish, saqlash, tashish, ulgurji va chakana savdo jarayonlarida tizimli ravishda nazorat qiladi; markirovkalash axborot tizimi orqali markirovkalangan tovarlar harakatini kuzatish asosida huquqbuzarliklarni aniqlab, qoidabuzarliklarni bartaraf etish toʻgʻrisida soliq toʻlovchilarga ogohlantirish yuboradi; qonunchilik hujjatlarida belgilangan tartibda soliq tekshiruvlarini oʻtkazadi; majburiy raqamli markirovkalanishi lozim boʻlgan mahsulotlarni import qilish, ishlab chiqarish, tayyorlash, olish, saqlash, tashish yoki realizatsiya qilish qoidalarini buzish holatlari aniqlanganda, ularni qonunchilik hujjatlarida belgilangan tartibda bartaraf etish choralarini koʻradi; soliq nazoratini amalga oshirishda zamonaviy usullarni qoʻllaydi hamda tashqi va ichki manbalardan kelib tushadigan maʼlumotlarni tahlil qilishning ilgʻor avtomatlashtirilgan usullarini joriy etadi; b) nazorat, baholash va xavf tahlili sohasida samarali usullarni ishlab chiqish, joriy etish va takomillashtirib borish sohasida: markirovkalanadigan mahsulotlarni ishlab chiqaruvchi va import qiluvchilar tomonidan buyurtma va realizatsiya qilingan markirovka kodlarini tahlil qilish orqali tovar qoldiqlarini aniqlaydi; markirovkalanadigan mahsulotlarni realizatsiya qiluvchi ulgurji va chakana savdo korxonalari tomonidan xarid qilingan mahsulotlardagi markirovka kodlarini onlayn nazorat-kassa texnikalari (keyingi oʻrinlarda — ONKM) va elektron hisobvaraq — faktura orqali realizatsiya qilingan mahsulotlardagi markirovka kodlari bilan solishtirish orqali tahlil qiladi; markirovkalanadigan mahsulotlarni realizatsiya qiluvchi ulgurji va chakana savdo korxonalari tomonidan markirovkani oʻqish qurilmalari (2D-skaner) orqali ONKM cheklarida realizatsiya qilingan mahsulotlardagi markirovka kodlari aks ettirilgani yoki ettirilmagani holatlarini tahlil qiladi; majburiy raqamli markirovkalash qoidalarini buzish holatlari boʻyicha soliq xavfi darajasini baholash uchun mezonlarni ishlab chiqadi; v) majburiy raqamli markirovkalanadigan mahsulotlar turkumini bosqichma-bosqich kengaytirish uchun amaliy tajriba-sinov (eksperiment) tadbirlarini oʻtkazish sohasida: ayrim turdagi mahsulotlarni Oʻzbekiston Respublikasi hududiga noqonuniy olib kirish (import qilish), ishlab chiqarish (shu jumladan, kontrafakt mahsulotlarni) va aylanmasiga qarshi kurashish maqsadida majburiy raqamli markirovkalanadigan mahsulotlar tarkibiga qoʻshish yuzasidan taklif ishlab chiqadi; tajriba tariqasida yangi mahsulot guruhlari boʻyicha raqamli markirovkalash loyihalarini amaliyotga joriy qiladi va monitoringini yuritadi; soliq solish bazasini kengaytirish maqsadida markirovka tizimi ishtirokchilari hamda mahsulot turlari toʻliq hisobga olinishini taʼminlaydi; mahsulotlarni ishlab chiqarish va olib kirish (import qilish) bosqichida markirovkalash jarayonlarini tizimli oʻrganadi, tahlil qiladi va ushbu jarayonlarni optimallashtiradi; g) xalqaro standartlar va ilgʻor tajribalarni oʻrganish asosida raqamli markirovkalash tizimini yanada takomillashtirishga qaratilgan takliflarni ishlab chiqish sohasida: majburiy raqamli markirovkalash tizimini rivojlantirish hamda uning afzalliklari va imkoniyatlarini kengaytirish boʻyicha xalqaro tajribani oʻrganadi; ilgʻor xorijiy tajribalarni oʻrganish asosida raqamli markirovkalash tizimini yanada takomillashtirishga qaratilgan takliflarni ishlab chiqadi; majburiy raqamli markirovkalash tizimi joriy qilingan xorijiy davlatlar bilan hamkorlikni (integratsiyani) yoʻlga qoʻyadi hamda markirovka kodlarini oʻzaro tan olish ishlarini amalga oshiradi; ayrim turdagi mahsulotlarning raqamli markirovkalash tizimi samaradorligini tahlil qilgan holda, uni takomillashtirish boʻyicha takliflar tayyorlaydi; d) raqamli markirovkalash tizimi talablari buzilishining oldini olish boʻyicha profilaktika va tushuntirish chora-tadbirlarini amalga oshirish, jumladan, ogohlantirish tizimini qoʻllash sohasida: majburiy raqamli markirovkalash tizimining afzalliklarini tushuntirish boʻyicha yillik media-rejani ishlab chiqadi hamda ommaviy axborot vositalari va ijtimoiy tarmoqlarda keng yoritib boradi; raqamli markirovkalash tizimi talablari va qoidalari yuzasidan yuridik va jismoniy shaxslarning murojaatlarini koʻrib chiqadi va ular boʻyicha tushuntirishlar beradi; majburiy raqamli markirovkalash tizimiga oid normativ-huquqiy hujjatlar va ular boʻyicha oʻzgarishlarning mazmun-mohiyatini seminarlar, brifinglar, davra suhbatlari va boshqa tadbirlarni tashkil etish orqali tadbirkorlik subyektlari hamda aholiga yetkazish boʻyicha ishlarni amalga oshiradi; soliq toʻlovchini yoki uning vakilini majburiy raqamli markirovalash qoidalarining buzilgani hamda ushbu qoidabuzarliklarni bartaraf etish toʻgʻrisida rasmiy ogohlantiradi; majburiy raqamli markirovkalash qoidalariga oid huquqbuzarliklar profilaktikasini amalga oshiradi, shu jumladan, ushbu huquqbuzarliklar sodir etilishi sabablarini aniqlaydi va bartaraf etadi, shuningdek, huquqbuzarliklar profilaktikasini bevosita amalga oshiradigan va unda ishtirok etadigan boshqa organlar va tashkilotlar bilan hamkorlik qiladi; majburiy raqamli markirovkalash qoidalariga oid huquqbuzarliklar sodir etgan soliq toʻlovchilar hisobini yuritadi, ushbu maʼlumotlarni tahlil qiladi; e) markirovkalash axborot tizimini takomillashtirish, maʼlumotlar bazasini shakllantirish va yuritish asosida tahlil-monitoring tadbirlarini amalga oshirish sohasida: markirovkalash axborot tizimi operatori bilan birgalikda markirovkalash axborot tizimining uzluksiz ishlashini taʼminlaydi; majburiy raqamli markirovkalash tizimining maʼlumotlar bazasini shakllantirish va yuritish asosida tahlil-monitoring tadbirlarini amalga oshiradi; mahsulotlarni ishlab chiqarish va olib kirish (import qilish) bosqichida markirovkalash jarayonlarini tizimli oʻrganish, tahlil qilish va ushbu jarayonlarni takomillashtirish va raqamlashtirishni amalga oshiradi. markirovkalash axborot tizimini takomillashtirish boʻyicha takliflar tayyorlaydi va uni amalga oshirish choralarini koʻradi. 11. Hududlararo inspeksiya oʻziga yuklangan vazifalar va funksiyalarni bajarish uchun quyidagi huquqlarga ega: 1) markirovkalash axborot tizimi orqali markirovkalangan tovarlar harakatini kuzatish asosida aniqlangan huquqbuzarliklar yuzasidan masofaviy soliq tekshiruvini oʻtkazish; 2) soliq toʻlovchilardan Hududlararo inspeksiya vakolatiga kiruvchi masalalar boʻyicha qarorlar qabul qilish uchun zarur boʻlgan maʼlumotlar va materiallarni soʻrash va olish; 3) qonunchilik hujjatlarida belgilangan tartibda soliq toʻlovchilarning buxgalteriya va soliq hisobi axborot tizimlaridan, shuningdek, hisob hujjatlaridan foydalanish; 4) respublika ijro etuvchi hokimiyat organlari, mahalliy davlat hokimiyati organlari va boshqa tashkilotlardan Hududlararo inspeksiya vakolatiga kiruvchi masalalarni hal qilish uchun zarur boʻlgan axborotlar, maʼlumotlar va maʼlumotnomalarni soʻrash va bepul olish; 5) vakolatli organlardan soliq toʻlovchilarga litsenziya va (yoki) boshqa ruxsat beruvchi hujjatlar berilgani, shuningdek, ularning bekor qilingani, amal qilishi toʻxtatilgani yoki tugatilgani toʻgʻrisidagi maʼlumotlarni talab qilib olish; 6) huquqbuzarlik holatlari aniqlanganda mansabdor shaxslar hamda fuqarolarga tushuntirish berish uchun ularni Hududlararo inspeksiyaga belgilangan tartibda taklif qilish; 7) qonunchilik hujjatlarida belgilangan tartibda majburiy raqamli markirovkalash qoidalariga oid huquqbuzarliklar toʻgʻrisidagi ishlarni koʻrib chiqish hamda soliq toʻlovchilarga nisbatan moliyaviy jarimalar qoʻllash; 8) Oʻzbekiston Respublikasining Soliq kodeksida belgilangan holatlarda chet tilida tuzilgan hujjatlarning davlat tiliga tarjimasini notarial tasdiqlangan holda talab qilish; 9) Hududlararo inspeksiya vakolatlari doirasida masalalarni ishlab chiqish uchun belgilangan tartibda shartnoma asosida ekspertiza tayinlash, shuningdek, soliq nazoratining shakllarini amalga oshirish uchun ilmiy va boshqa tashkilotlar, mutaxassislar, shu jumladan, tarjimonlar va ekspertlarni jalb qilish; 10) soliq toʻlovchilarga nisbatan soliq nazoratining shakllarini amalga oshirish boʻyicha oʻzaro hamkorlikni taʼminlash uchun Qoʻmita markaziy apparati tarkibiy tuzilmalarining xodimlarini jalb qilish, shu maqsadda ekspert hamda ishchi guruhlar tashkil etish; 11) nazorat tadbirlari natijasida nazorat obyektlari mansabdor shaxslari harakatlarida jinoyat alomatlari mavjud huquqbuzarlik holatlari aniqlanganda, hujjatlarni huquqni muhofaza qiluvchi organlarga taqdim etish; 12) davlat soliq xizmati organlarining tizimidagi mavjud hujjatlardan foydalanish huquqini olish; 13) davlat soliq xizmati organlarining axborot-kommunikatsiya texnologiyalari maʼlumotlar bazasidan foydalanish huquqini olish; 14) foydalanish huquqi faqat Hududlararo inspeksiya xodimlariga beriladigan lokal axborot tarmoqlardan foydalanish, oʻzining dasturiy mahsulotlari va axborot tizimlarini yaratish; 15) faoliyatining asosiy vazifalari boʻyicha koʻrsatkichlar bajarilishini hisobga olib, Hududlararo inspeksiya xodimlarini Qoʻmita bilan kelishilgan holda moddiy ragʻbatlantirish, alohida ustamalarni belgilash; 16) qonunchilik hujjatlariga asosan davlat soliq xizmati organlarining vakolat doirasiga kiradigan boshqa huquqlaridan foydalanish. 12. Hududlararo inspeksiya quyidagilar uchun javobgardir: Hududlararo inspeksiyaga yuklangan funksiya va vazifalarning sifatli va oʻz vaqtida bajarilishini taʼminlash; soliq toʻlovchilar tomonidan jarimalarning Davlat budjetiga tushishini taʼminlash, shuningdek, ularning soliq solinadigan bazasini kengaytirishga yoʻnaltirilgan takliflar ishlab chiqish; Qoʻmitaga kiritiladigan hujjat loyihalari hamda takliflar, shuningdek, ular tomonidan qabul qilinadigan qarorlarning sifati, natijalari va oqibati; davlat soliq xizmati organlarini rivojlantirish boʻyicha dasturlar, chora-tadbirlar rejalari, “yoʻl xaritalari” va boshqa dasturiy hujjatlarning samarali amalga oshirilishi, muammoli masalalar hal etilishi; soliq toʻlovchilarning huquqlari va qonuniy manfaatlarini himoya qilish va ularga rioya qilishlarini taʼminlash. 13. Quyidagilar Hududlararo inspeksiya boshligʻining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasining Soliq kodeksi, shuningdek, boshqa normativ-huquqiy hujjatlar talablariga rioya qilish; Hududlararo inspeksiya faoliyatiga umumiy rahbarlik qilish, mazkur Nizom va boshqa qonunchilik hujjatlari bilan Hududlararo inspeksiyaga yuklangan funksiya va vazifalarning bajarilishini tashkil qilish; Oʻzbekiston Respublikasi Prezidenti va Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiya xodimlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, qonunchilik talablariga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish choralarini koʻrish; Qoʻmita Hayʼati qarorlari, Qoʻmita raisi va uning oʻrinbosarlari buyruqlari va topshiriqlarining oʻz vaqtida va sifatli ijrosini taʼminlash; oʻz oʻrinbosari vakolatlarini belgilash, ular oʻrtasida vazifalarni taqsimlash, Hududlararo inspeksiyaning boshqa mansabdor shaxslari vakolatlarini belgilash, Hududlararo inspeksiya faoliyatining alohida uchastkalariga rahbarlik qilish uchun oʻz oʻrinbosari va boshqa mansabdor shaxslarning shaxsiy masʼuliyati darajasini belgilash; Hududlararo inspeksiyaning faoliyatini rejalashtirilishni tashkil qilish hamda inspeksiyaning va oʻz oʻrinbosarining har choraklik ishlar rejalarini tasdiqlash, ularning bajarilishi yuzasidan nazoratni taʼminlash; Hududlararo inspeksiya tizimidagi kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Hududlararo inspeksiyaning kadrlar zaxirasini shakllantirish; Qoʻmita nomenklaturasiga kiradigan vakant lavozimlarga taklif etilgan kadrlar, shuningdek, Hududlararo inspeksiyaga ishga qabul qilinayotgan boshqa kadrlarning professionalligi, oʻz ishini bilishi, amaliy tajribasi, yuqori darajadagi ishchanlik va maʼnaviy-axloqiy fazilatlari kafolatini taʼminlash; Hududlararo inspeksiya boshligʻi va xodimlari xizmat safarlarini qonunchilik hujjatlari talablariga toʻla muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; Hududlararo inspeksiya xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarini ragʻbatlantirish hamda intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflar kiritish, ularning shaxsiy javobgarligini oshirishga doir tizimli choralar koʻrish; Hududlararo inspeksiya xodimlarining Qoʻmita tomonidan belgilangan tartibda tasdiqlanadigan xodimlarning odob-axloq qoidalariga rioya qilishlarini taʼminlash; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirish boʻyicha chora-tadbirlarni ishlab chiqish hamda amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; Hududlararo inspeksiya xodimlarining faoliyati samaradorligini hamda natijadorligini tizimli tanqidiy tahlil qilish, majlislarda ularning shaxsiy hisobotlarini eshitish, yakunlari boʻyicha zarur choralar koʻrish; Hududlararo inspeksiya faoliyatiga oid masalalar boʻyicha qonunchilik hujjatlarini takomillashtirish, shuningdek, davlat xizmatlarini koʻrsatishning samaradorligi, sifatliligi va ochiqligini oshirish boʻyicha takliflar ishlab chiqish hamda ularni koʻrib chiqish uchun Qoʻmita rahbariyatiga kiritish; Hududlararo inspeksiya xodimlarini tizimli qayta tayyorlash va ularning malakasini oshirish boʻyicha tashabbus koʻrsatish; belgilangan tartibda rahbarlar va mutaxassislarni attestatsiyadan oʻtkazish boʻyicha ishchi komissiyani tashkil qilish, shuningdek, ularga belgilangan tartibda maxsus unvonlar berish toʻgʻrisida takliflar kiritish; soliq toʻlovchilarning murojaatlarini koʻrib chiqish boʻyicha samarali ishlarni tashkil qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, qonunchilik hujjatlariga muvofiq ularning faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan soliq toʻlovchilarning murojaatlarini oʻz vaqtida va toʻlaqonli koʻrib chiqish; davlat sirlariga kiritilgan axborot va maxfiy axborot bilan ishlashda qonunchilik hujjatlari talablariga rioya qilish. 14. Quyidagilar Hududlararo inspeksiya boshligʻi oʻrinbosarining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasining Soliq kodeksi, shuningdek, boshqa normativ-huquqiy hujjatlar talablariga rioya qilish; boshliq vaqtincha boʻlmaganda, uning vazifalarini majburiyatlar taqsimotiga muvofiq tegishli buyruq asosida bajarish; Hududlararo inspeksiyaning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash; mutasaddilik qilinadigan tarkibiy boʻlinmalar tomonidan tovarlarni majburiy raqamli markirovkalash nazorati yuzasidan belgilangan koʻrsatkichlarga soʻzsiz erishishni taʼminlash, shuningdek, tovarlarni markirovkalash jarayonida agregatsiyalash tizimini yoʻlga qoʻyish choralarini koʻrish, tarkibiy boʻlinmalar rahbarlarining hisobotlarini muntazam ravishda eshitib borish va qayd etilgan koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy boʻlinmalar rahbarlarining har choraklik rejalarini tasdiqlash, ularning bajarilishi yuzasidan nazoratni taʼminlash; Oʻzbekiston Respublikasi Prezidenti va Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiyada tarkibiy boʻlinmalar rahbarlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, qonunchilik talablariga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish boʻyicha choralar koʻrish; Qoʻmita Hayʼati qarorlari, Qoʻmita raisi va uning oʻrinbosarlari, shuningdek, Hududlararo inspeksiya boshligʻining buyruqlari va topshiriqlarining ijrosini taʼminlash; mutasaddilik qilinadigan tarkibiy boʻlinmalarda kadrlarni tanlash va joy-joyiga qoʻyish boʻyicha boshliqqa takliflar kiritish, ularning professionalligi, oʻz ishini bilishi, amaliy tajriba, yuqori darajadagi ishchanlik va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish boʻyicha choralar koʻrish; xizmat safarlarini qonunchilik hujjatlari talablariga toʻla muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; mutasaddilik qilinadigan tarkibiy boʻlinmalar rahbarlari va xodimlarining faoliyati samaradorligini hamda natijadorligini tizimli tanqidiy tahlil qilish, majlislarda ularning shaxsiy hisobotlarini eshitish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflarni Hududlararo inspeksiya boshligʻiga kiritish, funksional majburiyatlar va yuklangan vazifalar bajarilishi uchun ularning shaxsiy masʼuliyatini oshirish boʻyicha tizimli choralar koʻrish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirish boʻyicha chora-tadbirlarni ishlab chiqish hamda amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; soliq toʻlovchilarning murojaatlarini koʻrib chiqish boʻyicha samarali ishlarni tashkil qilish; davlat sirlariga kiritilgan axborot va maxfiy axborot bilan ishlashda qonunchilik hujjatlari talablariga rioya qilish; 15. Quyidagilar Hududlararo inspeksiya tarkibiy boʻlinmalari rahbarlarining asosiy funksional majburiyatlari hisoblanadi: Oʻzbekiston Respublikasi Konstitutsiyasi va qonunlari, Oʻzbekiston Respublikasining Soliq kodeksi, shuningdek, boshqa normativ-huquqiy hujjatlar talablariga rioya qilish; tarkibiy boʻlinmalar faoliyatiga bevosita rahbarlik qilish, ushbu boʻlinmalarga yuklangan vazifalar va funksiyalarning bajarilishini tashkil etish; tarkibiy boʻlinmalarning tovarlarni majburiy markirovkalash nazorati yuzasidan belgilangan koʻrsatkichlarga soʻzsiz erishishini taʼminlashga qaratilgan qoʻshimcha choralar koʻrish boʻyicha takliflarni mutasaddilik qiladigan Hududlararo inspeksiya boshligʻi oʻrinbosariga kiritish; Oʻzbekiston Respublikasi Prezidenti va Vazirlar Mahkamasi hujjatlari va topshiriqlarining bajarilishini taʼminlash, Hududlararo inspeksiya xodimlarining ijro intizomini mustahkamlash boʻyicha amaliy kompleks chora-tadbirlarni amalga oshirish, shuningdek, tarkibiy boʻlinmalar xodimlarining qonunchilik talablariga muvofiq topshiriqlarning oʻz vaqtida va sifatli bajarilishi uchun shaxsiy javobgarligini oshirish boʻyicha choralar koʻrish; Qoʻmita Hayʼati qarorlari, Qoʻmita raisi va uning oʻrinbosarlari, Hududlararo inspeksiya boshligʻi va uning oʻrinbosari buyruqlari va topshiriqlarining oʻz vaqtida va sifatli bajarilishini taʼminlash; tarkibiy boʻlinmalarning har choraklik ish rejalari ishlab chiqilishini taʼminlash, tasdiqqa kiritish, ularda belgilangan vazifalar va tadbirlarning oʻz vaqtida va sifatli bajarilishini taʼminlash; tarkibiy boʻlinmalarga yuklangan vazifalarning ijrosini muvofiqlashtirish va nazorat qilish; tarkibiy boʻlinmalar faoliyati masalalaridagi qonunchilik hujjatlarini takomillashtirish boʻyicha takliflar ishlab chiqish va ularni Hududlararo inspeksiya rahbariyatiga koʻrib chiqish uchun kiritish; boshliq oʻrinbosariga kadrlarni tanlash va joy-joyiga qoʻyishda takliflar berish, ularning professionalligi, oʻz ishini bilishi, amaliy tajriba, yuqori darajadagi ishchanlik va maʼnaviy-axloqiy fazilatlarga ega ekanligi kafolatini taʼminlash, ularning kasbiy malakasini oshirish boʻyicha choralar koʻrish, boʻlinmalarda kadrlar zaxirasini shakllantirish; xizmat safarlarini qonunchilik hujjatlari talablariga toʻla muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanilishini taʼminlash; tarkibiy boʻlinmalar xodimlari faoliyatining samaradorligini va natijadorligini tizimli tanqidiy tahlil qilish, majlislarda ularning shaxsiy hisobotlarini eshitish, natijalari boʻyicha zarur choralar koʻrish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq Hududlararo inspeksiya faoliyati doirasida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirish boʻyicha chora-tadbirlar ishlab chiqish hamda amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; soliq toʻlovchilarning murojaatlarini koʻrib chiqish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, qonunchilik hujjatlariga muvofiq ularning faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan yirik soliq toʻlovchilarning murojaatlarini oʻz vaqtida va toʻlaqonli koʻrib chiqish; davlat sirlariga kiritilgan axborot va maxfiy axborot bilan ishlashda qonunchilik hujjatlari talablariga rioya qilish. 16. Hududlararo inspeksiya boshligʻi: Hududlararo inspeksiyaga yuklangan vazifa va funksiyalarning bajarilishi; mazkur Nizomning 12-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 13-bandida belgilangan oʻz funksional vazifalarining sifatli bajarilishi uchun shaxsan javob beradi. 17. Hududlararo inspeksiya boshligʻi oʻrinbosari: Hududlararo inspeksiyaning mutasaddilik qilinadigan tarkibiy boʻlinmalari tomonidan Hududlararo inspeksiyaga yuklangan vazifa va funksiyalarning bajarilishi; mutasaddilik qilinadigan masalalar boʻyicha mazkur Nizomning 12-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 14-bandida belgilangan oʻz funksional vazifalarining sifatli bajarilishi uchun shaxsan javob beradilar. 18. Hududlararo inspeksiyaning tarkibiy boʻlinmalari rahbarlari: tegishli tarkibiy boʻlinmalariga yuklangan vazifa va funksiyalarning amalga oshirilishi; vakolatiga kiradigan masalalar boʻyicha mazkur Nizomning 12-bandida nazarda tutilgan Hududlararo inspeksiya javobgarligi sohalari boʻyicha; mazkur Nizomning 15-bandida belgilangan oʻz funksional vazifalarining sifatli bajarilishi uchun shaxsan javob beradilar. 19. Hududlararo inspeksiyaning xodimlari: oʻz funksional vazifalarini bajarmasligi yoki toʻlaqonli bajarmasligi, ijro intizomini buzganliklari; noqonuniy harakatlari (harakatsizligi) oqibatida soliq toʻlovchilarga moddiy va maʼnaviy zarar yetkazganliklari; oʻzlarining noqonuniy harakatlari (harakatsizligi) oqibatida soliq toʻlovchilarning ishlab chiqarish hajmi kamaygani va soliqqa tortish bazasining pasaygani; qonunchilik hujjatlariga muvofiq boʻlmagan qarorlar qabul qilganliklari; qonunchilik hujjatlarida nazarda tutilgan boshqa huquqbuzarliklar uchun qonunchilik hujjatlarida belgilangan tartibda javob beradilar. 20. Hududlararo inspeksiyaning shtatdagi xodimlari soni Qoʻmita raisi tomonidan tasdiqlanadi. 21. Hududlararo inspeksiyaga Qoʻmita raisi tomonidan lavozimga tayinlanadigan va lavozimdan ozod qilinadigan boshliq rahbarlik qiladi. 22. Hududlararo inspeksiya boshligʻi: Qoʻmita raisining mutasaddilik qiladigan oʻrinbosarining tavsiyasiga koʻra Qoʻmita raisi tomonidan lavozimga tayinlanadigan bir nafar oʻrinbosarga ega boʻladi; oʻz faoliyatida Qoʻmita raisiga boʻysunadi va unga hisobot beradi. 23. Hududlararo inspeksiya boshligʻi boʻlmaganda, uning vakolatlari majburiyatlari taqsimotiga muvofiq oʻrinbosari tomonidan amalga oshiriladi. 24. Lavozimga tayinlash va lavozimdan ozod qilish funksiyalari: Hududlararo inspeksiyaning tarkibiy boʻlinmalari boshliqlari Hududlararo inspeksiya boshligʻining tavsiyasiga koʻra Qoʻmita raisi tomonidan; Hududlararo inspeksiyaning tarkibiy boʻlinmalari boshliqlari oʻrinbosarlari va boshqa xodimlari Hududlararo inspeksiya boshligʻi tomonidan amalga oshiriladi. 25. Mavqeyi, mehnatga haq toʻlash va moddiy ragʻbatlantirish shartlari boʻyicha Hududlararo inspeksiya boshligʻi va uning oʻrinbosari tegishli ravishda Yirik soliq toʻlovchilar boʻyicha hududlararo soliq inspeksiyasi boshligʻi va oʻrinbosariga, Hududlararo inspeksiyaning xodimlari esa — Yirik soliq toʻlovchilar boʻyicha hududlararo soliq inspeksiyasi xodimlariga tenglashtiriladi. 26. Hududlararo inspeksiyaning mansabdor shaxslariga maxsus unvonlar berish va ulardan mahrum qilish tartibi Yirik soliq toʻlovchilar boʻyicha hududlararo soliq inspeksiyasining mansabdor shaxslari uchun belgilangan tartibda amalga oshiriladi. 27. Hududlararo inspeksiya tarkibiy boʻlinmalarining Qoʻmita markaziy apparati tarkibiy boʻlinmalari hamda hududiy davlat soliq xizmati organlari bilan hamkorligi Hududlararo inspeksiya tarkibiy boʻlinmalarining rahbarlari tomonidan amalga oshiriladi. 28. Hududlararo inspeksiya boʻlinmalarining Qoʻmita markaziy apparati tarkibiy boʻlinmalari va hududiy davlat soliq xizmati organlari bilan hamkorligi axborot almashish va qonunchilik hujjatlarida belgilangan soliq nazoratining shakllarini amalga oshirishga asoslangan. 29. Hududlararo inspeksiya tarkibiy boʻlinmalarining Qoʻmita markaziy apparati boʻlinmalari va hududiy davlat soliq xizmati organlari bilan hamkorligi jarayonida vujudga keladigan tushunmovchiliklar Qoʻmita raisining topshirigʻiga muvofiq uning tegishli oʻrinbosarlari tomonidan koʻrib chiqiladi. Ushbu koʻrib chiqishda tushunmovchiliklar tartibga solinmagan holatlarda, ular boʻyicha qaror bevosita Qoʻmita raisi tomonidan qabul qilinadi. 30. Hududlararo inspeksiya va uning tarkibiy boʻlinmalari oʻzlarining vazifa va funksiyalarini bajarishda respublika v mahalliy ijro etuvchi hokimiyat organlari, huquqni muhofaza qiluvchi organlar, fuqarolarning oʻzini oʻzi boshqarish organlari, banklar va boshqa tashkilotlar bilan hamkorlik qiladi. 31. Hududlararo inspeksiya faoliyati har chorakda Qoʻmita tomonidan baholanadi. 32. Hududlararo inspeksiya faoliyatini baholash natijalari boʻyicha Qoʻmita xulosasi: Hududlararo inspeksiya rahbarlari va xodimlarini ragʻbatlantirish (mukofotlash) yoki ularga intizomiy javobgarlik choralarini koʻrish; Hududlararo inspeksiya faoliyatida aniqlangan kamchiliklarni bartaraf etish va kelgusida uning faoliyatini takomillashtirish boʻyicha choralar koʻrish uchun asos boʻladi. 33. Hududlararo inspeksiyani moliyalashtirish va moddiy-texnika bilan taʼminlash, jumladan, uning xodimlari mehnatiga haq toʻlash budjetdan ajratiladigan mablagʻlar doirasida Oʻzbekiston Respublikasi Davlat budjetidan, Qoʻmitaning Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlari, shuningdek, qonunchilik hujjatlarida taqiqlanmagan boshqa manbalar hisobidan amalga oshiriladi. 34. Hududlararo inspeksiya xodimlarining ish haqi lavozim maoshi, maxsus unvonlar, koʻp yil xizmat qilganlik uchun ustama haqlar, dam olish va bayram kunlari ishlaganlik uchun toʻlovlar, ustama, qoʻshimcha haqlardan iborat boʻladi hamda qonunchilik hujjatlarida belgilangan tartibda toʻlanadi. Hududlararo inspeksiya xodimlarining lavozim maoshlariga oylik ustama va qoʻshimchalar amaldagi qonunchilik hujjatlarida belgilangan tartiblar asosida toʻlanadi. 35. Hududlararo inspeksiya xodimlariga Oʻzbekiston Respublikasi respublika budjeti mablagʻlari hisobidan lavozim maoshlarining 20 foizi miqdorida maxsus ustama belgilanadi. 36. Qoʻmitaning Moddiy yordam, ijtimoiy himoya, soliq organlarini rivojlantirish va koʻzda tutilmagan xarajatlar maxsus jamgʻarmasi mablagʻlarining Hududlararo inspeksiya tomonidan shakllantirilishi va ulardan foydalanilishi Qoʻmita tomonidan belgilanadi. 37. Hududlararo inspeksiya boshligʻi Hududlararo inspeksiyaning faoliyati toʻgʻrisida Qoʻmita raisiga muntazam ravishda hisobot beradi. 38. Qoʻmita raisining oʻrinbosarlari Hududlararo inspeksiya rahbarlariga yuklangan vazifalarni samarali bajarishlari boʻyicha ularning faoliyatini doimiy nazorat qilib boradilar. 39. Har choraklik baholash natijalari boʻyicha Hududlararo inspeksiyaning alohida oʻrnak koʻrsatgan rahbarlari va xodimlari ragʻbatlantiriladi yoki yoʻl qoʻyilgan jiddiy kamchiliklari uchun egallab turgan lavozimidan ozod qilishgacha boʻlgan javobgarlikka tortiladi. 40. Hududlararo inspeksiyasiga ushbu Nizomda belgilanmagan vazifa va funksiyalarni yuklash, shuningdek, Qoʻmitaning tovarlarni markirovkalash nazorati bilan shugʻullanuvchi tegishli boshqarmadan boshqa tuzilmalar tomonidan topshiriqlar berilishiga yoʻl qoʻyilmaydi. 41. Hududlararo inspeksiya xodimlariga taʼsir koʻrsatish, shuningdek, ularni obroʻsizlantirish, yuklangan vazifa va funksiyalarni bajarishiga toʻsqinlik qilish maqsadida faoliyatiga aralashish taqiqlanadi va qonunchilik hujjatlarida belgilangan tartibda javobgarlikka sabab boʻladi. 1. Ushbu Nizom Oʻzbekiston Respublikasi davlat soliq xizmati organlariga (keyingi oʻrinlarda soliq organlari deb ataladi) mansabdor shaxslarni xizmatga qabul qilish va ularni boʻshatish, ular tomonidan xizmatni oʻtash, maxsus unvonlar berish va ulardan mahrum qilish, ularni ragʻbatlantirish va intizomiy javobgarlikka tortish tartibini belgilaydi. 2. Ushbu Nizomda quyidagi asosiy tushunchalardan foydalaniladi: rahbarlik lavozimlari — soliq organlarining boshqaruv funksiyalarini amalga oshiruvchi, xodimlarga rahbarlik qiluvchi, tegishli qarorlarni ishlab chiquvchi va qabul qiluvchi, soliq organlari faoliyati jarayonlarini rejalashtiruvchi, nazorat qiluvchi va tartibga soluvchi, qoʻyilgan maqsadga erishish hamda soliq organlariga yuklangan vazifalar va funksiyalarni bajarish uchun zarur tashkiliy-texnik shart-sharoitlar bilan taʼminlovchi xodimlari lavozimlari; inspektorlar tarkibi lavozimlari — mazkur bandning ikkinchi xatboshida koʻrsatilgan vakolatlar berilmagan holda soliq organlariga yuklangan vazifalar va funksiyalarni bajaruvchi soliq organlari xodimlari lavozimlari. 3. Soliq organlari mansabdor shaxslariga (keyingi oʻrinlarda mansabdor shaxslar deb ataladi) soliq organlarida boshqaruv xodimlarining shtatidagi lavozimlarni egallab turgan shaxslar kiradi va ularga egallab turgan lavozimlariga hamda uzoq muddat ishlaganligiga muvofiq ravishda quyidagi maxsus unvonlar beriladi: soliq xizmatining bosh davlat maslahatchisi; soliq xizmatining I darajali davlat maslahatchisi; soliq xizmatining II darajali davlat maslahatchisi; soliq xizmatining III darajali davlat maslahatchisi; soliq xizmatining I darajali maslahatchisi; soliq xizmatining II darajali maslahatchisi; soliq xizmatining III darajali maslahatchisi; soliq xizmatining I darajali inspektori; soliq xizmatining II darajali inspektori; soliq xizmatining III darajali inspektori; soliq xizmatining inspektori. Ishlab chiqarish xodimlariga texnik va xizmat koʻrsatuvchi xodimlar toifasiga mansub boʻlmagan soliq organlarida shtat lavozimlarini egallab turgan mutaxassislar kiradi. Mutaxassislarning (ishlab chiqarish xodimlarining) shtatlar soni quyidagi tartibda belgilanadi: Tadbirkorlikni qoʻllab-quvvatlash boʻlimi (shuʼbasi): har 100 ming nafar aholiga hisoblab chiqqanda (koʻp tomonga yaxlitlanadigan 1:2 nisbatda) 1 shtat birligi — tuman (shahar) soliq inspeksiyalarida; 2 shtat birligi — Qoraqalpogʻiston Respublikasi, viloyatlar va Toshkent shahar soliq boshqarmalarida; 2 shtat birligi — Oʻzbekiston Respublikasi Soliq qoʻmitasining (keyingi oʻrinlarda — Qoʻmita) markaziy apparatida; navbatchi qism va idoraviy qoʻriqlash: 15 shtat birligi — Qoʻmita markaziy apparatida; 3 shtat birligi — Qoʻmitaning hududiy tuzilmalari hamda Yirik soliq toʻlovchilar boʻyicha hududlararo soliq inspeksiyasida; soliq toʻlovchilarning buxgalteriya hisobini yuritish va huquqiy qoʻllab-quvvatlash xizmatida (soliq boshqarmalarida va tuman (shahar) soliq inspeksiyalarida) — 2 shtat birligi. 4. Soliq organlarida xizmatga oʻzlarining kasb malakasi, ishchanlik, shaxsiy va maʼnaviy-axloqiy sifatlariga, maʼlumoti darajasiga va salomatligiga koʻra soliq organlariga yuklangan vazifalarning bajarilishini taʼminlashga qodir boʻlgan Oʻzbekiston Respublikasi fuqarolari qabul qilinadilar. 5. Qoʻmita raisi Oʻzbekiston Respublikasi Bosh vazirining taqdimnomasiga binoan Oʻzbekiston Respublikasi Prezidenti tomonidan lavozimga tayinlanadi va egallab turgan lavozimidan Oʻzbekiston Respublikasi Prezidenti tomonidan ozod qilinadi. Qoʻmita raisining birinchi oʻrinbosari, rais oʻrinbosarlari, Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari Oʻzbekiston Respublikasi Prezidenti tomonidan lavozimga tayinlanadilar va lavozimdan ozod qilinadilar. Qoʻmita markaziy apparatining ushbu band birinchi va ikkinchi xatboshilarida sanab oʻtilmagan mansabdor shaxslari, Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari oʻrinbosarlari, Qoraqalpogʻiston Respublikasi, viloyatlar va Toshkent shahar soliq boshqarmalari boʻlimlari (shuʼbalari) boshliqlari, Qoraqalpogʻiston Respublikasi, viloyatlar va Toshkent shahar soliq boshqarmalari soliq organlari faoliyatini nazorat qilish va shaxsiy xavfsizlik boʻlimlari mansabdor shaxslari, Yirik soliq toʻlovchilar boʻyicha hududlararo soliq inspeksiyasi va Raqamli markirovka qoidalariga rioya qilinishini nazorat qilish boʻyicha hududlararo soliq inspeksiyasi boshliqlari va boshliqlar oʻrinbosarlari, boʻlimlar (shuʼbalar) boshliqlari hamda shaxsiy xavfsizlik boʻlimlari mansabdor shaxslari, shuningdek, tumanlar (shaharlar) soliq inspeksiyalari boshliqlari belgilangan tartibda Qoʻmita raisining buyrugʻi bilan lavozimga tayinlanadilar. Ushbu bandning birinchi — uchinchi xatboshilarda sanab oʻtilmagan mansabdor shaxslar tegishli soliq organi rahbari tomonidan tayinlanadilar. 6. Soliq organlarining ishlab chiqarish xodimlari tarkibi lavozimlari oʻrta maxsus, kasb-hunar taʼlimi darajasidan kam boʻlmagan iqtisodiyot, huquq, kompyuter texnologiyalari va informatika taʼlimi sohasidagi yoʻnalishlar va mutaxassisliklar boʻyicha maʼlumotga ega boʻlgan shaxslar tomonidan egallanadi. Ayrim hollarda soliq organlariga xizmatga boshqa sohalarda oliy maʼlumotga ega boʻlgan, korxonalar va alohida tarmoqlarga soliq solish va ularning moliyaviy faoliyatini tahlil qilish sohasida zarur bilimlarga ega boʻlgan xodimlar qabul qilinishi mumkin. Soliq organlarining, Oʻzbekiston Respublikasi Prezidenti tomonidan tayinlanadiganlardan tashqari, rahbarlik hamda inspektorlik lavozimlari tanlov asosida mazkur bandning birinchi xatboshisida koʻrsatilgan taʼlim sohasidagi yoʻnalishlar va mutaxassisliklar boʻyicha oliy maʼlumotga ega boʻlgan shaxslar tomonidan egallanadi. Tanlovlar oʻtkazish, xizmatga qabul qilish va boshqa doimiy ishga oʻtkazish tartibi mehnatga oid qonun hujjatlariga muvofiq Qoʻmita tomonidan belgilanadi. 7. Quyidagi shaxslar: Oʻzbekiston Respublikasi fuqarosi boʻlmagan; jinoyat sodir etganligi uchun ilgari sudlangan fuqarolar ularga nisbatan jazo qoʻllanilganligidan, sudlanganlik holati tugallanganligidan yoki olib tashlanganligidan va amnistiya akti qoʻllanilganligidan qatʼi nazar (ehtiyotsizlik orqasida, shu jumladan, mansab mavqeyini suiisteʼmol qilish bilan bogʻliq boʻlmagan jinoyat sodir etganligi uchun sudlangan fuqarolar bundan mustasno); belgilangan tartibda huquqiy layoqatsiz yoki huquqiy layoqati cheklangan deb eʼtirof etilgan; mehnat haqidagi qonunlarga muvofiq ilgari ish beruvchining tashabbusi bilan davlat soliq xizmati organlaridan boʻshatilgan (Oʻzbekiston Respublikasi Mehnat kodeksining 161-moddasi ikkinchi qismining 1, 2 va 3-bandlari hamda 441-moddasi boʻyicha boʻshatilgan holatlar bundan mustasno), shuningdek, boshqa organ va tashkilotlardan obroʻsini toʻkadigan xatti-harakat sodir etganlik uchun boʻshatilgan shaxslar davlat soliq xizmati organlariga xizmatga qabul qilinmaydilar. 8. Xizmatga qabul qilinayotgan shaxs bilan tegishli soliq organi mehnat shartnomasi tuzadi. Soliq organlarida xizmat qilish toʻgʻrisidagi namunaviy mehnat shartnomasi shakli Qoʻmita raisi tomonidan belgilanadi. 9. Soliq organlariga xizmatga qabul qilinayotgan shaxslar shtatdagi lavozimga mehnat shartnomasiga asosan Oʻzbekiston Respublikasi Mehnat kodeksi talablariga muvofiq sinov muddati bilan tayinlanadilar, Oʻzbekiston Respublikasi Prezidenti tomonidan lavozimga tayinlanadiganlar bundan mustasno. Sinov muddati mobaynida xodimga murabbiy tayinlanadi. 10. Soliq organiga xizmatga qabul qilingan shaxsga butun xizmat davri uchun shaxsiy tabel tartib raqami beriladi. 11. Soliq organlarida shtatdagi lavozimga tayinlashda quyidagi talablarga rioya qilinadi: mansabdor shaxs vazifasini asosiy yoki turdosh ixtisos boʻyicha mansab yoʻriqnomasiga muvofiq yoxud mavjud ish tajribasiga muvofiq bajarishi kerak. Boshqa ixtisos boʻyicha vazifalarni bajarish zarurati boʻlganda ular qayta tayyorlash va tajriba orttirishdan oʻtadilar; mansabdor shaxslar yanada yuqori rahbarlik lavozimiga tasdiqlangungacha ushbu lavozimni bajarib turuvchi etib tayinlanishlari mumkin, bunda ularning vazifalarni bajarib turishi uzluksiz muddati uch oydan oshmasligi kerak; yaqin qarindosh boʻlgan yoki yaqin qarindoshligi boʻlgan (ota-onalar, aka-ukalar, opa-singillar, oʻgʻillar, qizlar, er-xotinlar, shuningdek, er-xotinlarning ota-onalari, aka-ukalari, opa-singillari va farzandlari) mansabdor shaxslarning, agar ularning xizmati bir-biriga bevosita boʻysunish yoki nazoratda boʻlish bilan bogʻliq boʻlsa, aynan bir soliq organida xizmatni oʻtashiga ruxsat etilmaydi. 12. Mansabdor shaxslarni xizmat boʻyicha koʻtarish ularning amaliy ishda namoyon qilgan kasbiy, maʼnaviy va ishchanlik sifatlariga qarab amalga oshiriladi. 13. Ishchanlik va maʼnaviy sifatlarini, kasb boʻyicha xizmatga layoqatini baholash hamda shaxsiy qobiliyati va ish tajribasiga muvofiq oqilona joylashtirish uchun mansabdor shaxslar har uch yilda kamida bir marta attestatsiyadan oʻtkaziladi. Navbatdan tashqari attestatsiyalar Oʻzbekiston Respublikasi Vazirlar Mahkamasining qaroriga binoan oʻtkaziladi. Mansabdor shaxslarni attestatsiyadan oʻtkazish tartibi Qoʻmita raisi tomonidan tasdiqlanadigan Davlat soliq xizmati organlarining mansabdor shaxslarini attestatsiyadan oʻtkazish tartibi toʻgʻrisidagi nizomga muvofiq belgilanadi. 14. Mansabdor shaxslarga nisbatan ragʻbatlantirish va intizomiy jazo choralari qoʻllanishi mumkin. Ragʻbatlantirish choralari quyidagilar hisoblanadi: tashakkurnoma; pul mukofoti; faxriy yorliq; qimmatbaho sovgʻa; muddatidan oldin yoxud egallab turgan lavozimidan qatʼi nazar, navbatdan tashqari yoki navbatdagi maxsus unvon berish; idoraviy mukofotlar (koʻkrak nishonlari) bilan taqdirlash. Xizmat vazifasini bajarishda koʻrsatilgan mardlik va jasorati, xizmat vazifasini namunali bajarganligi uchun mansabdor shaxslar qonun hujjatlarida belgilangan tartibda davlat mukofotlariga, taqdirlashga taqdim etilishi mumkin. Intizomiy jazo choralari mehnatga oid qonun hujjatlarida belgilangan tartibda qoʻllaniladi. Ragʻbatlantirish va intizomiy jazolash choralarini qoʻllash tartibi Qoʻmita tomonidan kasaba uyushmasi qoʻmitasi bilan kelishgan holda tasdiqlanadigan Davlat soliq xizmati organlarining ichki mehnat tartibi qoidalari bilan belgilanadi. 15. Korrupsiya va boshqa suiisteʼmolchiliklarning paydo boʻlishiga yoʻl qoʻymaslik va oldini olish, xodimning shaxsiy va ishchanlik fazilatlarini, uning faoliyati samaradorligini tizimli oʻrganish, shuningdek, soliq organlari faoliyatining turli yoʻnalishlarida bilim va tajribaga ega kadrlar zaxirasini shakllantirish maqsadida xodimlar rotatsiya qilinadi. Soliq organlari xodimlarini rotatsiya qilish tartibi Qoʻmita tomonidan belgilanadi. 16. Mansabdor shaxslarni boshqa lavozimlarga oʻtkazish mehnatga oid qonun hujjatlariga muvofiq amalga oshiriladi. 17. Mansabdor shaxslar “Soliq-servis” AJda yoki boshqa taʼlim muassasalarida, kurslarda, seminarlarda, Qoʻmita raisi tomonidan belgilanadigan tartibda tayyorgarlik, qayta tayyorgarlik hamda malaka oshirishdan oʻtadilar. 18. Mansabdor shaxslar jismoniy tarbiya-sport boʻyicha ularning xizmat joylarida yoki boshqa sport inshootlarida Qoʻmita tomonidan belgilangan tartibda amalga oshiriladi. 19. Mansabdor shaxslar Oʻzbekiston Respublikasi respublika budjeti mablagʻlari hisobidan davlat tomonidan majburiy sugʻurta qilinadilar. 20. Mansabdor shaxslarga mehnat taʼtillari berish tartibi mehnatga oid qonun hujjatlari bilan belgilanadi. Mukofotlar, kompensatsiyalar, moddiy yordam berish tartibi va ularning manbalari Qoʻmita tomonidan belgilanadi. Mansabdor shaxslar xizmat faoliyatini amalga oshirish munosabati bilan tan jarohatlari olganda yoki halok boʻlganda biryoʻla beriladigan nafaqalar toʻlash tartibi va miqdorlari qonun hujjatlariga muvofiq aniqlanadi. 201. Soliq organlarining mansabdor shaxslariga Oʻzbekiston Respublikasi Vazirlar Mahkamasi tomonidan belgilanadigan tartibda uzoq muddatli imtiyozli ipoteka kreditlaridan foydalangan holda, yakka tartibda uylar yoki kvartiralar olish huquqi beriladi. 21. Mansabdor shaxslarning soliq organlarida xizmatni oʻtash bilan bogʻliq huquqlari, majburiyatlari va javobgarligi Oʻzbekiston Respublikasining “Davlat soliq xizmati toʻgʻrisida”gi Qonuni va boshqa qonun hujjatlari bilan tartibga solinadi. 22. Mansabdor shaxslar boshliqlarining qasddan berilgan noqonuniy tusdagi buyruqlarini bajarmaslik huquqiga egadirlar, bunda ular yuqori turuvchi boshliqlar buyrugʻini bajarmaganlik sabablari haqida yuqori turuvchi organlarni xabardor qilishga majburdirlar. 23. Mansabdor shaxslar ularga nisbatan intizomiy jazo chorasini qoʻllash, shu jumladan lavozimidan chetlatish yoki boʻshatish toʻgʻrisida qabul qilgan qarorlar yuzasidan yuqori tashkilotlarga va sudlarga shikoyat berishga haqlidirlar. 24. Mansabdor shaxslar Soliq organlarining ichki mehnat tartibi qoidalariga, shuningdek, Qoʻmita tomonidan tasdiqlangan kiyim-bosh kiyib yurish qoidalariga rioya etishga majburdirlar. 25. Mansabdor shaxslarga: biron-bir tadbirkorlik faoliyati bilan shugʻullanish; oʻrindoshlik boʻyicha ishlash (ilmiy, oʻqituvchilik va ijodiy faoliyat bilan shugʻullanish bundan mustasno); oʻz xizmat vazifalarini bajarganlik yoki bajarmaganlik uchun mukofotlar yoki xizmatlarni qabul qilish; qarindoshlar, tanishlar va boshqa begona shaxslarning iltimosiga koʻra qonun hujjatlariga rioya etmaslik; ish tashlashlar, siyosiy manifestatsiyalar va yurishlarni tashkil etish va ularda qatnashish; xizmat vazifalarini bajarish chogʻida spirtli ichimliklar isteʼmol qilish; soliq organlari shaʼniga dogʻ tushiruvchi shaxslar bilan munosabat oʻrnatish; soliq organlarida uchinchi shaxslar ishi boʻyicha ishonchli vakillar yoki vakillar boʻlish; moddiy-texnika va axborot bilan taʼminlash, moliya vositalaridan, davlatning boshqa mol-mulkidan, shuningdek, xizmat axborotlaridan lavozim vazifalari bilan bogʻliq boʻlmagan maqsadlarda foydalanish taqiqlanadi. 26. Mansabdor shaxslar tomonidan xalqaro va davlatlararo simpoziumlarda, konferensiyalarda hamda ish (xizmat) tusidagi boshqa uchrashuvlarda olingan 200 AQSH dollariga teng miqdordan ortiq qimmatbaho sovgʻalar belgilangan tartibda budjet daromadiga oʻtkaziladi, ularning sport musobaqalarida, ijodiy va kasb boʻyicha tanlovlarda olgan shaxsiy sovrinlari bundan mustasno. 27. Mansabdor shaxslarning va ular oila aʼzolarining hayoti, salomatligi, shaʼni va qadr-qimmatini ushbu shaxslar tomonidan xizmat burchi bajarilishi munosabati bilan jinoiy tajovuzlardan muhofaza qilish qonun hujjatlari bilan kafolatlanadi. 28. Xizmat vazifalarini yoki xizmat burchini bajarish munosabati bilan mansabdor shaxs mol-mulkiga yetkazilgan zarar Oʻzbekiston Respublikasi respublika budjeti mablagʻlaridan toʻlanadi, ushbu summa keyinchalik aybdor shaxslardan undiriladi. 29. Mansabdor shaxslar qonun hujjatlari, shuningdek, Qoʻmitaning xizmatni oʻtash va kadrlar bilan ishlash masalalari boʻyicha hujjatlari talablariga aniq rioya etilishi yuzasidan shaxsan javob beradilar. 30. Soliq organlari rahbarlari oʻzlariga boʻysunuvchi xodimlarni xizmati uchun xavfsiz, maqbul shart-sharoitlar bilan taʼminlashga, ularning qonun hujjatlarida, shuningdek, Qoʻmita hujjatlarida nazarda tutilgan huquqlarini muhofaza qilishga, ularga xizmat boʻyicha koʻtarilish va madaniy hordiq uchun imkoniyatlar yaratishga majburdirlar. 31. Malaka tavsifnomalari talablariga javob beradigan mansabdor shaxslarga attestatsiyadan ijobiy oʻtgan taqdirda, shtatlar roʻyxati boʻyicha egallab turgan lavozimini hisobga olgan holda hamda oldingi unvonida xizmat qilish muddati tugagach, izchil tartibda quyidagi navbatdagi maxsus unvonlar beriladi: Qoʻmita markaziy apparati va Yirik soliq toʻlovchilar boʻyicha hududlararo soliq inspeksiyasi: Shtatdagi lavozim*Maxsus unvonOʻzbekiston Respublikasi Soliq qoʻmitasi raisiSoliq xizmatining bosh davlat maslahatchisiOʻzbekiston Respublikasi Soliq qoʻmitasi raisining birinchi oʻrinbosariSoliq xizmatining I darajali davlat maslahatchisiOʻzbekiston Respublikasi Soliq qoʻmitasi raisining oʻrinbosari, rais maslahatchisiSoliq xizmatining II darajali davlat maslahatchisiDepartament direktori va uning birinchi oʻrinbosari, Yirik soliq toʻlovchilar boʻyicha hududlararo soliq inspeksiyasi boshligʻiSoliq xizmatining III darajali davlat maslahatchisiDepartament direktori oʻrinbosari, boshqarma boshligʻi va uning oʻrinbosari, mustaqil boʻlim boshligʻi, rais kotibiyati mudiri, Yirik soliq toʻlovchilar boʻyicha hududlararo soliq inspeksiyasi boshligʻining birinchi oʻrinbosari va uning oʻrinbosarlariSoliq xizmatining I darajali maslahatchisiDepartament va boshqarma boʻlimi boshligʻi, navbatchi qism va idoraviy qoʻriqlash boshligʻi, boshqarma boʻlimi boshligʻi oʻrinbosari, rais yordamchisi va raisning birinchi oʻrinbosari yordamchisi, davlat soliq bosh inspektori, shuʼba boshliqlari, bosh yuriskonsult, bosh iqtisodchi, bosh mutaxassisSoliq xizmatining II darajali maslahatchisiYetakchi mutaxassis, davlat soliq katta inspektoriSoliq xizmatining III darajali maslahatchisiDavlat soliq inspektori, I toifali mutaxassis, I toifali buxgalterSoliq xizmatining I darajali inspektori Qoraqalpogʻiston Respublikasi, viloyatlar va Toshkent shahar soliq boshqarmalari, shuningdek, tumanlar (shaharlar) soliq inspeksiyalarida: Shtatdagi lavozim*Maxsus unvonQoraqalpogʻiston Respublikasi, viloyatlar va Toshkent shahar soliq boshqarmalari boshliqlariSoliq xizmatining III darajali davlat maslahatchisiQoraqalpogʻiston Respublikasi, viloyatlar va Toshkent shahar soliq boshqarmalari boshliqlarining birinchi oʻrinbosarlari, oʻrinbosarlari, viloyatlar markazlari shaharlari soliq inspeksiyalari boshliqlari, 200 ming kishidan ortiq aholisi boʻlgan shaharlar soliq inspeksiyalari boshliqlari, Toshkent shahridagi tumanlar soliq inspeksiyalari boshliqlariSoliq xizmatining I darajali maslahatchisiQoraqalpogʻiston Respublikasi, viloyatlar va Toshkent shahar soliq boshqarmalari mustaqil boʻlimlari va shuʼbalari boshliqlari, Toshkent shahridagi tumanlar soliq inspeksiyalari boshliqlarining oʻrinbosarlari, Qoraqalpogʻiston Respublikasi va viloyatlardagi tumanlar (shaharlar) soliq inspeksiyalari boshliqlari, viloyatlar markazlaridagi shaharlar soliq inspeksiyalari boshliqlari oʻrinbosarlari, 200 ming kishidan ortiq aholisi boʻlgan shaharlar davlat soliq inspeksiyalari boshliqlari oʻrinbosarlari, Qoraqalpogʻiston Respublikasi, viloyatlar va Toshkent shahar soliq boshqarmalarining bosh buxgalterlari, navbatchi qismlari boshliqlariSoliq xizmatining II darajali maslahatchisiToshkent shahar soliq boshqarmasining boʻlim boshliqlari oʻrinbosarlari, boʻlimdagi shuʼba boshliqlari, Qoraqalpogʻiston Respublikasi, viloyatlar va Toshkent shahar soliq boshqarmalarining davlat soliq bosh inspektorlari, bosh mutaxassislari, bosh yuriskonsultlari, Qoraqalpogʻiston Respublikasi va viloyatlar soliq inspeksiyalari boshliqlari oʻrinbosarlari, soliq inspeksiyalari boʻlimlari boshliqlariSoliq xizmatining III darajali maslahatchisiQoraqalpogʻiston Respublikasi, viloyatlar va Toshkent shahar soliq boshqarmalarining davlat soliq katta inspektorlari, yetakchi mutaxassislari, navbatchi qism navbatchilari, soliq inspeksiyalarining davlat soliq bosh inspektorlari, bosh mutaxassislari, bosh yuriskonsultlariSoliq xizmatining I darajali inspektoriQoraqalpogʻiston Respublikasi, viloyatlar va Toshkent shahar soliq boshqarmalarining davlat soliq inspektorlari, mutaxassislari, soliq inspeksiyalarining davlat soliq katta inspektorlariSoliq xizmatining II darajali inspektoriSoliq inspeksiyalarining yetakchi mutaxassislarSoliq xizmatining III darajali inspektoriSoliq inspeksiyalarining davlat soliq inspektorlari, I darajali mutaxassislariSoliq xizmatining inspektori Maxsus unvonga tayinlash uchun mansabdor shaxslarning malaka talablariga muvofiqligini baholash uchun Qoʻmita va soliq boshqarmalarida maxsus komissiya tashkil etiladi. 32. Mansabdor shaxslarga: soliq xizmatining bosh davlat maslahatchisi, soliq xizmatining I, II, III darajali davlat maslahatchisi maxsus unvonlari — Oʻzbekiston Respublikasi Prezidenti tomonidan; soliq xizmatining I, II, III darajali maslahatchisi maxsus unvonlari, shu jumladan, Qoʻmita markaziy apparati xodimlariga maxsus unvonlar (ushbu bandning ikkinchi xatboshisida keltirilgan maxsus unvonlar bundan mustasno) — Qoʻmita raisi tomonidan; soliq xizmatining I, II va III darajali inspektori, soliq xizmatining inspektori maxsus unvonlari — Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari tomonidan beriladi. Yirik soliq toʻlovchilar boʻyicha hududlararo soliq inspeksiyasi, idoraviy mansub taʼlim muassasalari va tashkilotlari xodimlariga maxsus unvonlar Qoʻmita raisi tomonidan beriladi, ushbu bandning ikkinchi xatboshida keltirilgan maxsus unvonlar bundan mustasno. 33. Mansabdor shaxslar maxsus unvonda xizmat qilishining quyidagi muddatlari belgilanadi: soliq xizmatining inspektori — 1 yil; soliq xizmatining III darajali inspektori — 2 yil; soliq xizmatining II darajali inspektori — 2 yil; soliq xizmatining I darajali inspektori — 3 yil; soliq xizmatining III darajali maslahatchisi — 3 yil; soliq xizmatining II darajali maslahatchisi — 4 yil; soliq xizmatining I darajali maslahatchisi — 4 yil. Soliq xizmatining bosh davlat maslahatchisi, soliq xizmatining I, II, III darajali davlat maslahatchisi uchun maxsus unvonlarda xizmat qilish muddatlari belgilanmaydi. 34. Maxsus unvonda xizmat qilish muddati maxsus unvon berish toʻgʻrisidagi buyruq chiqqan kundan boshlab hisoblanadi. Mansabdor shaxslarning pasaytirilgan maxsus unvonda boʻlgan vaqti tiklangan unvondagi xizmat muddatiga qoʻshilmaydi. 35. Rahbarlik lavozimiga yangi qabul qilingan mansabdor shaxslarga maxsus unvon egallab turilgan shtatdagi lavozimi boʻyicha sinov muddati tugagandan keyin beriladi, soliq xizmatining inspektori maxsus unvoni bundan mustasno. 36. Mansabdor shaxslarga, yanada yuqoriroq unvon beriladigan lavozimga oʻtkazilganda va tayinlanganda, unga navbatdagi maxsus unvonni, yangi lavozimda boʻlish muddatidan qatʼi nazar, va navbatda va muddatlarga rioya qilmasdan olish huquqi beriladi, biroq mazkur unvon uning maxsus unvonidan ikki darajadan yuqori boʻlmasligi kerak. 37. Intizomiy jazo olgan yoxud unga nisbatan jinoiy ish qoʻzgʻatilgan yoki qonunchilikni yoki xizmat intizomini buzganlik fakti boʻyicha xizmat tekshiruvi oʻtkazilayotgan mansabdor shaxslarni navbatdagi maxsus unvonlarni berishga yoki ragʻbatlantirishga tavsiya etish intizomiy jazo olib tashlangungacha yoxud jinoiy ish ozod qiluvchi asoslar boʻyicha toʻxtatilgungacha yoki xizmat tekshiruvi tugagungacha amalga oshirilmaydi. 38. Istisno tartibida, vakolatli mansabdor shaxslar navbatdagi maxsus unvonlarni muddatidan oldin yoki egallab turilgan shtatdagi lavozim boʻyicha belgilangandan bir daraja yuqori unvonni quyidagi mezonlar boʻyicha olishlari mumkin: xizmat burchini bajarish vaqtida koʻrsatgan qahramonligi, jasorati va mardligi uchun — egallab turilgan maxsus unvondagi xizmat muddatidan qatʼi nazar; xizmat vazifalarini vijdonan bajargani va ishdagi yuksak yutuqlari uchun — maxsus unvon boʻyicha belgilangan xizmat muddatining kamida yarmi oʻtgandan keyin. Mansabdor shaxslarga maxsus unvon egallab turilgan shtatdagi lavozim boʻyicha belgilangandan bir daraja yuqori unvon soliq organlaridagi xizmatning butun davri mobaynida faqat bir marta berilishi mumkin. 39. Qoʻmita markaziy apparati tarkibiy tuzilmasi, Yirik soliq toʻlovchilar boʻyicha hududlararo soliq inspeksiyasi, hududiy soliq organi hamda idoraviy mansub tashkilotlar rahbarlari oʻz xodimlarining maxsus unvondagi xizmat muddati tugagach bir oy muddatda navbatdagi unvon berish boʻyicha taqdimnomani taqdim etishga majburdir. Mansabdor shaxslarni navbatdagi maxsus unvon berishga taqdim etish asossiz ravishda kechiktirilgan taqdirda yuqorida keltirilgan shaxslar mehnatga oid qonun hujjatlariga muvofiq intizomiy javobgarlikka tortiladi. 40. Nazorat, huquqni muhofaza qiluvchi yoki maxsus unvon va martaba darajasi boʻlishi nazarda tutilgan boshqa organlardan xizmatga qabul qilingan yoki oʻtkazilgan shaxslarga maxsus unvonlar, egallab turgan lavozimidan qatʼi nazar, Qoʻmita raisi tomonidan ushbu Nizomga 1-ilovaga muvofiq beriladi. 41. Mansabdor shaxslarga berilgan maxsus unvonlar ularda umrbod saqlanib qoladi. 42. Soliq organlariga xizmatga qaytadan qabul qilingan shaxslarda ilgari berilgan maxsus unvonlar saqlanadi. Bunda, agar egallab turilgan lavozim yanada yuqoriroq unvonni taqozo etsa, u holda ushbu unvon sinov muddati tugagach beriladi va u ilgarigi maxsus unvondan koʻpi bilan ikki daraja yuqori boʻlishi kerak. Agar egallab turilgan lavozim pastroq maxsus unvonni taqozo etsa, u holda xizmatga qaytadan qabul qilingan shaxslarda ularning ilgari berilgan maxsus unvoni saqlanib qoladi. 43. Mansabdor shaxslarga navbatdagi maxsus unvon berishga tavsiya etishni kechiktirish, maxsus unvonni bir darajaga pasaytirish Qoʻmita raisi, Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari tomonidan oʻz vakolatlari doirasida, tegishli darajalardagi boshqarma rahbarlari taqdimnomasiga binoan xizmat burchini buzganlik, xizmat vazifalarini zarur tarzda bajarmaganlik uchun amalga oshiriladi. Maxsus unvoni pasaytirilgan mansabdor shaxslar ilgarigi maxsus unvoniga Qoʻmita raisi, Qoraqalpogʻiston Respublikasi, viloyatlar va Toshkent shahar soliq boshqarmalari boshliqlari tomonidan tegishli darajalardagi boshqarmalar rahbarlarining taqdimnomasiga binoan tiklanadilar. Mansabdor shaxslar ilgarigi maxsus unvonga tiklangunlarigacha ularga navbatdagi unvon berilishiga yoki ularning maxsus unvoni takroran pasaytirilishiga yoʻl qoʻyilmaydi. 44. Mansabdor shaxslar maxsus unvondan: oʻz nomiga isnod keltiruvchi qilmishlari uchun soliq organlaridan boʻshatilganda; Qoʻmita raisi qarori asosida; jinoyat sodir etganlik uchun — sudning qonuniy kuchga kirgan hukmiga binoan mahrum etilishi mumkin. 45. Maxsus unvonlarga ega boʻlgan mansabdor shaxslarga har oyda maxsus unvon va koʻp yil xizmat qilganligi uchun Davlat budjeti mablagʻlari hisobidan ustama haq toʻlanadi. Maxsus unvon uchun (maxsus unvon berilgan vaqtdan boshlab toʻlanadigan) va koʻp yil xizmat qilganligi uchun (ish stajiga koʻra) ustama haq miqdorlari lavozim maoshiga nisbatan koeffitsiyentlar bilan (mazkur Nizomga 2, 3 va 4-ilovalarga muvofiq) belgilanadi. Koʻp yil xizmat qilganlik uchun ustama haq olish huquqini beruvchi ish staji Qoʻmita raisi tomonidan kasaba uyushmasi organi bilan kelishilgan holda tasdiqlanadigan tartibga muvofiq hisoblab chiqiladi. 46. Oʻzbekiston Respublikasi Soliq qoʻmitasi huzuridagi muassasa va tashkilotlarda ishlagan mansabdor shaxslarning avvalgi maxsus unvoni, shuningdek, maxsus unvon va uzoq muddat uzluksiz xizmati uchun ustamalar toʻlash tartibi saqlanib qoladi hamda ular ushbu muassasa va tashkilotlarda ishlagan vaqt davlat soliq xizmati organlariga xizmatga qaytib kelinganda maxsus unvondagi xizmat muddatiga qoʻshiladi. 47. Mansabdor shaxslarni xizmatdan boʻshatish Oʻzbekiston Respublikasining Mehnat kodeksiga muvofiq amalga oshiriladi. 48. Jinoyat sodir etganlik uchun jazolangan mansabdor shaxslar hukm qonuniy kuchga kirgandan keyin soliq organlaridan boʻshatiladilar. 49. Vafot etgan, halok boʻlgan yoki belgilangan tartibda bedarak yoʻqolgan deb eʼtirof etilgan mansabdor shaxslar soliq organlarining xodimlar tarkibidan chiqariladilar. 50. Ushbu Nizom talablarining buzilishida aybdor boʻlgan shaxslar qonun hujjatlariga muvofiq javob beradilar. T/r Davlat soliq xizmati organlarining maxsus unvonlari Ichki ishlar organlarning maxsus unvonlari Milliy gvardiya organlarining maxsus unvonlari Harbiy unvonlar Bojxona organlarining maxsus unvonlari Prokuratura (shu jumladan harbiy prokuratura) organlarining martaba darajalari Adliya organlarining martaba darajalari Sud organlarining martaba darajalari 1. Soliq xizmatining III darajali inspektori Leytenant Leytenant Leytenant Bojxona xizmati leytenanti 3-darajali yurist, adliya leytenanti 3-darajali yurist 3-darajali yurist 2. Soliq xizmatining II darajali inspektori Katta leytenant Katta leytenant Katta leytenant Bojxona xizmati katta leytenanti 2-darajali yurist, adliya katta leytenanti 2-darajali yurist Beshinchi malaka darajasi, 2-darajali yurist 3. Soliq xizmatining I darajali inspektori Kapitan Kapitan Kapitan Bojxona xizmati kapitani 1-darajali yurist, adliya kapitani 1-darajali yurist Toʻrtinchi malaka darajasi, 1-darajali yurist 4. Soliq xizmatining III darajali maslahatchisi Mayor Mayor Mayor Bojxona xizmatimayori Adliya kichik maslahatchisi, adliya mayori 3-darajali adliya maslahatchisi Uchinchi malaka darajasi, 3-darajali adliya maslahatchisi 5. Soliq xizmatining II darajali maslahatchisi Podpolkovnik Podpolkovnik Podpolkovnik Bojxona xizmati podpolkovnigi Adliya maslahatchisi, adliya podpolkovnigi 2-darajali adliya maslahatchisi Ikkinchi malaka darajasi, 2-darajali adliya maslahatchisi 6. Soliq xizmatining I darajali maslahatchisi Polkovnik Polkovnik Polkovnik Bojxona xizmati polkovnigi Adliya katta maslahatchisi, adliya polkovnigi 1-darajali adliya maslahatchisi Birinchi malaka darajasi, 1-darajali adliya maslahatchisi 7. Soliq xizmatining III darajali davlat maslahatchisi General-mayor General-mayor Bojxona xizmati general-mayori 3-darajali davlat adliya maslahatchisi, adliya general-mayori 3-darajali davlat adliya maslahatchisi Oliy malaka darajasi 8. Soliq xizmatining II darajali davlat maslahatchisi General-leytenant General-leytenant Bojxona xizmati general- leytenanti 2-darajali davlat adliya maslahatchisi, adliya general-leytenanti 2-darajali davlat adliya maslahatchisi 9. Soliq xizmatining I darajali davlat maslahatchisi General-polkovnik General-polkovnik Bojxona xizmati general-polkovnigi 1-darajali davlat adliya maslahatchisi 1-darajali davlat adliya maslahatchisi 10. Soliq xizmatining bosh davlat maslahatchisi Maxsus unvon nomi Lavozim maoshiga qoʻshimcha haq miqdori (koeffitsiyent hisobida) soliq xizmatining bosh davlat maslahatchisi 0,65 soliq xizmatining I darajali davlat maslahatchisi 0,60 soliq xizmatining II darajali davlat maslahatchisi 0,55 soliq xizmatining III darajali davlat maslahatchisi 0,50 soliq xizmatining I darajali maslahatchisi 0,45 soliq xizmatining II darajali maslahatchisi 0,40 soliq xizmatining III darajali maslahatchisi 0,35 soliq xizmatining I darajali inspektori 0,30 soliq xizmatining II darajali inspektori 0,25 soliq xizmatining III darajali inspektori 0,20 soliq xizmatining inspektori 0,15 Ish staji Lavozim maoshiga ustama haq miqdori (koeffitsiyent hisobida) 3 yildan 5 yilgacha 0,05 5 yildan 7 yilgacha 0,15 7 yildan 10 yilgacha 0,20 10 yildan 12 yilgacha 0,25 12 yildan 15 yilgacha 0,30 15 yildan 20 yilgacha 0,35 20 yildan ortiq 0,40 Ish staji Ragʻbatlantirish koeffitsiyentini hisobga olgan holda lavozim maoshiga ustama haq miqdori (koeffitsiyent hisobida) 2 yildan 5 yilgacha 0,1 5 yildan 10 yilgacha 0,2 10 yildan 15 yilgacha 0,3 15 yildan 20 yilgacha 0,4 20 yildan 25 yilgacha 0,5 25 yildan ortiq 0,6 Lavozim nomi Razryadlar Rais 19 Raisning birinchi oʻrinbosari 18 Rais oʻrinbosari, matbuot kotibi, rais maslahatchisi 17 Departament direktori* Departament direktorining birinchi oʻrinbosari** Departament direktori oʻrinbosari 16 Boshqarma boshligʻi 16 Kotibiyat mudiri, Boshqarma boshligʻi oʻrinbosari 15 Rais yordamchisi va raisning birinchi oʻrinbosari yordamchisi, Boʻlim boshligʻi, Protokol xizmati boshligʻi, Navbatchi qism va idoraviy qoʻriqlash boshligʻi 14 Boʻlim boshligʻi oʻrinbosari*** Shuʼba va kanselyariya boshligʻi**** Davlat soliq bosh inspektori, Davlat soliq bosh inspektori-taftishchi, Bosh yuriskonsult, Katta referent 13 Davlat soliq katta inspektori, Davlat soliq katta inspektori-taftishchi, Yetakchi yuriskonsult, Katta buxgalter, Bosh iqtisodchi, Bosh mutaxassis, Navbatchi 12 Davlat soliq inspektori, Davlat soliq inspektori-taftishchi, Yetakchi mutaxassis, Yetakchi buxgalter, Navbatchi yordamchisi 11 I toifali mutaxassis 10 II toifali mutaxassis 9 Mutaxassis 8 Rahbar kotibi 6 Lavozim nomi Razryadlar Inspeksiya boshligʻi 16 Inspeksiya boshligʻining birinchi oʻrinbosari* Inspeksiya boshligʻi oʻrinbosari* Boʻlim boshligʻi, Bosh hisobchi, Navbatchi qism va idoraviy qoʻriqlash boshligʻi 14 Boʻlim boshligʻi oʻrinbosari** Shuʼba va kanselyariya boshligʻi** Davlat soliq bosh inspektori, Davlat soliq bosh inspektori-taftishchi 13 Davlat soliq katta inspektori, Davlat soliq katta inspektori-taftishchi, Katta buxgalter, Bosh iqtisodchi, Bosh mutaxassis, Navbatchi 12 Davlat soliq inspektori, Davlat soliq inspektori-taftishchi, Yetakchi mutaxassis, Yetakchi buxgalter, Navbatchi yordamchisi 11 I toifali mutaxassis 10 II toifali mutaxassis 9 Mutaxassis 8 Rahbar kotibi 6 Lavozim nomi Razryadlar Boshqarma boshligʻi 15 Boshqarma boshligʻining birinchi oʻrinbosari* Boshqarma boshligʻi oʻrinbosari** Boʻlim boshligʻi, Bosh buxgalter 13 Boʻlim boshligʻi oʻrinbosari*** Shuʼba boshligʻi****, Shuʼba boshligʻi oʻrinbosari*****, Navbatchi qism va idoraviy qoʻriqlash boshligʻi**** Davlat soliq bosh inspektori, Davlat soliq bosh inspektori-taftishchi, Bosh yuriskonsult 12 Davlat soliq katta inspektori, Davlat soliq katta inspektori-taftishchi, Yetakchi yuriskonsult, Bosh iqtisodchi, Bosh mutaxassis, Navbatchi 11 Davlat soliq inspektori, Davlat soliq inspektori-taftishchi, Yetakchi mutaxassis, Yetakchi buxgalter, Yuriskonsult, Navbatchi yordamchisi 10 I toifali mutaxassis 9 II toifali mutaxassis 8 Mutaxassis 7 Rahbar kotibi 6 Lavozim nomi Razryadlar Inspeksiya boshligʻi 13 Inspeksiya boshligʻining birinchi oʻrinbosari* Inspeksiya boshligʻi oʻrinbosari** Boʻlim boshligʻi, Bosh buxgalter 11 Boʻlim boshligʻi oʻrinbosari*** Shuʼba boshligʻi**** Davlat soliq bosh inspektori, Davlat soliq bosh inspektori-taftishchi 10 Davlat soliq katta inspektori*****, Davlat soliq katta inspektori-taftishchi******, Bosh mutaxassis*******, Navbatchi******* Davlat soliq inspektori, Davlat soliq inspektori-taftishchi, Yetakchi mutaxassis, Yetakchi buxgalter 9 I toifali mutaxassis 8 II toifali mutaxassis 7 Rahbar kotibi 5 1. Vazirlar Mahkamasining “Davlat hokimiyati va boshqaruvi organlari, sud organlari va notarial idoralar xodimlari mehnatiga haq toʻlashning tarif setkasini joriy etish toʻgʻrisida” 1996-yil 12-apreldagi 147-son qarorining: 3-ilovaning rus tilidagi nomidan “Gosudarstvennogo nalogovogo komiteta” soʻzlari chiqarib tashlansin; 9-ilovaning rus tilidagi nomi quyidagi tahrirda bayon etilsin: “Razryadi i tarifnie koeffitsiyenti po oplate truda po YETS rukovodyashix rabotnikov i spetsialistov Ministerstva finansov, Gosudarstvennogo komiteta po sodeystviyu privatizirovannim predpriyatiyam i razvitiyu konkurensii, Gosudarstvennogo komiteta po investitsiyam, Ministerstva yustitsii Respubliki Karakalpakstan, finansovogo upravleniya, territorialnix organov Goskomkonkurensii, upolnomochennix predstaviteley Minvneshtorg v Respublike Karakalpakstan i oblastyax, territorialnix upravleniy Goskominvestitsiy, territorialnix podrazdeleniy Goskomturizma, upravleniy yustitsii oblastey i g. Tashkenta”. 7. Vazirlar Mahkamasining 2017-yil 29-iyundagi 445-son qarori (Oʻzbekiston Respublikasi QT, 2017-yil, 6-son, 125-modda) bilan tasdiqlangan Tumanlar (shaharlar) davlat soliq inspeksiyalari xodimlari tomonidan Oʻzbekiston Respublikasi Davlat budjetining daromadlar parametrlarining soʻzsiz bajarilishini taʼminlash va mahalliy budjetlarning daromadlar bazasini kengaytirish chora-tadbirlarini amalga oshirish tartibi toʻgʻrisidagi nizomda: a) 5, 6, 7-bandlardagi “uchastka soliq inspektorlari” soʻzlari “tuman (shahar) davlat soliq inspeksiyasi xodimlari” soʻzlari bilan almashtirilsin; b) 11-band quyidagi tahrirda bayon etilsin: “11. Tuman (shahar) davlat soliq inspeksiyasi xodimlari oʻz vakolati doirasida: vazirlik va idoralar bilan aniqlashtirilgan maʼlumotlar olish uchun oʻzaro hamkorlikni belgilangan tartibda amalga oshiradilar; kameral nazoratni amalga oshirish chogʻida aniqlangan tafovutlar va xatolar toʻgʻrisida keyinchalik tegishli tuzatishlar kiritishni talab qilib Oʻzbekiston Respublikasi Soliq kodeksining 70-moddasiga muvofiq soliq toʻlovchini xabardor qiladilar; taqdim etilgan soliq hisobotiga oʻn kun muddatda tuzatish kiritish haqidagi talabnomaning oʻz muddatida bajarilishi nazoratini yuritadilar; soliq toʻlovchi tomonidan soliq va (yoki) moliyaviy hisobot, kameral nazorat natijalari yuzasidan tafovutlarning asoslari yoxud aniqlashtirilgan soliq hisoboti belgilangan muddatda taqdim etilmagan holatlarda soliq toʻlovchi-yuridik shaxslarning bank hisobvaraqlari boʻyicha operatsiyalarni toʻxtatib turadilar”; v) 13-band quyidagi tahrirda bayon etilsin: “13. Kameral nazorat natijalari boʻyicha tuman (shahar) davlat soliq inspeksiyalari xodimlari soliq toʻlovchi tomonidan taqdim etiladigan axborotning ishonchliligini hamda soliq toʻlovchining hisobotlarida aks ettirilgan soliq va bojxona imtiyozlarini qoʻllashning qonuniyligini tasdiqlash uchun joyiga borgan holda mavzuli ekspress-oʻrganishlarni amalga oshiradilar”; g) 20-bandda: oltinchi xatboshi quyidagi tahrirda bayon etilsin: “qonun buzilish faktlari toʻgʻrisidagi jismoniy va yuridik shaxslarning murojaatlari asosida, tekshirishlarni muvofiqlashtirish boʻyicha vakolatli organ bilan kelishgan holda tadbirkorlik subyektlarida tekshirish oʻtkazadilar;”; toʻqqizinchi xatboshi chiqarib tashlansin; oʻninchi xatboshi toʻqqizinchi xatboshi deb hisoblansin. 1. Vazirlar Mahkamasining “Davlat soliq xizmati organlari faoliyatini huquqiy tartibga solishni yanada takomillashtirish toʻgʻrisida” 2017-yil 28-avgustdagi 677-son qarori (Oʻzbekiston Respublikasi QT, 2017-y., 38-son, 187-modda) 1-bandining ikkinchi va uchinchi xatboshilari hamda qarorga 1 va 2-ilovalar. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Soliq maʼmuriyatchiligini tubdan takomillashtirish, soliqlar va boshqa majburiy toʻlovlarning yigʻiluvchanligini oshirish chora-tadbirlari toʻgʻrisida” 2017-yil 18-iyuldagi PF-5116-son Farmoni)” 2017-yil 18-oktabrdagi 847-son qaroriga (Oʻzbekiston Respublikasi QT, 2017-y., 10-son, 242-modda) ilovaning 1-bandi “b” va “v” kichik bandlari. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (“Surishtiruv instituti takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida” Oʻzbekiston Respublikasining 2017-yil 6-sentabrdagi OʻRQ-442-son Qonuni)” 2017-yil 1-dekabrdagi 960-son qaroriga (Oʻzbekiston Respublikasi QT, 2017-y., 12-son, 279-modda) ilovaning 15-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzi qarorlarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Prokuratura organlarining qabul qilinayotgan normativ-huquqiy hujjatlar ijrosini taʼminlashdagi faoliyati samaradorligini oshirish boʻyicha qoʻshimcha chora-tadbirlar toʻgʻrisida” 2018-yil 15-fevraldagi PF-5343-son Farmoni)” 2018-yil 30-martdagi 252-son qaroriga (Oʻzbekiston Respublikasi QT, 2018-y., 3-son, 71-modda) 1-ilovaning 2-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Oʻzbekiston Respublikasining 2018-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida” 2017-yil 29-dekabrdagi PQ-3454-son qarori)” 2018-yil 22-maydagi 384-son qaroriga (Oʻzbekiston Respublikasi QT, 2018-y., 5-son, 121-modda) 1-ilovaning 17-bandi.